**LATVIJAS – KRIEVIJAS**

**PĀRROBEŽU SADARBĪBAS PROGRAMMA**

**2014.–2020. GADAM**

Līdzfinansējusi Eiropas Savienība un Krievijas Federācija

Satura rādītājs

[1. NODAĻA. Ievads 4](#_Toc421175813)

[1.1. Tiesiskais regulējums 4](#_Toc421175814)

[1.2. Programmas izstrādes process 4](#_Toc421175815)

[2. NODAĻA. Programmas darbības teritorijas apraksts 7](#_Toc421175816)

[2.1. Programmas darbības teritorija 7](#_Toc421175817)

[2.1.1. Pamatteritorija 7](#_Toc421175818)

[2.1.2. Piekļaujošā teritorija 7](#_Toc421175819)

[2.1.3. Lieli sociālās, ekonomiskās vai kultūras nozīmes centri 8](#_Toc421175820)

[2.2. Iedzīvotāji un demogrāfija 9](#_Toc421175821)

[2.3. Reģionālā ekonomika 10](#_Toc421175822)

[2.4. Uzņēmējdarbības attīstība 11](#_Toc421175823)

[2.5. Tūrisms 12](#_Toc421175824)

[2.6. Vide 13](#_Toc421175825)

[2.6.1. Dabas resursi un to pārvaldība 13](#_Toc421175826)

[2.6.2. Atkritumu apsaimniekošana 15](#_Toc421175827)

[2.7. Robežšķērsošanas vietas 15](#_Toc421175828)

[3. NODAĻA. Programmas stratēģija 19](#_Toc421175829)

[3.1. Programmas konteksts 19](#_Toc421175830)

[3.2. Programmas stratēģijas apraksts un pamatojums 20](#_Toc421175831)

[3.3. Sasaiste ar citām stratēģijām un programmām 25](#_Toc421175832)

[3.4. Pieredze, kas gūta no iepriekšējām pārrobežu sadarbības programmām 27](#_Toc421175833)

[3.5. Risku analīze un to mazināšanas pasākumi 28](#_Toc421175834)

[3.6. Izvēlēto prioritāšu un objektīvi pārbaudāmo rādītāju apraksts 30](#_Toc421175835)

[“Uzņēmējdarbības un mazo un vidējo uzņēmumu attīstība” (TM1) 30](#_Toc421175836)

[Prioritāte 1.1. “Uzņēmējdarbības veicināšana un atbalsts” 30](#_Toc421175837)

[Prioritāte 1.2. “Jaunu produktu un pakalpojumu izstrāde un veicināšana, izmantojot vietējos resursus” 31](#_Toc421175838)

[“Vides aizsardzība, klimata izmaiņu mazināšana un pielāgošanās” (TM6) 34](#_Toc421175839)

[Prioritāte 2.1. “Efektīva dabas objektu apsaimniekošana” 34](#_Toc421175840)

[Prioritāte 2.2. “Kopīgas darbības vides pārvaldībā” 35](#_Toc421175841)

[Prioritāte 2.3. “Atbalsts ilgtspējīgām atkritumu un notekūdeņu pārvaldības sistēmām” 36](#_Toc421175842)

[“Robežu pārvaldības un drošības veicināšana” (TM10) 38](#_Toc421175843)

[Prioritāte 3.1. “Robežšķērsošanas efektivitātes un drošības uzlabošana” 38](#_Toc421175844)

[4. NODAĻA. Starpnozaru izaicinājumi 42](#_Toc421175845)

[Vides ilgtspēja 42](#_Toc421175846)

[5. NODAĻA. Kompetento institūciju un pārvaldes iestāžu struktūras un izraudzīšana 44](#_Toc421175847)

[5.1. Attiecīgās iestādes un institūcijas 44](#_Toc421175848)

[5.1.1. Apvienotā uzraudzības komiteja 45](#_Toc421175849)

[5.1.2. Vadošā iestāde 46](#_Toc421175850)

[5.1.3. Nacionālās atbildīgās iestādes 49](#_Toc421175851)

[5.1.4. Apvienotais tehniskais sekretariāts 49](#_Toc421175852)

[5.1.5. Revīzijas iestāde 52](#_Toc421175853)

[5.1.6. Kontroles kontaktpunkti 52](#_Toc421175854)

[5.1.7. Programmas pārvaldībai paredzēto darba resursu apraksts 52](#_Toc421175855)

[6. NODAĻA. Programmas īstenošana 53](#_Toc421175856)

[6.1. Ar pārvaldību un kontroli saistīto pasākumu apraksts 53](#_Toc421175857)

[6.2. Programmas izpildes periods 55](#_Toc421175858)

[6.3. Pamatprincipi saistībā ar projektiem un atbalsta saņēmējiem 55](#_Toc421175859)

[6.3.1. Atbalsta būtība 55](#_Toc421175860)

[6.3.2. Atbalsta saņēmēji 55](#_Toc421175861)

[6.3.3. Finansējuma nosacījumi 56](#_Toc421175862)

[6.3.4. Noteikumi par izmaksu attiecināmību 56](#_Toc421175863)

[6.3.5. Projektu novērtēšanas un atlases procedūras apraksts 58](#_Toc421175864)

[6.4. Pārraudzības un novērtēšanas sistēmas apraksts 60](#_Toc421175865)

[6.5. Saziņas stratēģija 61](#_Toc421175866)

[6.6. Vides novērtējums 62](#_Toc421175867)

[6.7. Datorizētās Programmas pārvaldības sistēmas apraksts 63](#_Toc421175868)

[6.8. Saistību sadale starp iesaistītajām valstīm 63](#_Toc421175869)

[6.9. Plānotās tehniskās palīdzības un piemērojamo līgumu slēgšanas tiesību piešķiršanas procedūru apraksts 64](#_Toc421175870)

[6.10. Finanšu plūsmas 65](#_Toc421175871)

[6.11. Eiro izmantošana 67](#_Toc421175872)

[6.12. Izmantotās valodas 67](#_Toc421175873)

[7. SAĪSINĀJUMU UN BIEŽI IZMANTOTO TEHNISKO TERMINU SARAKSTS 68](#_Toc421175874)

# 1. NODAĻA. Ievads

## 1.1. Tiesiskais regulējums

Latvijas – Krievijas pārrobežu sadarbības programmu 2014.–2020.gadam (turpmāk – Programma) līdzfinansē Eiropas Savienība (turpmāk – ES) Eiropas Kaimiņattiecību instrumenta (turpmāk – EKI) un Eiropas Reģionālās attīstības fonda (turpmāk – ERAF) ietvaros, Latvijas Republika un Krievijas Federācija (turpmāk – Krievija).

Gan ES, gan Krievijas tiesību akti tika ņemti vērā sagatavojot šo Programmu. ES tiesību akti, saskaņā ar kuriem Programma tika izstrādāta ir: Eiropas Parlamenta un Padomes 2014.gada 11.marta *Regula (ES) Nr.236/2014*, ar ko paredz kopīgus noteikumus un procedūras, lai īstenotu Savienības instrumentus ārējās darbības finansēšanai; Eiropas Parlamenta un Padomes 2014.gada 11.marta *Regula (ES) Nr.232/2014*, ar ko izveido Eiropas Kaimiņattiecību instrumentu (turpmāk – *Regula (ES) Nr.232/2014*); Eiropas Komisijas 2014.gada 18.augusta īstenošanas *Regula (ES) Nr.897/2014*, ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes regulu (ES) Nr.232/2014, ar ko izveido Eiropas Kaimiņattiecību instrumentu (turpmāk – *Regula (ES) Nr.897/2014*); Eiropas Komisijas 2014.gada 8.oktobra īstenošanas lēmums C(2014)7172 par programmēšanas dokumenta par Eiropas Savienības atbalstu Eiropas Kaimiņattiecību instrumenta pārrobežu sadarbībai laika posmā no 2014. līdz 2020.gadam apstiprināšanu (turpmāk – EKI programmēšanas dokuments), ar ko nosaka stratēģisko ietvaru ES atbalstam pārrobežu sadarbībai ES ārējās robežās saskaņā ar EKI laika periodam no 2014. līdz 2020.gadam, iekļaujot partnerību ar Krieviju. Turklāt vērā ņemta arī Eiropas Parlamenta un Padomes 2012.gada 25.oktobra *Regula (ES, EURATOM) Nr.966/2012* par finanšu noteikumiem, ko piemēro Savienības vispārējam budžetam, un par Padomes regulas (EK, Euratom) Nr.1605/2002 atcelšanu; Eiropas Komisijas 2012.gada 29.oktobra *Deleģētā Regula (ES) Nr.1268/2012* par Eiropas Parlamenta un Padomes regulas (ES, Euratom) Nr.966/2012 par finanšu noteikumiem, ko piemēro Savienības vispārējam budžetam, piemērošanas noteikumiem.

Krievijas tiesību akti, saskaņā ar kuriem Programma tika izstrādāta ir: Krievijas Federācijas Ārējās politikas Koncepcija, kuru 2013.gada 12.februārī apstiprinājis Krievijas Federācijas prezidents; Krievijas Ziemeļrietumu apgabala sociālās un ekonomiskās attīstības stratēģija līdz 2020.gadam, kura apstiprināta 2011.gada 18.novembrī ar Krievijas Federācijas valdības rīkojumu Nr.2074-р; 2013.gada 5.aprīļa Federālais iepirkumu likums Nr.44-ФЗ; Krievijas Federācijas kodeksiem; un Krievijas Federācijas prezidenta un valdības dekrētiem.

Programma tiks īstenota saskaņā ar finansēšanas līgumu starp ES un Krieviju, kuru līdzparakstīs arī Latvija.

## 1.2. Programmas izstrādes process

Programmu kopīgi izstrādājušas Latvija un Krievija. Izstrādes process sākās 2012.gada sākumā, kad abas valstis sagatavoja kopīgu neoficiālu dokumentu kā pamatu jaunas Latvijas un Krievijas pārrobežu sadarbības programmas izstrādei un iesniedza to Eiropas Komisijā (turpmāk – EK).

Ievērojot partnerības principu, Latvijas Republikas Vides aizsardzības un reģionālās attīstības ministrija (turpmāk – VARAM) un Krievijas Federācijas Reģionālās attīstības ministrija pēc pirmās nacionālo atbildīgo iestāžu tikšanās sagatavoja sākotnējo laika grafiku un veicamos plānošanas soļus, kā arī šim mērķim izveidoja Apvienoto programmēšanas komiteju (turpmāk – APK). Lai sagatavotu programmu, APK piedalījās nacionālā un reģionālā līmeņa pārstāvji, kā arī EK un *Interact* EKI pārstāvji, kuriem bija padomdevēja tiesības. Plānošanas procesu vadīja VARAM. 2013.gada 4.februārī trešajā APK sēdē tika nolemts, ka Latvija vadīs Vadošo iestādi (turpmāk – VI) un Revīzijas iestādi (turpmāk – RI).

No 2014.gada 8.septembra Programmas izstrādes funkcijas Krievijas pusē ir uzņēmusies Ekonomiskās attīstības ministrija, darbojoties kā Krievijas nacionālā atbildīgā institūcija.

Latvijas un Krievijas nacionālās atbildīgās iestādes uzskata, ka programmas sagatavošanas laikā ir ārkārtīgi svarīgi konsultēties ar plašu partneru loku. Tādēļ semināros un konsultācijās tika veidots izvērsts dialogs ar institucionālajiem un sociālekonomiskajiem partneriem.

2013.gada 21.augustā Latvijā tika organizēts seminārs ar mērķi analizēt Programmas darbības teritorijas vajadzības un identificēt noteiktus tematiskos mērķus un prioritātes, kuras ir izteikti attiecināmas vietējiem apstākļiem; seminārā piedalījās 57 dalībnieki no nacionāla un reģionāla līmeņa institūcijām. 2013.gada 5.novembrī Krievijā tika organizēts seminārs ar tādu pašu mērķi, un tajā piedalījās 38 dalībnieki no Sanktpēterburgas, kā arī no Ļeņingradas un Pleskavas apgabaliem. 2014.gada 21.janvārī Sanktpēterburgā tika organizēts kopīgs Latvijas un Krievijas seminārs, kurā piedalījās 48 dalībnieki, tai skaitā - 12 no Latvijas. Interese par šiem semināriem bija ļoti liela, un dalībnieki pārstāvēja dažādas ministrijas, nozaru organizācijas, reģionālās un vietējās pašvaldības, pilsoniskās sabiedrības organizācijas un ekspertus, arī partnerus no projektiem, kurus Eiropas Kaimiņattiecību un partnerības instrumenta (turpmāk – EKPI) ietvaros finansējusi Igaunijas – Latvijas – Krievijas Pārrobežu sadarbības programma 2007.–2013.gadam (turpmāk – trīspusējā Igaunijas-Latvijas-Krievijas Programma 2007.–2013.gadam), kā arī organizācijas, kurām iepriekšēja šādas sadarbības pieredze nav bijusi. Pasākumu laikā iesaistītās puses apsprieda Programmas darbības teritorijas vajadzības un izaicinājumus un ierosināja uz pārrobežu sadarbību attiecināmus tematus, kā arī identificēja iespējamas sadarbības projektu idejas. Pasākumos dalībniekiem tika lūgts sakārtot prioritārā secībā 11 tematiskos mērķus, savukārt secinājumus pēc tam izmantoja par pamatu APK diskusijām un pieņemtajiem lēmumiem.

Programmas izstrādē izmantotas gan lejupējas *(top-down)*, gan augšupējas *(bottom-up)* pieejas. Lai nodrošinātu stratēģisku atbilstību nacionālajām un reģionālajām attīstības stratēģijām un prioritātēm un tajā pašā laikā sadarbības ietvaros garantētu vietējo vajadzību un interešu ievērošanu, tika organizēti trīs semināri ar abu valstu vietējo, reģionālo un nacionālo iesaistīto pušu piedalīšanos.

Turklāt abas valstis organizēja iekšējās diskusijas un konsultācijas, lai pirms APK sēdēm būtu notikušas konsultācijas ar attiecīgajiem partneriem. Programmas izstrādes gaitā Krievijas Federācijas Reģionālās attīstības ministrija un Ekonomiskās attīstības ministrija organizēja vairākas sanāksmes ar pārstāvjiem no tiem Krievijas apgabaliem, kuri atrodas Programmas teritorijā, kā arī ar Krievijas federālajām izpildvaras iestādēm, lai definētu Krievijas nostāju par Programmas prioritārajiem atbalsta virzieniem un priekšlikumiem par Lieliem infrastruktūras projektiem.

Lai nodrošinātu plašākas partnerības iesaistīšanu Programmas plānošanā, Latvija izveidoja Konsultatīvo darba grupu, kurā ir plaši pārstāvētas nacionālā un reģionālā līmeņa iestādes, kas ir ieinteresētas Eiropas teritoriālās sadarbības mērķa ieviešanā un EKI programmu izstrādē. Latvijas pusē šī bija galvenā platforma konsultācijām, koordinācijai un informācijas apmaiņai par programmas sagatavošanas procesu.

Izstrādājot programmas projektu, vienlaikus tika veikts arī stratēģiskais ietekmes uz vides novērtējums (turpmāk – SIVN) atbilstoši Eiropas Parlamenta un Padomes 2001.gada 27.jūnija direktīvai 2001/42/EC par noteiktu plānu un programmu ietekmes uz vidi novērtējumu. (Sīkāk SIVN procedūra ir aprakstīta Programmas 6.6.sadaļā). Vides pārskats ir šīs Programmas pielikumā.

Pēc Programmas projekta izstrādes gan Latvijā (no 2015.gada 6.marta līdz 6.aprīlim), gan Krievijā (no 2015.gada 25.februāra līdz 11.martam) Programmas dokumenta projekts tika nodots sabiedriskai apspriešanai saskaņā ar normatīvajiem aktiem abās valstīs. Latvijā Programmas projekts bija publiski pieejami VARAM mājas lapā un Plānošanas reģionu administrāciju mājas lapās. Paziņojums par Programmas dokumenta sabiedrisko apspriedi tika publicēts laikrakstā „Latvijas Vēstnesis” 2015.gada 6.martā, kā arī bija pieejams VARAM tīmekļa vietnē: <http://www.varam.gov.lv>. Gala termiņš komentāru un ieteikumu iesniegšanai Programmas projektam bija 2015.gada 6.aprīlis. Pavisam sabiedriskajā apspriedē piedalījās 10 organizācijas, kas sniedza rakstiskos komentārus: piecas pašvaldības (pilsētu, novada domes), viens plānošanas reģions, viena nozaru ministrija, divas valsts institūcijas, kas atbild par vides jautājumiem, viens privātais uzņēmums. Sabiedriskās apspriedes sanāksmē, kas notika VARAM 2015.gada 23.martā, piedalījās vēl četrasorganizācijas. Krievijā sabiedrisko apspriedi par Programmas projektu veica Ekonomiskās attīstības ministrija. Sabiedrisko konsultāciju laikā Programmas projekts tika ievietots Ekonomiskās attīstības ministrijas tīmekļa vietnē, kā arī Sanktpēterburgas administrācijas un Pleskavas apgabala administrācijas tīmekļa vietnēs.

Sabiedriskās apspriedes rezultāti tika analizēti septītajā APK sanāksmē 2015.gada maijā.

Lai nodrošinātu Plānošanas dokumenta izstrādi, tika organizētas septiņas APK sanāksmes, kurās komitejas dalībnieki apsprieda un apstiprināja prioritātes un ieviešanas noteikumus, kā arī Programmas pārvaldības struktūru un finanšu aspektus. Visas vienošanās attiecībā uz Latvijas – Krievijas pārrobežu sadarbības programmas izstrādi panāktas plašu diskusiju rezultātā, ņemot vērā dažādu iesaistīto pušu viedokli, kā arī pārliecinoties, ka Programmas gala versija saņems Latvijas un Krievijas valdību apstiprinājumu.

# 2. NODAĻA. Programmas darbības teritorijas apraksts

Šīs nodaļas aprakstošās un analītiskās daļas sagatavošanā izmantoti četri galvenie statistikas avoti.[[1]](#footnote-1) Latvijā galvenais statistisko datu avots bija Centrālās statistikas pārvaldes statistikas datubāze ([www.csb.gov.lv](http://www.csb.gov.lv)). Krievijā galvenais statistisko datu avots bija Federālais valsts statistikas dienests (*Rosstat*) ([www.gks.ru](http://www.gks.ru)) un tā reģionālie departamenti Sanktpēterburgā, Ļeņingradas apgabalā – *Petrostat* ([www.petrostat.gks.ru](http://www.petrostat.gks.ru)) – un Pleskavas apgabalā ([www.pskovstat.gks.ru](http://www.pskovstat.gks.ru)).

## 2.1. Programmas darbības teritorija

Latvijas – Krievijas pārrobežu sadarbības programmas darbības teritorija atrodas Eiropas ziemeļos un Baltijas jūras austrumos; tā aizņem 193 614 km2, no kuriem 108 519 km2 jeb 56% ir piekļaujošā teritorija.

Programmas darbības teritorija ietver Latvijas ziemeļu un austrumu daļu (50 966 km2) un Krievijas rietumu daļu (142 648 km2)[[2]](#footnote-2). Teritoriju sadala 276 kilometrus gara Eiropas Savienības ārējā robeža starp Latviju un Krieviju.



1. attēls. Programmas darbības teritorija

### 2.1.1. Pamatteritorija

Programmas pamatteritorija ietver Vidzemi un Latgali Latvijā (saskaņā ar Eiropas Savienības statistiski teritoriālo vienību klasifikāciju, izdalot reģionāla līmeņa kategorijas (NUTS 3)) un Pleskavas apgabalu Krievijā.

### 2.1.2. Piekļaujošā teritorija

Lai nodrošinātu pastāvošo sadarbības shēmu turpmāku darbību, un citos pamatotos gadījumos, kā arī lai sekmētu programmas mērķu sasniegšanu, teritoriālajām vienībām, kas piekļaujas pamatteritorijai, var atļaut iesaistīties [pārrobežu sadarbībā](http://www.l2d.lv/l.php?doc_id=189570), ja tas ir nepieciešams.

Programmas piekļaujošās teritorijas ietver Pierīgu un Zemgali Latvijā un Ļeņingradas apgabalu Krievijā.

Piekļaujošo teritoriju dalība Programmā sniegtu attiecināmajai pamatteritorijai ievērojamu pievienoto vērtību un ir svarīga, lai sasniegtu tajā pārrobežu sadarbības mērķus. APK ir vienojusies, ka piekļaujošie reģioni piedalīsies programmā ar tādiem pašiem noteikumiem kā pamatreģioni.

Piekļaujošie Pierīgas un Ļeņingradas apgabala reģioni turpinās sadarbību ar Programmas teritorijas reģioniem, kura aizsākta iepriekšējā plānošanas periodā, proti, no 2007. līdz 2013.gadam, kad Ļeņingradas apgabals bija daļa no pamatteritorijas, savukārt Pierīga – piekļaujošais reģions trīspusējā Programmā. Šo reģionu sadarbība izvērtās aktīva un efektīva, jo īstenotas veiksmīgas kopīgas iniciatīvas. Tādēļ ir svarīgi sniegt iespēju jaunajiem un iepriekš pieminētajiem reģioniem izmantot jau esošos kontaktus un iniciatīvas, arī sadarbojoties ar Programmas pamatteritoriju.

Pierīgas pašvaldībām ir tiešs kontakts ar Krievijas partneriem. Sadarbība starp Pierīgu un Pleskavas un Ļeņingradas apgabaliem ir aktīva, piemēram, uzņēmējdarbības kontaktu dibināšanā, tūrisma un atpūtas iespēju attīstīšanā, palielinot tūrisma objektu skaitu, kā arī pieredzes apmaiņā starp dažādu nozaru speciālistiem, it īpaši izglītībā un pētniecībā. Ļeņingradas apgabalā ir attīstīta sistēma mazo un vidējo uzņēmumu (turpmāk - MVU) atbalstam lauku apvidos, kura izteikti nostiprināta pēdējo trīs gadu laikā, reformējot vietējās pašpārvaldes sistēmu pašvaldību līmenī. Minētā pieredze būtu nozīmīgs ieguvums Programmas pamatteritorijai. Tas devis arī papildu ieguvumus, proti, efektīvāku vietējo resursu izmantošanu jaunu produktu un pakalpojumu izstrādei.

Pierīgas un Ļeņingradas apgabala dalība Programmā sniegs labumu tādām nozarēm kā izglītība, kultūra, enerģētika, vide u.c. Piemēram, Ļeņingradas apgabals uzrādījis labus rezultātus enerģijas taupīšanas tehnoloģiju veicināšanā un atjaunojamo enerģijas avotu izmantojumā. Jau šobrīd pastāv sadarbība iepriekš minētajās nozarēs, tādēļ Programmas ieviešana būtu mazāk efektīva, izslēdzot no sadarbības šos abus piekļaujošos reģionus.

Jauna piekļaujošā reģiona, proti, Zemgales, iekļaušana Programmā stimulēs Programmas pamatreģionus un sniegs tiem ieguvumu, radot jaunas iespējas pārrobežu sadarbībai vairākās nozarēs. Zemgales reģiona salīdzinošās priekšrocības sniegs ieguvumu Programmas pamatteritorijai. Zemgalei ir salīdzinošās priekšrocības lauksaimniecībā, labi attīstīta infrastruktūra, elastīgs darba tirgus kā arī pieejamas izglītības un zinātniskās iestādes un uzņēmējdarbības atbalsta institūcijas reģiona potenciāla realizācijai, kā arī attīstīta atbalsta sistēma visās reģiona attīstību veicinošajās tradicionālajās prasmēs, jo vairāk nekā puse iedzīvotāju mitinās lauku apvidos. Zemgale ir pazīstama ar tās tūrisma objektiem un starptautiskas nozīmības kultūras mantojuma kompleksiem tādās nozarēs kā kultūra, daba un lauku tūrisms. Lai gan Zemgalei nav tiešas robežas ar Krieviju, abas teritorijas vieno tādas saites kā vēsture, dzelzceļa līnijas un ceļu tīkls. Turklāt Zemgali ar Krieviju saista arī aktīvas ekonomiskās saiknes lielākajos Zemgales loģistikas centros Jelgavā un Jēkabpilī, proti, mašīnbūve, metālapstrāde, pārtikas pārstrāde, koksnes ražošana u.c. nozares.

### 2.1.3. Lieli sociālās, ekonomiskās vai kultūras nozīmes centri

Pienācīgi pamatotos gadījumos sociālas, ekonomiskas vai [kultūras](http://www.l2d.lv/l.php?doc_id=85266) nozīmes centrus Latvijā un Krievijā, kas nepiekļaujas attiecināmajām teritoriālajām vienībām, var iekļaut [pārrobežu sadarbībā](http://www.l2d.lv/l.php?doc_id=189570) ar nosacījumu, ka šāda līdzdalība veicina plānošanas dokumentā noteikto mērķu sasniegšanu.

Ņemot vērā saražotā iekšzemes kopprodukta daļu un teritorijā dzīvojošo iedzīvotāju skaitu, Rīga un Sanktpēterburga ir uzskatāmas par Programmas darbības teritorijas ekonomiskajiem centriem. Ņemot vērā Rīgas un Sanktpēterburgas pieredzi un zināšanas, šo pilsētu iekļaušana Programmas darbības teritorijā stimulēs pierobežas teritoriju attīstību, ievērojami veicinās pārrobežu sadarbības ietekmi uz attiecināmo pamatteritoriju un būs svarīga Programmas mērķu ilgtermiņa īstenošanai. Rīgai un Sanktpēterburgai ir iespēja piedalīties visās Programmas prioritātēs.

Rīgā un Sanktpēterburgā atrodas dažādas valsts iestādes un vairums zinātnisko institūciju, universitāšu un pētniecības centru, tādēļ abu pilsētu iesaiste sniegtu pierobežas reģioniem iespēju saņemt zināšanas, kas nav to rīcībā. Zināšanas varētu būt nepieciešamas projektiem Programmas prioritātēs, kas definēti pirmajā un sestajā tematiskajā mērķī – 1.tematiskais mērķis “Uzņēmējdarbības un mazo un vidējo uzņēmumu attīstība” un 6.tematiskais mērķis “Vides aizsardzība, klimata izmaiņu mazināšana un pielāgošanās”.

Sanktpēterburgā atrodas Ziemeļrietumu federālā apgabala federālo ministriju un departamentu pārstāvniecības. Krievijas Zinātņu akadēmijas Sanktpēterburgas Zinātniskais centrs apvieno vairāk nekā 40 dažādu nozaru pētniecības institūtus. Daži no tiem, piemēram, Sanktpēterburgas Vides drošības zinātniskais izpētes centrs, Limnoloģijas institūts, Ģeoekoloģijas institūta Sanktpēterburgas filiāle, Reģionālās ekonomijas institūts, var sniegt ievērojamu ieguldījumu Programmas projektu īstenošanai. Vairāk nekā 300 valsts organizācijas, 12 zinātniskie centri ir iesaistīti izpētes un attīstības aktivitātēs, kuri saskaņā ar 2013.gada datiem bija izstrādājuši vairāk nekā 220 inovatīvas tehnoloģijas.

Rīga ir Latvijas izglītības un zinātniskais centrs, un tajā atrodas zinātniskās institūcijas, augstākās izglītības iestādes, uzņēmumi un citas institūcijas, kas veic zinātniskas darbības. Zinātniskais un izpētes darbs galvenokārt tiek veikts Rīgā (arī Pierīgā). Latvijas zinātniskais potenciāls ir attīstījies uz zinātnisko tradīciju pamatiem. Šādas tradīcijas atrodamas organiskajā ķīmijā, medicīniskajā ķīmijā, ģenētiskajā inženierijā, fizikā, materiālzinātnē un informācijas tehnoloģijās, kā arī vairākās sociālās un humanitārās zinātnes nozarēs. Galvaspilsētā atrodas svarīgākie izglītības un pētniecības centri – Latvijas Zinātņu akadēmija, Latvijas Universitāte, Rīgas Tehniskā universitāte, Rīgas Stradiņa universitāte. Vairāki no tiem jau sniedza nozīmīgu ieguldījumu daudzos projektos, kas īstenoti pagājušā plānošanas perioda pārrobežu sadarbības programmas ar Krieviju ietvaros. Daudzas Rīgā bāzētas institūcijas, piemēram, Latvijas Investīciju un attīstības aģentūra, Valsts reģionālā attīstības aģentūra, Latvijas Hidroekoloģijas institūts, Dabas aizsardzības pārvalde un arī valsts akciju sabiedrība “Valsts nekustamie īpašumi” (iestāde, kas atbildīga par Latvijas robežkontroles punktu infrastruktūras pārvaldību un attīstību) – var kļūt par attiecināmiem sadarbības partneriem ar ievērojamām zināšanām un pieredzi Programmas atbalstītajā nozarē.

Programma nav paredzējusi pieļaut darbības reģionos valstīs, kuras nav Programmas iesaistītās valstis.

## 2.2. Iedzīvotāji un demogrāfija

2012.gadā Programmas darbības teritorijas kopējais iedzīvotāju skaits bija 9,12 miljoni, no kuriem 1,77 miljoni dzīvoja Latvijā (37% bija Rīgas iedzīvotāji) un 7,55 miljoni – Krievijā (67% bija Sanktpēterburgas iedzīvotāji). Neņemot vērā abas lielākās pilsētas Rīgu un Sanktpēterburgu, vidējais iedzīvotāju blīvums pārējā Programmas teritorijā ir visai izkliedēts (21 iedzīvotājs uz km2). Citas lielākās apdzīvotās teritorijas Latvijā ir Valmiera, Jēkabpils, Jelgava, Rēzekne un Daugavpils, savukārt Krievijā – Pleskava, Gatčina un Veļikije Luki.

Latvijā kopš 2000.gada novērojams pakāpenisks iedzīvotāju skaita samazinājums ekonomisku, demogrāfisku un migrācijas izmaiņu ietekmē. Laikā no 2000. līdz 2014.gadam salīdzinoši straujš iedzīvotāju skaita samazinājums novērojams Latgalē – iedzīvotāju skaits samazinājies par ceturto daļu (-25,8%). Vidzemē iedzīvotāju skaits samazinājies par vidēji vienu piekto daļu (-21%). Iedzīvotāju skaita samazinājums Zemgalē (-16,5%) un Rīgā (-16,1) bijis tuvs Latvijas vidējiem rādītājiem, un tikai Pierīgā novērots neliels iedzīvotāju skaita samazinājums (-2,5%). Analizējot atšķirību starp ilgtermiņa emigrantiem un migrantiem reģionos, tikai Pierīgā noteikta pozitīva attiecība – migrācijas ietekmē iedzīvotāju skaits audzis par teju 20 000 jeb 5%. Latgalē un Vidzemē zaudēti 14 līdz 15%, savukārt Rīgā – 11% iedzīvotāju.

Krievijā demogrāfiskās izmaiņas bijušas krietni pozitīvākas, un Sanktpēterburgā 2013.gadā iedzīvotāju skaits pieaudzis par 100 000. Pozitīva tendence noteikta arī Ļeņingradas un Pleskavas apgabalos, kuros iedzīvotāju skaits palielinājies par attiecīgi 27 200 un 238 cilvēkiem. Saskaņā ar oficiālajiem datiem migrācija Sanktpēterburgas un Ļeņingradas apgabalos lielākoties ir iekšzemes (ārējā migrācija Sanktpēterburgā ir mazāka par 10%, savukārt Ļeņingradas apgabalā 2014.gada sākumā tā pat bija negatīva). Krievijā novērojama plaša iekšzemes migrācijas tendence uz rietumiem. Pleskavas apgabalā laikā no 2011. līdz 2012.gadam ārējās migrācijas ietekmē migrācijas saldo bija pozitīvs.

Jebkurā gadījumā migrācijas tendences ir vērstas uz apdzīvotajiem apvidiem, vairumā gadījumu – lielajām pilsētām. Pēdējo gadu laikā pastiprināti novērota migrācija no Programmas darbības teritorijas Latvijā, īpaši no Latgales, uz vecajām Eiropas Savienības dalībvalstīm.

## 2.3. Reģionālā ekonomika

Programmas darbības teritoriju veido divi galvenie ekonomiskie centri Rīga un Sanktpēterburga, apdzīvotās teritorijas (reģionālās un vietējās nozīmes) un lauku teritorijas. Situāciju Programmas darbības teritorijā raksturo kapitāla un darba spēka koncentrācija apdzīvotajās teritorijās, kur tiek saražota lielākā daļa iekšzemes kopprodukta (turpmāk saukts – IKP). 2010.gadā IKP uz vienu iedzīvotāju gan Latvijā, gan Krievijā bija gandrīz vienāds. Rīga un Pierīga ir Latvijas ekonomikas dzinējspēks – šie reģioni saražo 67% valsts kopējā IKP; citi Programmas Latvijas teritorijas apgabali atpaliek no vidējiem valsts rādītājiem. Savukārt Sanktpēterburgā reģiona kopprodukts (turpmāk saukts – RKP) uz vienu iedzīvotāju par 32% pārsniedz Krievijas vidējos rādītājus. Ļeņingradas apgabala RKP par 9% pārsniedz vidējos valsts rādītājus, savukārt Pleskavas apgabala RKP uz vienu iedzīvotāju ievērojami (par 51%) atpaliek no vidējiem valsts rādītājiem.

Lielākā daļa pievienotās bruto vērtības Rīgā un Pierīgā tiek saražota vairākās pakalpojumu nozarēs, piemēram, tirdzniecībā, pārvadājumos un loģistikā, telekomunikācijās, banku un finanšu nozarē, kā arī nekustamo īpašumu darījumos. Latgalē lielāko daļu saražotās pievienotās vērtības sniedz pakalpojumi. Latgales reģiona attīstība vērsta uz pārvadājumiem un uzglabāšanas pakalpojumiem, izmantojot reģiona izdevīgo ģeogrāfisko novietojumu un tirdzniecības aktivitātes. Savukārt Vidzemē un Zemgalē lauksaimniecība (lopkopība, augkopība un graudkopība) sniedz lielāku daļu pievienotās bruto vērtības nekā pārējos reģionos. Programmas Latvijas teritorijā vadošās ražošanas nozares ir ķīmiskā rūpniecība, metālapstrāde, mašīnražošana, elektronika, pārtikas un dzērienu pārstrāde, koksnes ražošana (arī mēbeļu ražošana), tekstila un apģērba rūpniecība, kā arī drukāšanas nozare un citas.

Sanktpēterburgā un Pleskavas apgabalā pakalpojumu nozare sniedz lielāko RKP. Nozīmīgākā pakalpojumu nozare ir tirdzniecība, pēc tam – komunikācijas un pārvadājumi. Lai gan Pleskavas un Ļeņingradas apgabalos lauksaimniecība veido vien nelielu daļu RKP, vadošās lauksaimniecības nozares ir lopkopība un augkopība. Ražošanā nozīmīgākās nozares ir mežizstrāde un kokapstrāde, pārtikas un dzērienu pārstrāde, ķīmiskā rūpniecība, iekārtu ražošana ķīmiskajai un tekstila rūpniecībai, kūdras ieguves iekārtu izgatavošana un elektronika. Turklāt Programmas Krievijas teritorijā atrodas vairāki nozīmīgi rūpniecības uzņēmumi, kas darbojas mašīnbūves, metālapstrādes un elektroenerģijas nozarēs (Pleskavas apgabals ir Krievijas lielākais nelielas jaudas elektrodzinēju ražotājs). Sanktpēterburgu un Ļeņingradas apgabalu raksturo daudzpusīga ekonomika – kuģu būvniecība, mašīnražošana, metalurģija, ķīmiskā rūpniecība, degvielas ražošana, celulozes un papīra ražošana, drukāšanas nozare un citas.

Lai gan Programmas teritorijā salīdzinoši lielu daļu RKP/pievienotās bruto vērtības sniedz pakalpojumi, to pieejamība joprojām ir nevienādi izplatīta visā Programmas teritorijā, jo pakalpojumi vairumā gadījumu koncentrēti galvenajos centros un lielākajās apdzīvotajās teritorijās. Visai Programmas darbības teritorijai ir potenciāls veicināt ekonomiskās aktivitātes, lai sniegtu lielāku saražoto pievienoto vērtību visās ekonomikas nozarēs.

## 2.4. Uzņēmējdarbības attīstība

Uzņēmējdarbība ir viens no svarīgākajiem ekonomikas attīstības dzinējspēkiem. Pieaugošais skaits ekonomiski aktīvo uzņēmumu uz 1 000 iedzīvotājiem liecina par veselīgāku biznesa vidi un uzņēmējdarbības iespējām.

Ekonomiski aktīvo uzņēmumu skaits Latvijā ir pieaudzis no 20 uzņēmumiem uz 1 000 iedzīvotājiem 2004.gadā uz 43 uzņēmumiem 2013.gadā. Lai gan vidējie Latvijas rādītāji ir salīdzinoši augsti, Programmas Latvijas daļā ekonomiski aktīvo uzņēmumu skaits uz 1 000 iedzīvotājiem ir ārkārtīgi atšķirīgs – no 77 uzņēmumiem Rīgā līdz 17 uzņēmumiem Latgalē. Puse ekonomiski aktīvo uzņēmumu ir koncentrēti Rīgā un Pierīgā; pārējie ir salīdzinoši vienmērīgi izplatīti pārējā Programmas Latvijas teritorijā. Šī situācija ir ārkārtīgi neviendabīga arī Programmas Krievijas teritorijā. Sanktpēterburga starp visiem Krievijas apgabaliem ieņem pirmo vietu mazo uzņēmumu skaitā uz 100 000 iedzīvotājiem. 2013.gada sākumā pilsētā bija vairāk nekā 368 000 mazo un vidējo uzņēmumu, ieskaitot 247 000 mikro uzņēmumu, 18 000 mazo uzņēmumu, 535 vidējo uzņēmumu un 103 000 individuālo uzņēmēju; tādējādi Sanktpēterburgā uz 1 000 iedzīvotājiem ir aptuveni 72 mazie un vidējie uzņēmumi.[[3]](#footnote-3) Ļeņingradas un Pleskavas apgabalos situācija ir ievērojami atšķirīga. Saskaņā ar 2012. gada datiem Ļeņingradas un Pleskavas reģionos bija attiecīgi 62 900 un 25 000 mazo un vidējo uzņēmumu.[[4]](#footnote-4) MVU blīvums šajos apgabalos ir attiecīgi 36 un 38 uzņēmumi uz 1 000 iedzīvotājiem.

Biznesa atbalsta tīkls ir viens no uzņēmējdarbības attīstības nosacījuma faktoriem. Visā Programmas teritorijā ir dažādas biznesa atbalsta institūcijas/iestādes: valsts, reģionālās, vietējās, sabiedriskās, nevalstiskās un privātās.

Galvenās problēmas, ar kurām saskaras uzņēmumi, it īpaši mikro, mazie un vidējie uzņēmumi, ir finanšu līdzekļu trūkums, administratīvais slogs, iniciatīvas vai ambīciju trūkums tālākai attīstībai un izaugsmei, nepietiekams zināšanu un prasmju līmenis - nepietiekamas zināšanas par uzņēmējdarbības vadību, stratēģisko plānošanu un pārrobežu sadarbību. Lai iedrošinātu uzņēmējus attīstīt darbību ārvalstīs, nepieciešams atbalstīt jaunos (*start-up*) uzņēmumus, kurus jāiepazīstina ar pārrobežu sadarbības iespējām, atbalsts nepieciešams arī jau veiksmīgi strādājošiem uzņēmumiem, kas īsteno starptautisku sadarbību un plāno paplašināt darbību.

Lai iedvesmotu uzņēmējus un sniegtu tiem tehniskas zināšanas un tiešu biznesa attīstības atbalstu, Programmas teritorijā ir izveidota daudzpusīga uzņēmējdarbības atbalsta infrastruktūra (biznesa inkubatori, inovāciju inkubatori, biznesa parki, industriālie parki, tehnoloģiju centri utt.); Krievijas pusē Pleskavas apgabalā šī tendence ir mazāk attīstīta finanšu trūkuma dēļ. Paredzēts nostiprināt jau esošās biznesa attīstības infrastruktūras kapacitāti un instrumentus tālākai uzņēmējdarbības attīstībai Programmas teritorijā, izmantojot gan pārrobežu pieredzes apmaiņu, gan labās prakses piemērus no Sanktpēterburgas un Rīgas, kas šajā jomā ir attīstītākas.

## 2.5. Tūrisms

Tūrisms ir viena no svarīgākajām un ātrāk augošajām nozarēm Programmas teritorijā, un to uzskata par nozīmīgu ekonomiskās izaugsmes un nodarbinātības dzinējspēku. Tūrisms ietekmē ikvienas sabiedrības sociālo, kultūras un ekonomisko dzīvi, savukārt šīs nozares ietekmē arī tūrisma attīstību.

Programmas teritorijā ir dažādi un plaši pieejami tūrisma resursi, starp tiem arī dabas, vēsturiskā un kultūras mantojuma resursi u.c. Bagātīgie dabas tūrisma resursi ietver aizsargājamās teritorijas/īpaši aizsargājamās teritorijas, ūdens resursus, mežus, alas un klintis, sniedzot potenciālu attīstīt eko tūrismu, lauku tūrismu, medīšanu, makšķerēšanu un laivošanu, kā arī daudzas citas tūrisma formas.

Abu valstu Programmas teritorijās ir unikāli kultūras mantojuma objekti, kas iekļauti Apvienoto Nāciju Organizācijas Izglītības, zinātnes un kultūras organizācijas pasaules mantojuma objektu sarakstā.

Programmas Krievijas teritorijā Sanktpēterburga ir lielākais pasaules un Krievijas kultūras centrs, kas slavens ar krāšņajiem arhitektūras kompleksiem, pilīm, muzejiem un teātriem, piemēram, Valsts Ermitāžu, Valsts krievu muzeju, Marijas teātri, kā arī Pēterhofas, Puškinas un Pavlovskas pilīm un parkiem. Ļeņingradas apgabalā izveidota viena no Krievijas attīstītākajām atpūtas, tūrisma un sporta sistēmām ar Somu līci, Lādogas ezeru un Vuoksas ezera-upes sistēmu, sniedzot lielu vērtību un augstu tūrisma attīstības potenciālu Ivangorodā, Viborgā, Gatčinā, Priozerskā, Vsevoložskā, Volhovā, Podporožjē un Lugā. Šobrīd reģionā atrodas vairāk nekā 4000 kultūras mantojuma objektu – vēstures, kultūras, arhitektūras un arheoloģijas pieminekļi, ieskaitot seno Ziemeļkrievijas galvaspilsētu – Staraja Ladoga. Pleskavas apgabals ir bagāts ar tūrisma un atpūtas resursiem un atrodas izdevīgā ģeogrāfiskajā vietā. Tā svarīgākie tūrisma centri ir Pleskava, Pečori, Puškina kalni, Izborska, Veļikije Luki, Gdova, Sebeža un Porhova. Šīs pilsētas piesaista daudz tūristu – 2013.gadā tās apmeklēja 6,2 miljoni cilvēku no Sanktpēterburgas,[[5]](#footnote-5) 1,9 miljons no Ļeņingradas apgabala[[6]](#footnote-6) un vairāk nekā 320 000 no Pleskavas apgabala[[7]](#footnote-7). Tajā pašā laikā tūrisma attīstības potenciāls, it īpaši Pleskavas apgabalā, ir pārāk maz izmantots; tā galvenie iemesli: neattīstīta tūrisma veicināšanas infrastruktūra, nepietiekama reklāma par apgabalu kā pievilcīgu tūrisma galamērķi, dažos gadījumos – nespēja izpildīt tūristu izmitināšanas standartus. Paredzamās iekšzemes tūrisma attīstības kontekstā šīm problēmām jāpievērš īpaša uzmanība.

Programmas Latvijas teritorijā Rīgas vēsturiskais centrs ietver salīdzinoši labi saglabātu viduslaiku un vēlāko gadu pilsētas struktūru, arī jūgendstila un 19.gadsimta koka arhitektūru. Programmas teritoriju raksturo arhitektūras kompleksi un pieminekļi, pilis, katedrāles un baznīcas, muzeji un teātri, mākslas centri, galerijas un izstāžu zāles, kas piedāvā apmeklētājiem plašu klāstu vēsturisko un kultūras aktivitāšu. Taču tūrisma nozares analīze un tendences skaidri liecina, ka Latgalei un Vidzemei joprojām ir neizmantots dažādu formu tūrisma potenciāls, kas padarītu šos reģionus pievilcīgākus tūristiem un uzņēmējdarbībai.

Ņemot vērā iekšzemes resursu potenciālu un šī brīža tūrisma attīstības tendences, Programmas teritorijā papildu vēsturiskajam un kultūras tūrismam iespējams attīstīt arī tādus tūrisma virzienus kā uzņēmējdarbības un pasākumu tūrisms, atpūtas tūrisms, ūdens tūrisms un medicīnas tūrisms.

## 2.6. Vide

### 2.6.1. Dabas resursi un to pārvaldība

Programmas darbības teritoriju raksturo bagātīga dabiskā vide ar lielu bioloģisko daudzveidību. Teritorijā ir daudz dažādi dabas resursi, piemēram, meži un ūdeņi. Viens no vērtīgākajiem dabas resursiem Programmas teritorijā ir meži. Abās valstīs ir arī ievērojami daudz derīgo izrakteņu, piemēram, kaļķakmens, smilts un dolomīts, ģipsis, kūdra, sapropelis, māls, pazemes minerālūdeņi un daudzi citi.

Virszemes un pazemes ūdeņu ziņā Programmas darbības teritorija ir salīdzināma ar bagātākajām valstīm – uz vienu cilvēku pieejamie ūdens resursi ievērojami pārsniedz tā patēriņu, tādēļ sausums vai ūdens trūkums nav aktuālas problēmas. Tāpat Programmas darbības teritorijā ir daudz ezeru un upju. Lielākie ezeri ir Lādogas ezers (17 700 km2) un Peipusa-Pleskavas ezers (3521 km2) Krievijā. Abas valstis vieno Baltijas jūras piekrastes ūdeņi Rīgas līcī un Somu līcī.

Latvijā ir vairāk nekā 12 tūkstoši upju, 2 256 ezeri (Latgalē ir lielākā ezeru koncentrācija Latvijā), kā arī nozīmīgi pazemes dzeramā ūdens krājumi. Programmas Latvijas teritorija no ūdens pārvaldības viedokļa ir iedalīta trīs lielu upju sateces baseinu teritorijās, izveidojot Daugavas, Gaujas un Lielupes upju sateces baseinu apgabalus. Latvijas un Krievijas pārrobežu upju baseina apgabals ir Daugavas upju baseina apgabals, kas ietver arī pārrobežu Veļikajas sateces baseinu. Saskaņā ar ES standartiem Latvijas iekšzemes ūdeņu stāvoklis ir salīdzinoši labs, jo 51% iekšzemes virszemes ūdens objektu tiek vērtēti kā labas vai augstas ekoloģiskās kvalitātes.[[8]](#footnote-8)

Programmas Krievijas teritorijā upju stāvoklis dažādos apgabalos ir atšķirīgs, taču kopumā iekšzemes ūdens tiek vērtēts kā mēreni līdz ļoti piesārņots. Ņeva un tās baseins ir neapmierinošā stāvoklī, jo ūdens ir piesārņots ar rūpnieciskajiem atkritumiem un naftas produktiem, kurus pārvadā pa šo upi. Volhovas, Lugas un Ņevas baseini ir piesārņotākie visā reģionā. Neapmierinoša ūdens kvalitāte reģionā tiek saistīta ar intensīvas attīstības ietekmi uz vidi, it īpaši ar piesārņotu vai nepietiekami apstrādātu notekūdeņu iepludināšanu virszemes ūdeņos. Ziemeļu dimensijas vides partnerības projekti, lielā mēroga stratēģiskie reģionālie un starptautiskie projekti palīdzējuši sākt risināt problēmas un gādājuši, lai ekoloģiskais stāvoklis reģionā ievērojami uzlabotos.

Programmas teritorija ir bagāta ar starptautiskas nozīmes mitrājiem (Ramsāres vietas). Latvijā tie ir Kaņiera ezers, Engures ezers, Teiču un Pelečāres purvs, Lubānas mitrāju komplekss un Ziemeļu purvi, Krievijā - Beryozovye salas (Берёзовые острова), Kurgalsky pussala (Кургальский полуостров), Mshinskaya mitrāju sistēma (Мшинское болото), Pskovsko-Chudskaya zemiene, Somu līča (Финский залив) dienvidu daļa un Svir (Свирь) upes delta.

Abās valstīs, lai saglabātu un aizsargātu dabas bioloģisko daudzveidību, daudzām teritorijām ir noteikts aizsardzības statuss nacionālajā līmenī. Šīs teritorijas ir svarīgas atpūtas un izglītības mērķiem.

Sanktpēterburgas dabas rezervju fonds aptver 14 aizsargājamas reģionālas nozīmes teritorijas, kas veido 4,15% pilsētas platības.[[9]](#footnote-9) Ļeņingradas apgabalā ir 46 aizsargājamās teritorijas, kas aizņem 6,8% kopējās platības, ieskaitot divas federāli aizsargājamās teritorijas – valsts dabas rezervāti, proti, “Нижнесвирский” dabas rezervāts un “Мшинское болото” mikrorezervāts, 40 reģionālas nozīmes aizsargājamās teritorijas (piemēram, dabas parks “Вепсский лес”), 24 valsts dabas rezervāti un 15 dabas pieminekļi, kā arī četras vietējas nozīmes aizsargājamās teritorijas.[[10]](#footnote-10) Pleskavas apgabalā ir 42 aizsargājamās teritorijas – starptautiskas nozīmes mitrājs “Peipusa ezera malas zemiene”, trīs federāli aizsargājamās teritorijas – nacionālais parks “Себежский”, valsts dabas rezervāts “Полистовский” un valsts dabas zooloģiskais rezervāts “Ремдовский”, 11 valsts savvaļas rezervāti un 15 reģionālas nozīmes pieminekļi, divi reģionālas nozīmes rezervāti, divi reģionālas nozīmes kūrorti – sanatorija “Череха” un “Голубые Озера” un 10 vietējas nozīmes aizsargājamās teritorijas.[[11]](#footnote-11)

Latvijā īpaši aizsargājamās teritorijas veido apmēram 30% no Vidzemes platības, 12% no Latgales platības, 10% no Rīgas platības un 10% no Zemgales platības.[[12]](#footnote-12) Programmas teritorijā atrodas trīs nacionālie parki: Ķemeru nacionālais parks Pierīgā, Gaujas nacionālais parks Vidzemē un Rāznas nacionālais parks Latgalē. Tāpat Programmas teritorijā Latgalē atrodas Krustkalnu un Teiču dabas rezervāti ar neskartām vai mazpārveidotām dabas teritorijām, kurās tiek nodrošināta dabisko procesu netraucēta attīstība, lai aizsargātu un izpētītu retas vai tipiskas ekosistēmas un to sastāvdaļas. Ziemeļvidzemes biosfēras rezervāts Vidzemē ietver starptautiski nozīmīgas ainavas un ekosistēmas. Programmas Latvijas teritorijā ir arī 33 dabas parki, 9 aizsargājamie ainavu apvidi, daudzi dabas liegumi un dabas pieminekļi, piemēram, aizsargājami koki, dendroloģiskie stādījumi un citi.[[13]](#footnote-13)

Programmas teritorijā ir arī piekrastes zona ap Rīgas jūras līci (ieskaitot 4 aizsargājamās jūras teritorijas) un Somu līci. Baltijas jūras piekrastes ūdens kvalitāte ir nozīmīga tūrisma un zivsaimniecības attīstībai. To ietekmē jūrā ieplūstošo iekšzemes ūdeņu kvalitāte.

Lielākajām aizsargājamajām dabas teritorijām Programmas Latvijas daļā (Ķemeru, Rāznas un Gaujas nacionālajiem parkiem, kā arī Ziemeļvidzemes biosfēras rezervātam) Igaunijas – Latvijas – Krievijas pārrobežu sadarbības programmas 2007.–2013.gadam ietvaros tika izveidoti 5 dabas izglītības centri, kuros iespējams iegūt vispārīgu informāciju par dabas aizsardzību un saglabāšanu, kā arī īpašu informāciju par dabas aizsardzības teritoriju, kuras tuvumā izveidots attiecīgais dabas izglītības centrs.

Ekonomiskās aktivitātes nereti rada arī vides piesārņojumu un risku vides un cilvēku veselībai. Nozīmīgākie risku samazināšanas instrumenti ir dažādi tehnoloģiskie jauninājumi, adekvāti pieejamie resursi pārvaldībai un operatīvajām darbībām, kā arī attiecīgi kvalificēti speciālisti. Pārrobežu sadarbība var palīdzēt samazināt reaģēšanas laiku nelaimes gadījumu un ārkārtas situāciju laikā, kā arī uzlabot uguns un plūdu drošības pasākumu organizāciju. Tā kā nav efektīvas plūdu menedžmenta sistēmas, pastāv iespēja arvien pieaugošiem plūdu riskiem (arī lietus ūdeņu izraisītiem plūdiem) un zaudējumiem ekonomikai un privātajam sektoram.

Lai gan Programmas teritorijā ir bagātīgi dabas resursi, tā joprojām neizmanto pilnu potenciālu attālā novietojuma un apmeklētājiem paredzētās informācijas, pakalpojumu un infrastruktūras trūkuma dēļ. Lai uzlabotu vides tūrisma kvalitāti, ārkārtīgi svarīgi līdzsvarot dabas resursu saglabāšanu un attīstīšanu, radot ilgtspējīgas tūrisma vietas.

Pilnīgu dabas resursu izmantojumu apgrūtina arī ilgtspējīgas un vienotas pārvaldības sistēmas, piemēram, upju, ezeru, mežu un aizsargājamo teritoriju pārvaldes plāna trūkums (arī apkarojot piesārņojumu, ja tas ir attiecināms). Būtiska uzmanība jāpievērš plašākas sabiedrības informēšanai un izglītošanai saistībā ar dabas aizsardzību.

### 2.6.2. Atkritumu apsaimniekošana

Latvijā darbojas 11 pašvaldību sadzīves atkritumu apsaimniekošanas poligoni, taču iedzīvotājiem ārpus reģionālajiem centriem nav pieejama atkritumu šķirošana. Ar Eiropas Savienības finansējuma palīdzību atbalstīti 30 pašvaldību sadzīves atkritumu poligoni (aptuveni 51 hektāra platībā). Atkritumu pārstrādi veic atkritumu apsaimniekošanas komersanti. Ņemot vērā atkritumu apjomu, liela uzmanība jāpievērš pašvaldību un bīstamo atkritumu plūsmas pārvaldībai saskaņā ar Eiropas Savienības direktīvām, par kuru ievērošanu ir atbildīgas vietējās pārvaldes iestādes. Šobrīd atkritumu pārstrāde un reģenerācija pašvaldībās attīstās lēni. To skaidro ar faktu, ka 2010.gadā Latvijā 91% no pašvaldībās savāktajiem atkritumiem apglabāti atkritumu poligonos.[[14]](#footnote-14)

Krievijā ražošanas uzņēmumi, kuri veido Sanktpēterburgas un Ļeņingradas apgabala ekonomikas pamatu, ģenerē daudz rūpniecisko atkritumu, ko nepieciešams apsaimniekot. Turklāt atbilstoši Ļeņingradas apgabala pārvaldes iestāžu sniegtajai informācijai katru gadu apgabalā uzkrājas 1,7 tonnas cieto mājsaimniecības atkritumu. Jaunākie statistikas dati liecina, ka 500 no aptuveni 9 000 uzņēmumiem apgabalā ziņo par gada laikā saražotiem 3,7 miljoniem tonnu rūpniecisko atkritumu, bieži arī par bīstamajām vielām. Pleskavas apgabalā cieto atkritumu apsaimniekošanas poligonos katru gadu nonāk vairāk nekā 200 000 tonnu atkritumu. Taču aptuveni 30% iedzīvotāju nav piekļuves cieto atkritumu pārstrādes sistēmas pakalpojumiem.[[15]](#footnote-15) Pašvaldībās atkritumu pārstrāde un reģenerācija attīstās lēni. Pārstrādāti tiek 10 līdz 15% visu atkritumu un tikai 4 līdz 5% pašvaldību cieto atkritumu. Lielākoties atkritumi tiek uzkrāti poligonos, un kopumā Krievijā to ir vairāk nekā 10 000.[[16]](#footnote-16) Lielākās problēmas cieto atkritumu apsaimniekošanā sagādā tas, ka trūkst poligonu, kas būtu aprīkoti cieto atkritumu uzglabāšanai, kā arī pastāv daudz nelegālo izgāztuvju. Poligonu problēmas varētu atrisināt, attīstot atkritumu pārkraušanas vai uzglabāšanas staciju tīklu. Kopumā cieto atkritumu apsaimniekošanas un pārstrādes sistēma Krievijas teritorijā ir neapmierinošā stāvoklī.

Abu valstu Programmas teritorijā novērota arī zema informētība par atkritumu apsaimniekošanu un tās ietekmi uz vidi, kas noved pie bezrūpīgas attieksmes un resursu izniekošanas ikdienā.

## 2.7. Robežšķērsošanas vietas

Labi apstākļi cilvēku un preču mobilitātei ir svarīgs faktors efektīvai sociālajai un ekonomiskajai sadarbībai starp pārrobežu partneriem. Cilvēku un preču plūsmu starp Latviju un Krieviju ietekmē esošais vīzu un robežšķērsošanas režīms, jo abu valstu robeža ir arī Šengenas zonas ārējā robeža. Viena no lielākajām problēmām uz Latvijas-Krievijas robežas ir robežšķērsošanas infrastruktūras un nodrošinājuma gan Latvijas, gan Krievijas pusē neatbilstība mūsdienu prasībām un nepietiekama kapacitāte; tā rezultātā uz robežas veidojas garas rindas gan cilvēkiem, gan visa veida transportlīdzekļiem.

Tā kā trūkst pārrobežu vai robežai tuvēju sabiedriskā transporta savienojumu, personiskās automašīnas ir galvenais pārvietošanās līdzeklis, šķērsojot robežu. Lai gan Latvijā uzlabota robežšķērsošanas vietām pievedošo ceļu kvalitāte, Krievijā joprojām nepieciešams veikt vairāku ceļu rekonstrukciju un tiltu būvniecību, kas pieved robežšķērsošanas vietām.

Reģionālo attīstību ietekmē robežšķērsošanas kvantitatīvā kapacitāte un zemie robežšķērsošanas vietu infrastruktūras standarti, jo šie faktori skar darba vietu/nodarbinātības pieejamību vietējiem iedzīvotājiem un viņu ekonomisko aktivitāti. Lai iegūtu pieeju materiāliem un infrastruktūrai, var būt nepieciešams ilgāks laiks, turklāt tā var būt dārgāka, tādējādi darbinieku mobilitāte ir vēl viens aspekts, kuru var negatīvi ietekmēt transporta un robežšķērsošanas infrastruktūras ierobežojumi.


Panākti ievērojami uzlabojumi saistībā ar robežšķērsošanas vietu kontroles aprīkojumu, taču vēl daudz jādara, lai kontroli padarītu efektīvāku.

Galvenās problēmas ir nepietiekama robežšķērsošanas infrastruktūra saistībā ar šī brīža transportlīdzekļu un cilvēku plūsmu, slikta robežšķērsošanas vietām pievedošo ceļu kvalitāte, transporta infrastruktūras sašaurinājumi starp robežšķērsošanas vietām un pirms tiem, kas apgrūtina transporta plūsmu un rada drošības riskus, kā arī novecojusi pamatinformācija par robežšķērsošanas vietām, lai nodrošinātu iedzīvotājiem, vietējiem uzņēmējiem, tūristiem un smago automašīnu šoferiem efektīvu un komfortablu robežas šķērsošanu.

Saskaņā ar Latvijas un Krievijas savstarpējiem līgumiem un attiecīgajiem nacionālajiem dokumentiem uz robežas starp Latviju un Krieviju ir šādas robežšķērsošanas vietas:

1. tabula

|  |  |
| --- | --- |
| Nosaukums un atrašanās vieta (Latvijā) | Nosaukums un atrašanās vieta (Krievijā) |
| *Ceļu robežšķērsošanas vietas* | |
| Vientuļi (Viļakas novads)[[17]](#footnote-17) | Ļudonka (Pitalovas rajons Pleskavas apgabalā) |
| Grebņeva (Kārsavas novads) | Ubiļinka (Pitalovas rajons Pleskavas apgabalā) |
| Terehova (Zilupes novads) | Burački (Sebežas rajons Pleskavas apgabalā) |
| Pededze (Alūksnes novads)[[18]](#footnote-18) | Bruņiševa (Pečoru rajons Pleskavas apgabalā) |
| *Dzelzceļa robežšķērsošanas vietas* | |
| Kārsava ( Kārsavas novads ) | Skangaļi (Pitalovas rajons Pleskavas apgabalā) |
| Zilupe ( Zilupes novads ) | Pasiene (Sebežas rajons Pleskavas apgabalā) |



2. attēls. **Robežšķērsošanas vietas Latvijā**

Ceļa robežšķērsošanas vietu darbības pārskats un galvenie izaicinājumi:

* **Terehova (LV) – Burački (RU)** ir noslogotākā diennakts robežšķērsošanas vieta, kas uzņem lielāko skaitu smago automašīnu, jo atrodas uz autoceļa Rīga-Terehova-Maskava. Šī robežšķērsošanas vieta tradicionāli pazīstama ar garākām rindām nekā citviet. 2014.gadā tika uzlabots kontroles aprīkojums, turklāt 2015.gadā ieplānota vēl tālāka attīstība. No 2011.gada Buračkos notiek remontdarbi. Lielākais sašaurinājums ir ceļa posmā starp Terehovu un Buračkiem, kur katrā virzienā ir tikai viena josla; tā rezultātā veidojas smago un vieglo automašīnu rindas. Esošā Terehovas-Buračku infrastruktūra neļauj nodrošināt Latvijas-Krievijas vienoto zaļo koridoru automašīnām un pasažieriem, kuriem nav deklarējamu preču abās pusēs (nav Latvijā un Krievijā deklarējamu preču), kā arī neļauj ieviest joslu atzītajiem komersantiem, vienkāršotām procedūrām un cilvēkiem un smagajām automašīnām ar privilēģijām robežšķērsošanai ārpus rindas kārtībā. Terehovas novecojusī infrastruktūra (kopš 1997.gada) neļauj veikt efektīvas kontroles funkcijas, ieviest pienācīgu darba vidi kontrolējošajam personālam un mūsdienīgas telpas cilvēkiem, kuri ir spiesti uzgaidīt robežšķērsošanas laikā.
* **Grebņeva (LV) - Ubiļinka (RU)** ir otrā noslogotākā diennakts robežšķērsošanas vieta, kas atrodas uz autoceļa Rīga-Grebņeva-Sanktpēterburga. 2011.gadā Grebņevā pabeigti importa plūsmas infrastruktūras modernizācijas darbi. Eksporta plūsmas infrastruktūra Grebņevā vēl tiks modernizēta saskaņā ar aktualizēto tehnisko projektu. Iecerētā Ubiļinkas kapacitāte trīskārt pārsniedz plānoto Grebņevas kapacitāti. Kopš 2013.gada Latvijas un Krievijas muitas iestādes kopīgi ievieš Latvijas – Krievijas zaļā koridora projektu, kas ļaus samazināt gaidīšanas laiku tiem pasažieriem, kuri šķērso robežu ar mašīnu un kuriem nav deklarējamu preču nevienā no pusēm (nav Latvijā un Krievijā deklarējamu preču). Galvenais sašaurinājums ir ceļa posmā starp Grebņevu un Ubiļinku, kur abos virzienā ir tikai divas joslas, kas noved pie smago un vieglo automašīnu rindām. Šī brīža Grebņevas-Ubiļinkas infrastruktūra neļauj nodrošināt vienoto zaļo koridoru mašīnām un cilvēkiem un vienkāršotām procedūrām.
* **Pededze (LV) - Bruņiševa (RU)** ir robežšķērsošanas vieta, kas šobrīd atvērta tikai abu valstu iedzīvotājiem un strādā darba dienās laikā (no 09.00 līdz 19.00). 2007.gadā tika pabeigta Pededzes modernizācija, ļaujot dienas laikā uzņemt 150 līdz 200 automašīnas. Bruņiševas modernizācija 2014.gadā tika uzsākta plašāka Igaunijas – Latvijas – Krievijas projekta “Robežšķērsošanas vietas “Vientuļi” (Latvijā) rekonstrukcija un robežšķērsošanas vietas “Bruņiševa” (Krievijā) sagatavošana” ietvaros. Pēc rekonstrukcijas pabeigšanas abu pušu infrastruktūra būs atbilstoša, lai pildītu daudzpusēja pasažieru kontrolpunkta funkcijas.
* **Vientuļi (LV) – Ļudonka (RU)** ir robežšķērsošanas vieta transportlīdzekļiem, kuru masa nepārsniedz 3,5 tonnas. Vientuļu rekonstrukcija (1. un 2. fāze) 2014.gadā tika uzsākta plašāka Igaunijas – Latvijas – Krievijas projekta “Robežšķērsošanas vietas “Vientuļi” (Latvijā) rekonstrukcija un robežšķērsošanas vietas “Bruņiševa” (Krievijā) sagatavošana” ietvaros. Saskaņā ar Latvijas Ministru kabineta lēmumiem Vientuļu modernizācijas darbi (3. un 4. fāze) būs pabeigti līdz 2015.gada 31.decembrim. Pēc modernizācijas Vientuļu tehniskais stāvoklis ļaus veikt visas daudzpusēja kravas un pasažieru kontrolpunkta funkcijas. Ļudonka ir atjaunota, taču vairāku Krievijas ceļa posmu un tiltu tehniskā stāvokļa dēļ pastāv noteikti ierobežojumi; šīs nepilnības nepieciešams novērst.

Lai gan robežšķērsošanas vietu modernizācijai jau tagad atvēlētas lielas investīcijas, sinhronizējot attīstību abās pusēs, turklāt liels finansējums ieguldīts un vēl ieplānots robežšķērsošanas vietām pievedošo ceļu kvalitātes uzlabošanai un kontroles efektivitātes veicināšanai ar īpašu aprīkojumu, esošais robežšķērsošanas vietu potenciāls joprojām netiek pilnībā izmantots.

# 3. NODAĻA. Programmas stratēģija

## 3.1. Programmas konteksts

Šī ir divpusēja Programma starp Latviju un Krieviju. ES sniedz finansiālu palīdzību EKI ietvaros, kas izveidots, lai atbalstītu Eiropas kaimiņattiecību politiku (turpmāk saukts – EKP).

EKP izstrādāta 2004.gadā un pārskatīta 2011.gadā ar mērķi novērst jaunu robežšķirtņu rašanos starp paplašināto ES un tās kaimiņvalstīm un tā vietā nostiprināt visu partneru, ieskaitot visus ES iedzīvotājus, labklājību, stabilitāti un drošību. Šīs politikas pamats ir demokrātijas vērtības, tiesiskuma principi un cilvēktiesību ievērošana.

EKP sniedz plašu instrumentu klāstu, kā arī dažādas divpusējas, reģionālas un daudzpusējas sadarbības iniciatīvas. EKP piedāvā partnervalstīm piedalīties dažādās Eiropas Savienības aktivitātēs ar mērķi palielināt sadarbību politiskos, drošības, ekonomikas un kultūras jautājumos.

EKPI ir nozīmīgākais finanšu instruments, ar kuru paredzēts atbalstīt EKP, sniedzot konkrētu palīdzību. Tas izstrādāts 2007.gadā, aizstājot sadarbības programmas TACIS (Austrumeiropas valstīm) un MEDA (Vidusjūras reģiona valstīm). EKPI mērķis bija izveidot teritoriju ar vienotām vērtībām, stabilitāti, labklājību, uzlabotu sadarbību un dziļāku ekonomisko un reģionālo integrāciju, aptverot plašu klāstu sadarbības nozaru. Tas veicināja divpusēju, reģionālu un nozaru sadarbību.

Kopš 2014.gada EKPI ir aizstāts ar EKI. Šis dokuments pastiprināti pievēršas politikas veidošanai un sniedz iesaistītajām pusēm vairāk elastības un stimulus. Daļa EKI finansējuma ir paredzēta pārrobežu sadarbībai, kuras ietvaros EKI finansē vienotas programmas, savedot kopā dalībvalstu reģionus un partnervalstis, kurām ir kopīgas robežas.

EKI plānošanas dokumentā definēti visaptveroši stratēģiskie mērķi EKI finansētai pārrobežu sadarbībai:

* veicināt ekonomisko un sociālo attīstību kopējās robežas abās pusēs;
* strādāt ar kopīgiem vides, sabiedrības veselības, drošības izaicinājumiem;
* veicināt labākus nosacījumus un kārtību cilvēku, preču un kapitāla mobilitātei.

Ikvienas pārrobežu programmas uzdevums ir sekmēt vismaz vienu no šiem stratēģiskajiem mērķiem.

EKI finansētā pārrobežu sadarbība iesaista reģionus abpus ES robežas kopīgā projektā, kura ietvaros partneri izmanto kopīgu budžetu, pārvaldes struktūras, tiesisko ietvaru un ieviešanas noteikumus, panākot pilnībā līdzsvarotu partnerību starp programmā iesaistītajām valstīm.

Galvenais EKI finansēto pārrobežu sadarbības projektu mērķis ir veicināt īpašu attiecību veidošanos ar kaimiņvalstīm, lai izveidotu teritoriju, kuru raksturo labklājība un kaimiņattiecības, kura ir balstīta uz ES vērtībām un kuru raksturo tuvas, mierpilnas un sadarbībā balstītas attiecības saskaņā ar Līguma par ES 8.punktu.

Krievijas līdzfinansējuma Programmai nodrošināšanas galvenais mērķis ir noteikts Krievijas Federācijas Koncepcijā pārrobežu sadarbībai un tas ir - stiprināt sadarbību starp Krieviju un kaimiņvalstīm, lai veicinātu ilgtspējīgu attīstību Krievijā un kaimiņvalstu pierobežas reģionos.

Krievija īstenos Programmu Krievijas Federācijas Koncepcijas pārrobežu sadarbībai ietvaros, kas paredz vadlīnijas šādiem pasākumiem: a) sadarbība pārrobežu tirdzniecībā; b) sadarbība investīciju projektos; c) sadarbība transporta un loģistikas un komunikācijas jomās; d) sadarbība ilgtspējīgas dabas resursu izmantošanā un vides aizsardzībā; e) sadarbība tiesībaizsardzībā; f) sadarbība migrācijas un darba tirgus regulēšanā; g) sadarbība zinātnē un pētniecībā un kontaktu starp cilvēkiem veidošanā.

Kopš programmas perioda 2007.-2013.gadam Krievija nodrošina līdzfinansējumu pārrobežu sadarbības programmām ar ES dalībvalstīm, kurās tā piedalās.

## 3.2. Programmas stratēģijas apraksts un pamatojums

Balstoties uz EKI mērķiem, Programma stiprinās attiecības starp Latviju un Krieviju un veicinās uzlabotu politisko sadarbību un progresīvu ekonomisko integrāciju.

Tās **stratēģiskais mērķis** ir atbalstīt vienotus centienus risināt pārrobežu attīstības izaicinājumus un veicināt Latvijas un Krievijas pierobežas teritoriju esošā potenciāla ilgtermiņa izmantošanu.

Programmas mērķis ir panākt pozitīvas izmaiņas tādās nozarēs kā uzņēmējdarbība, vides aizsardzība un pārrobežu mobilitāte.

Lai sasniegtu stratēģisko mērķi, Programmas dalībvalstis ir definējušas **trīs tematiskos mērķus** (turpmāk – TM):

* “Uzņēmējdarbības un mazo un vidējo uzņēmumu attīstība” – TM1 (stratēģiskais mērķis A).
* “Vides aizsardzība, klimata izmaiņu mazināšana un pielāgošanās” – TM6 (stratēģiskais mērķis B).
* “Robežas pārvaldības un drošības, mobilitātes un migrācijas pārvaldības veicināšana” – TM10 (stratēģiskais mērķis C).

Visi TM ir ietverti Programmas prioritātēs:

* Prioritāte 1.1. “Uzņēmējdarbības veicināšana un atbalsts” (atbilst TM1).
* Prioritāte 1.2. “Jaunu produktu un pakalpojumu izstrāde un veicināšana, izmantojot vietējos resursus” (atbilst TM1).
* Prioritāte 2.1. “Efektīva dabas objektu apsaimniekošana” (atbilst TM6).
* Prioritāte 2.2. “Kopīgas darbības vides pārvaldībā” (atbilst TM6).
* Prioritāte 2.3. “Atbalsts ilgtspējīgām atkritumu un notekūdeņu pārvaldības sistēmām” (atbilst TM6).
* Prioritāte 3.1. “Robežšķērsošanas efektivitātes un drošības uzlabošana” (atbilst TM10).

Atbalsts „cilvēks cilvēkam” *(people-to-people)* aktivitātēm nav izdalīts kā atsevišķa prioritāte, bet ir iekļauts kā horizontālais princips visās programmas prioritātēs. Tas ietver arī pastiprinātu sadarbību starp vietējām un reģionālām pārvaldes iestādēm, nevalstiskajām organizācijām un citām pilsoniskās sabiedrības grupām, universitātēm un skolām, tirdzniecības kamerām utt.

TM un attiecīgo prioritāšu izvēle balstīta uz Programmas teritorijas raksturojumu un identificētajām attīstības vajadzībām un izaicinājumiem, kurus iespējams atrisināt ar pārrobežu sadarbību, sniedzot labumu abām pusēm. Programma palīdzēs sasniegt visus trīs EKI plānošanas dokumentā definētos visaptverošos mērķus.

TM un attiecīgās prioritātes identificētas daudzlīmeņu analīzes laikā. Lai pamatotu TM izvēli, veikta Programmas teritorijas sociālekonomiskā analīze, nacionālo un reģionālo stratēģisko dokumentu un iepriekšējās pieredzes analīze, kā arī organizētas sabiedriskās apspriedes ar vietējām, reģionālām un valsts līmeņa pārvaldes iestādēm un ekspertiem. Turpinājumā sniegts apkopojošs pārskats par tematisko mērķu un attiecīgo prioritāšu pamatojumu.

Programmas darbības teritorija ietver reģionus ar ilgtermiņa bezdarbu un salīdzinoši pasīvu uzņēmējdarbību, kas Programmas ietvaros ļauj izvirzīt *TM1 “Uzņēmējdarbības un mazo un vidējo uzņēmumu attīstība”*. Lai gan Programmas teritorijā jau pastāv uzņēmējdarbības atbalsta vide, nepieciešams veicināt biznesa aktivitātes, it īpaši ārpus Programmas darbības teritorijas lielajiem ekonomiskajiem centriem, uzlabojot uzņēmējdarbības infrastruktūru un paaugstinot uzņēmēju kapacitāti. Iepriekšminētais atbalsts uzņēmējdarbībai ir nozīmīgs, lai sasniegtu augstāku produktivitāti un veicinātu inovatīvu uzņēmumu attīstību. Lai ietekmētu uzņēmējdarbības izaugsmi ilgtermiņā, nepieciešams atbalstīt uzņēmējdarbības aktivitātes. Viens no reģionu ekonomiskās izaugsmes priekšnosacījumiem ir peļņu nesoši mazie un vidējie uzņēmumi. Sociālekonomiskās situācijas analīze liecina, ka kopējais mazo un vidējo uzņēmumu skaits programmas teritorijā uz 1 000 iedzīvotājiem ir salīdzinoši zems (izņemot Sanktpēterburgu), tādēļ pienācīga uzmanība jāpievērš mazo un vidējo uzņēmumu dibināšanas veicināšanai, to tālākās attīstības un izaugsmes atbalstam.

Vērtējot iepriekšējo pieredzi sociālekonomiskās attīstības veicināšanā Igaunijas – Latvijas – Krievijas pārrobežu sadarbības programmas 2007.–2013.gadam ietvaros, var secināt, ka apstiprinātos projektos lielākoties tika atbalstītas “mīkstās” aktivitātes *(soft activities)*, lai veicinātu pārrobežu teritorijas uzņēmēju sadarbību, piemēram, rīkotas uzņēmējdarbības izstādes, apmācības, semināri, kontaktu gūšanas pasākumi utml. Liela daļa aktivitāšu pievērsta uzņēmējdarbības konkurētspējas veicināšanai, stimulējot investīciju piesaisti, uzlabojot darbinieku izglītības līmeni. Kopumā vislielākā interese izrādīta par uzņēmējdarbības atbalsta instrumentu attīstību un uzņēmējdarbības vides uzlabošanu.

Lai turpinātu iepriekš gūto pieredzi, jaunā Programma veicinās: uzņēmējdarbības uzsākšanu, kopīgu aktivitāšu un sadarbības veicināšanu, kā arī kapacitātes paaugstināšanu. Jaunu mazo un vidējo uzņēmumu dibināšana tiks veicināta izmantojot uzņēmējdarbības inkubatorus, tehnoloģiju parkus un citas uzņēmējdarbības attīstības institūcijas, kas sniegs fiziskas telpas birojiem un darbības uzsākšanai, kā arī nepieciešamo pieredzi un palīdzību tehnoloģiju jautājumos. Programmā būs atbalstāmas konsultācijas (mentorings, apmācības, pieredzes apmaiņa utt.) par jautājumiem, kas saistīti ar uzņēmējdarbību. Atbalstot šīs aktivitātes, sagaidāms, ka tiks radīta labvēlīga vide jaunām uzņēmējdarbībās iniciatīvām.

Tāpat iecerēts, ka, veicinot uzņēmējdarbības iespējas un sadarbību starp uzņēmumiem, kā arī sekmējot uzņēmējdarbības atbalsta institūciju darbu, tiks radītas kopīgas iniciatīvas preču un pakalpojumu radīšanas veicināšanai. Īpaši Programma sniedz atbalstu jaunu un uz vietējiem resursiem balstītu produktu un pakalpojumu radīšanas veicināšanai.

Programmā paredzēts atbalstīt ne tikai uzņēmējdarbības tālāku attīstību, bet arī darbības, kas saistītas ar kapacitātes paaugstināšanu (piemēram, pārrobežu sadarbības veicināšanu, pētniecības un izglītības iestāžu iesaistīšanu utt.).

Programma tiecas veicināt teritorijas ilgtspējīgu izaugsmi, nodrošinot līdzsvaru starp ekonomiskajām un vides interesēm. Pārrobežu sadarbībai ir potenciāls uzlabot Programmas darbības teritorijas tūrisma un ikdienas vidi.

TM1 "Uzņēmējdarbība un MVU attīstība" īstenošana ir saskaņā ar Latvijas Nacionālās attīstības plāna 2014.-2020.gadam prioritātēm "Tautas saimniecības izaugsme" un "Izaugsmi atbalstošas teritorijas". Plānotais atbalsts TM1 ietvaros veicinās stratēģijas "Eiropa 2020" īstenošanu un Latvijas nacionālo reformu programmas „ES 2020” īstenošanai izvirzīto mērķu sasniegšanu MVU konkurētspējas uzlabošanā, veidojot sinerģiju un risinot izvirzītas problēmas, kas ir minētas Partnerības līguma Eiropas Savienības investīciju fondu ieviešanai 2014.–2020.gada plānošanas periodam 1.3.sadaļā. TM1 īstenošana veicinās Reģionālās politikas pamatnostādnēs 2013.-2019.gadam izvirzīto mērķu sasniegšanu. Turklāt tas ir saskaņā ar Latvijas Tūrisma attīstības pamatnostādnēm 2014. – 2020.gadam, kuru mērķis ir palielināt Latvijas tūrisma nozares konkurētspēju. Programmas TM1 "Uzņēmējdarbība un MVU attīstība" īstenošana palīdzēs sasniegt mērķus, kas ir noteikti Krievijas Federācijas Koncepcijā ilgtermiņa sociālai un ekonomiskai attīstībai līdz 2020.gadam, Krievijas Ziemeļrietumu apgabala sociālās un ekonomiskās attīstības stratēģijā līdz 2020.gadam un Krievijas Federācijas ilgtermiņa inovatīvas attīstības stratēģijā līdz 2020.gadam.

Izvirzot *TM6 “Vides aizsardzība, klimata izmaiņu mazināšana un pielāgošanās”*, Programma aizsargās un attīstīs reģiona unikālo un kopīgo dabas un kultūras mantojumu, veicinās ilgtspējīgu dabas resursu izmantojumu, kā arī iedrošinās pārrobežu sadarbības iniciatīvu attīstību ilgtspējīgām atkritumu un notekūdeņu sistēmām. Paredzēts, ka Programmas sadarbības aktivitāšu potenciāls tūrisma nozarē turpinās jau esošo sadarbību, lai veicinātu tūrisma produktu attīstību.

Programmas darbības teritorijas sociālekonomiskās un vides apstākļu analīzes rezultāti apliecina, ka Programmas darbības teritorijai ir ārkārtīgi augsts dabas, eko un kultūras tūrisma potenciāls. Turklāt kopš 2009.gada palielinās to tūristu skaits, kas apmeklē Programmas teritoriju. Aktivitātes, kas saistītas ar tūrisma attīstību pārrobežu reģionos, bija populāras arī iepriekšējā pārrobežu sadarbības programmā un uzrādīja labus rezultātus. Tām bija tālākas attīstības potenciāls. Tā kā aizvien pieaug pieprasījums pēc dažādiem tūrisma produktiem un pakalpojumiem, reģioniem jāspēj sniegt daudzveidīgas iespējas, it īpaši tādas, kas balstītas uz unikāliem vietējiem resursiem.

Šobrīd trūkst labi pārvaldītu sistēmu atkritumiem un to pārstrādei, kā arī nepieciešams atbalstīt modernus risinājumus efektīvam resursu izmantojumam. Turklāt jāuzlabo arī sabiedrības izpratne par videi draudzīgu attieksmi un ilgtspējīga dzīvesveida priekšrocībām.

Programmas darbības teritorijas sociālekonomiskās un vides apstākļu analīzes rezultāti arī liecina, ka lielas platības Programmas darbības teritorijā var raksturot kā senatnīgas vai ar tikai nedaudz izmainītu ainavu; tajās atrodama ārkārtīgi izteikta bioloģiskā daudzveidība. Lai ļautu apmeklētājiem izbaudīt teritorijas skaistumu un tajā pašā laikā saglabātu dabas resursus, Programma atbalstīs infrastruktūras objektu sakārtošanu, lai nodrošinātu dabas resursu saglabāšanu. Tā rezultātā Programmas darbības teritorija gūs ekonomisku labumu no potenciāla tūristu skaita pieauguma, piedāvājot iepazīt dažādus dabas objektus, taču tajā pašā laikā saglabās savus dabas resursus neskartus. Tāpat Programma paredz risināt identificētās vides problēmas un riskus, piemēram, piesārņojumu un nepietiekamu atkritumu un notekūdeņu apstrādi, pievēršot uzmanību arī sabiedrības informētībai par vides aizsardzību un energoefektivitāti, kā arī par klimata izmaiņu cēloņiem un sekām.

Igaunijas – Latvijas – Krievijas pārrobežu sadarbības programmas 2007.–2013.gadam ietvaros tika īstenotas kopīgas aktivitātes vides un dabas resursu aizsardzībai un energoefektivitātes paaugstināšanai un atjaunojamo enerģijas avotu izmantošanas veicināšanai. Lielākā daļa īstenoto projektu ietvēra dabisko un mākslīgo ūdens resursu pārvaldību, attīstot infrastruktūru, kā arī veicot pieredzes apmaiņu un uzlabojot pārvaldību. Turklāt vairākas aktivitātes bija veltītas dabas izglītības veicināšanai, medicīnisko atkritumu pārstrādei un ilgtspējīgai lielo pilsētu zaļo teritoriju pārvaldībai. Liela nozīme tika pievērsta pasākumu organizēšanai ar mērķi uzlabot informētību par vides aizsardzību un enerģijas jautājumiem. Trīspusējā Igaunijas-Latvijas-Krievijas Programmā 2007.–2013.gadam īpaši populāra bija tūrismam veltītā sadaļa. Projektu aktivitātes ietvēra dažāda līmeņa investīcijas infrastruktūrā, un ievērojami resursi tika veltīti arī “mīkstajām” aktivitātēm - tūrisma nozares diversifikācijai, popularitātei un tūrisma produktu mārketingam.

TM6 "Vides aizsardzība, klimata izmaiņu mazināšana un pielāgošanās" īstenošana sniegs ieguldījumu Latvijas Nacionālā attīstības plāna 2014.-2020.gadam prioritātes "Izaugsmi atbalstošas teritorijas" rīcības virzienu "Dabas un kultūras kapitāla ilgtspējīga apsaimniekošana” un „Pakalpojumu pieejamība līdzvērtīgāku darba iespēju un dzīves apstākļu radīšanai” mērķu sasniegšanā. Latvijas dabas kapitāla izmantošana ir saistīta ar zemes, mežu, ūdeņu un dabas resursu ilgtspējīgu apsaimniekošanu un ekosistēmu kapacitātes paaugstināšanu. TM6 īstenošana veicinās to problēmu risināšanu, kas ir identificētas ES Baltijas jūras reģiona stratēģijas apakšmērķos "Pielāgošanās klimata pārmaiņām, riska novēršana un pārvaldība" un "Daudzveidīgā un veselīga augu un dzīvnieku pasaule”. Plānotās aktivitātes ir saskaņā ar Prioritāro rīcības plānu Natura 2000 tīklam. Turklāt darbības, kas attiecas uz dabas tūrismu TM6 ietvaros, ir saskaņā ar Latvijas Tūrisma attīstības pamatnostādnēm 2014. - 2020.gadam. Programmas TM6 "Vides aizsardzība, klimata izmaiņu mazināšana un pielāgošanās" īstenošana palīdzēs Krievijai sasniegt noteiktus mērķus vides jomā, kas ir definēti Krievijas Federācijas Ekoloģiskā doktrīna, piemēram, tādus kā racionālā dabas resursu izmantošana, vides piesārņojuma samazināšana un resursu saglabāšana, atbalstot ekoloģiski efektīvu ražošanu, izmantojot atjaunojamo enerģijas avotus un otrreizējo izejvielu. Dabas aizsardzības veicināšana un jūras un zemes platību pasargāšana, saglabājot bioloģisko daudzveidību, ir viena no darbībām TM6 ietvaros, kas palīdzēs Krievijai atbalstīt vienu no galvenajām prioritātēm Krievijas Ziemeļrietumu apgabala sociālās un ekonomiskās attīstības stratēģijā līdz 2020.gadam - saglabāt dabas mantojumu reģionā. Projektu realizācija šajā prioritātē sekmēs arī Krievijas Federācijas jūrniecības darbību attīstības stratēģijas līdz 2030.gadam mērķa sasniegšanu, proti, aizsargāt jūras vidi pret piesārņojumu no kuģiem.

*TM10 “Robežas pārvaldības un drošības, mobilitātes un migrācijas pārvaldības veicināšana”* attīstīs robežas darbības efektivitāti un drošību, uzlabos robežšķērsošanas infrastruktūru un aprīkojumu robežšķērsošanas vietās, kā arī robežas pārvaldību, muitas un vīzu procedūras.

Robežšķērsošanas infrastruktūras kvalitāte ietekmē reģionālo attīstību, jo no tās atkarīga cilvēku un preču mobilitāte. Lai gan Latvijas un Krievijas robežšķērsošanas vietās ieguldītas ievērojamas investīcijas, robežšķērsošanas infrastruktūra joprojām ir zemā kvalitātē un starp Latvijas un Krievijas robežšķērsošanas vietām ir ceļa sašaurinājumi. Robežšķērsošanas vietās ne vien trūkst pienācīgas infrastruktūras (piemēram, joslu skaits, ceļi bez sašaurinājumiem, stāvvietu joslas, klientiem paredzētas telpas, mūsdienīgi aprīkoti kabineti personālam utt.), bet nav arī pietiekama aprīkojuma, kā arī robežšķērsošanas procedūras joprojām ir iespējams padarīt efektīvākas.

Kopējais prioritātes mērķis (TM10 ietvaros) ir uzlabot reģiona savienojamību un novērst pastāvošos efektīvas robežšķērsošanas šķēršļus. Programmas ietvaros tiks uzlabota robežšķērsošanas efektivitāte, atbalstot aktivitātes, kas ietver ne vien investīcijas infrastruktūrā, bet arī paaugstina robežas pārvaldības personāla kapacitāti, samazina robežšķērsošanai vajadzīgo laiku un pilnveido robežšķērsošanas kārtību. Tā īstenošana sniegs ieguldījumu Latvijas Nacionālā attīstības plāna 2014.-2020.gadam prioritātes "Izaugsmi atbalstošas teritorijas" rīcības virziena „Pakalpojumu pieejamība līdzvērtīgāku darba iespēju un dzīves apstākļu radīšanai” mērķu sasniegšanā.

ES Iekšējās drošības stratēģijā uzsvērts, ka tāpat kā nelegālās imigrācijas apkarošanai, arī integrētai robežu pārvaldībai ir būtiska nozīme drošības uzturēšanā un tās mehānismi ir jāstiprina. Latvijai ir pienākums, vajadzība un iespēja ar integrēto robežu pārvaldību stiprināt savu valsts robežu un sekmēt ES iekšējo drošību. Latvijas Republikas valsts robežas integrētas pārvaldības koncepcija 2013.–2018.gadam pamato un atbalsta investīcijas robežšķērsošanas vietu infrastruktūras attīstībā, kas sasaistās ar Programmas TM10 “Robežas pārvaldības un drošības, mobilitātes un migrācijas pārvaldības veicināšana”.

Tāpat šī Programmas TM realizācija atbalstīs tādu jautājumu risināšanu, kas ir noteikti Krievijas federālajā likumā par muitas regulēšanu, piemēram, ekonomiskās drošības nodrošināšana valstī starptautiskās tirdzniecības jomā un valsts pārvaldes uzlabošana muitas jomā.

2. tabula

**Programmas stratēģijas pārskats**

|  |  |  |
| --- | --- | --- |
| **Tematiskais mērķis** | **Prioritātes** | **Prioritātēm atbilstoši rezultātu rādītāji** |
|
| 1. Uzņēmējdarbības un mazo un vidējo uzņēmumu attīstība (TM1) | 1.1. Uzņēmējdarbības veicināšana un atbalsts | Darbojošos mazo uzņēmumu skaita pieaugums |
| 1.2. Jaunu produktu un pakalpojumu izstrāde un veicināšana, izmantojot vietējos resursus | Jauni uz vietējiem resursiem balstīti pārrobežu produkti un pakalpojumi  Vietējo pakalpojumu un produktu attīstīšana, lai piesaistītu reģionam tūristus |
| 2. Vides aizsardzība, klimata izmaiņu mazināšana un pielāgošanās (TM6) | 2.1. Efektīva dabas objektu apsaimniekošana | Apmeklētāju skaita pieaugums atjaunotajos vai jaunizveidotajos dabas resursu objektos  Dabas resursu ilgtspēja Programmas darbības teritorijas pievilcības uzlabošanai |
| 2.2. Kopīgas darbības vides pārvaldībā | Atbilstošo organizāciju un sabiedrības kapacitāte ilgtspējīgai dabas resursu izmantošanai |
| 2.3. Atbalsts ilgtspējīgām atkritumu un notekūdeņu pārvaldības sistēmām | Atbilstošo organizāciju kapacitāte ilgtspējīgai atkritumu un notekūdeņu pārvaldības sistēmu izmantošanai |
| 3. Robežas pārvaldības un drošības, mobilitātes un migrācijas pārvaldības veicināšana (TM10) | 3.1. Robežšķērsošanas efektivitātes un drošības uzlabošana | Uzlabota sauszemes robežšķērsošanas personāla kompetence un prasmes |
| Tehniskā palīdzība | N/A |  |

## 3.3. Sasaiste ar citām stratēģijām un programmām

Programma veicinās trīs EKI programmēšanas dokumentā definētu stratēģisko mērķu sasniegšanu, kā arī pievērsīsies trīs tematiskajiem mērķiem, kuri atbilst Eiropas Reģionālās attīstības fonda Eiropas teritoriālās sadarbības noteiktajiem mērķiem.

Baltijas jūras reģions ir pirmais Eiropas makro-reģions, kuram izstrādāta Eiropas Savienības ilgtermiņa stratēģija. 8 ES valstis, kas veido Baltijas jūras reģionu (Zviedrija, Dānija, Igaunija, Somija, Vācija, Latvija, Lietuva un Polija), saskaras ar līdzīgiem izaicinājumiem, kuri atspoguļoti kopīgi apstiprinātajā stratēģijas rīcības plānā. Tas ietver vairākus prioritārus jautājumus, lai glābtu jūru, savienotu reģionu un vairotu labklājību. Stratēģija palīdz mobilizēt visu attiecināmo ES finansējumu un politikas un koordinēt ES, ES valstu, reģionu un Baltijas mēroga organizāciju, finanšu institūciju un nevalstisko nodibinājumu darbības, lai veicinātu līdzsvarotāku Baltijas jūras reģiona attīstību. Līdzšinējie sasniegumi iekļauj uzlabotu sadarbību starp reģioniem un citiem partneriem, kā arī Krievijas partneru iesaisti tādos jautājumos kā vides aizsardzība, ūdens kvalitāte un inovācijas.

Programma veicina stratēģijas “Eiropa 2020” izvirzīto mērķu sasniegšanu “gudrai”, “ilgtspējīgai” un “integrētai” izaugsmei. Prioritātes 1.1. un 1.2. atbalsta stratēģijas “Eiropa 2020” mērķi par “gudru izaugsmi”. Lai atbalstītu uz zināšanām balstītu Programmas darbības teritorijas ekonomiku, inovatīva uzņēmējdarbība (mazie un vidējie uzņēmumi) izvirzīta kā galvenā mērķa grupa. Prioritātes 2.1., 2.2. un 2.3. atbalsta stratēģijas “Eiropa 2020” mērķus par “gudru izaugsmi” un “ilgtspējīgu izaugsmi”.

2014.–2020.gadā Latvija, kā ES dalībvalsts, ieviesīs darbības programmu “Izaugsme un nodarbinātība” atbalstam no ERAF, Kohēzijas fonda, Eiropas Sociālā fonda un finansējuma Jaunatnes nodarbinātības iniciatīvai saskaņā ar mērķi “Investīcijas izaugsmei un nodarbinātībai” Latvijā. Daži pieminētās darbības programmas specifiskie atbalsta mērķi tematiski daļēji pārklājas ar Programmas ietvaros izvirzītajām prioritātēm, taču šīs aktivitātes tiks veiktas vienas valsts teritorijā un tieksies sasniegt nacionāla līmeņa mērķus. Turpretī Programma atbalstīs tikai tās aktivitātes, kurām būs pārrobežu ietekme.

Plānošanas periodā no 2014. līdz 2020.gadam tie Latvijas reģioni, kas ietver Programmas pamatteritorijas un piekļaujošās teritorijas, piedalīsies vairākās programmās Eiropas teritoriālās sadarbības mērķa ietvaros. Līdztekus šai Programmai Latvija un Krievija piedalīsies arī vairākās EKI pārrobežu sadarbības programmās 2014.–2020.gadam, aptverot daļu Programmas darbības teritorijas un skarot līdzīgus sadarbības jautājumus. Latvija un Krievija piedalīsies arī transnacionālajā Baltijas jūras reģiona programmā, kas skars visu Latvijas teritoriju un visu Programmai attiecināmo Krievijas teritorijas daļu un kuras ietvaros abas valstis varēs sadarboties. Taču Latvijas un Krievijas dalība iepriekšminētajā programmā ir iespējama tikai kā daļa no plašākas partnerības. Tāpat šīs programmas finansētās aktivitātes pievēršas atšķirīgam un daudz plašākam ģeogrāfiskajam kontekstam, nepieļaujot pārklāšanos ar šo Programmu.

Tiks koordinēti visi pieejamie attīstības instrumenti, ar mērķi efektīvi izmantot pieejamos finanšu resursus un nodrošināt lielāku katras programmas ietekmi, kā arī palielināt sinerģiju starp programmām. Lai panāktu, ka ES finansējums tiek izmantots un novirzīts optimālā veidā, veicinot ilgtspējīgu attīstību, attiecīgajās programmās tiks iestrādāts koordinācijas mehānisms, lai sekmētu informācijas apmaiņu un novērstu aktivitāšu pārklāšanos un dubultā finansējuma iespējamību no dažādām reģionā ieviestām ES programmām.

Galvenais koordinācijas mehānisms starp šo Programmu un citām darbības programmām, kas darbosies Latvijā - ir Nacionālā apakškomiteja - koleģiāla institūcija, kas nodrošina padomdevēja funkciju nacionālajai atbildīgajai iestādei attiecībā uz Eiropas teritoriālās sadarbības programmu ieviešanu un uzraudzību. Nacionālās apakškomitejas sastāvu veido nozaru ministriju un to padotības iestāžu pārstāvji, plānošanas reģionu pārstāvji un nevalstisko organizāciju pārstāvji. Kā viens no pienākumiem Nacionālajai apakškomitejai ir sniegt konsultācijas par potenciālo Latvijā reģistrēto programmas finansējuma saņēmēju iesniegto projektu iesniegumu atbilstību nacionālajiem un reģionālajiem plānošanas dokumentiem un to prioritātēm, kā arī konsultēt par projektu pārklāšanās risku ar citām nacionālajām vai starptautiskajām programmām. Nacionālajai apakškomitejai ir tiesības ierosināt nacionālajai atbildīgajai iestādei apstiprināt iesniegto projektu iesniegumu Programmas finansējuma saņemšanai vai noraidīt, vai noteikt papildu nosacījumus projekta iesnieguma apstiprināšanas gadījumā. Turklāt lielā nozīme šajā procesā būs arī nacionālajām atbildīgajām iestādēm, kuras būs pārstāvētas visās šo programmu Apvienotajās uzraudzības komitejās (turpmāk – AUK). Minētais koordinācijas mehānisms Latvijā nodrošinās, ka šīs Programmas finansētās aktivitātes papildina citu Eiropas Savienības programmu finansētās aktivitātes un tās savstarpēji nepārklājas.

Programma ir izstrādāta, ņemot vērā Latvijas Nacionālo attīstības plānu 2014.–2020.gadam un Latvijas ilgtspējīgas attīstības stratēģiju līdz 2030.gadam, kā arī reģionālās attīstības stratēģijas/programmas.

[Latvijas Nacionālais attīstības plāns 2014.-2020.gadam](http://www.pkc.gov.lv/images/NAP2020%20dokumenti/20121220_NAP2020_apstiprinats_Saeima.pdf) ir galvenais vidēja termiņa attīstības plānošanas dokuments Latvijā. Tas ir [Latvijas ilgtspējīgas attīstības stratēģijas līdz 2030.gadam](http://www.pkc.gov.lv/images/LV2030/Latvija_2030.pdf) rīcības plāns, kam ir jākalpo par valsts attīstības ceļa karti vidējam termiņam. Latvijas Nacionālās attīstības plānā 2014.-2020.gadam kā būtiskākais vidēja termiņa mērķis tautsaimniecības izaugsmes stimulēšanai un iedzīvotāju labklājības pieaugumam ir izvirzīts "ekonomikas izrāviens". Tas īstenojams, ierobežotos darbaspēka, finanšu un dabas resursus produktīvi pārvēršot konkurētspējīgos produktos un pakalpojumos, lai sasniegtu galveno mērķi – dzīves kvalitātes pieaugumu. . Latvijas Nacionālā attīstības plāna 2014.-2020.gadam prioritātes "Izaugsmi atbalstošas teritorijas" ietvaros ir izvirzīti šādi mērķi: Radīt līdzvērtīgākas darba iespējas un dzīves apstākļus visiem iedzīvotājiem, izmantojot teritoriju attīstības potenciālus un unikālos resursus, kā arī stiprināt Latvijas reģionu starptautisko konkurētspēju, palielinot Rīgas kā Ziemeļeiropas metropoles un citu nacionālās nozīmes attīstības centru starptautisko lomu.

Programma ir izstrādāta arī atbilstoši Krievijas nacionāliem un reģionāliem attīstības dokumentiem: Krievijas Federācijas inovatīvas attīstības stratēģija laika periodam līdz 2020.gadam, Gala ziņojums par ekspertu darba rezultātiem cīņā ar Krievijas sociālekonomiskās stratēģijas līdz 2020.gadam aktuālajām problēmām “Stratēģija 2020: Jauns izaugsmes modelis – jauna sociālā politika”, Krievijas Federācijas Ziemeļrietumu apgabala sociālās un ekonomiskās attīstības stratēģija līdz 2020.gadam, Sanktpēterburgas ekonomiskās un sociālās attīstības stratēģija līdz 2030.gadam, Ļeņingradas apgabala sociālekonomiskās attīstības koncepts līdz 2025.gadam un Pleskavas apgabala sociālekonomiskās attīstības stratēģija līdz 2020.gadam. Programmas tematiskie mērķi atbilst nacionālā un reģionālā līmeņa stratēģijām.

Krievijas Federācijas ilgtermiņa sociālās un ekonomiskās attīstības koncepcijas līdz 2020.gadam mērķis ir noteikt veidus un metodes, lai nodrošinātu pastāvīgu Krievijas iedzīvotāju labklājības uzlabošanu, ekonomikas dinamisku attīstību, spēcīgāku Krievijas pozīciju pasaulē. Krievijas Federācijas stratēģijas ilgtermiņa inovatīvai attīstībai līdz 2020.gadam mērķis ir palīdzēt Krievijai risināt problēmas un izaicinājumus inovatīvas attīstības jomā. Stratēģija nosaka mērķi, prioritātes un instrumentus, valdības inovāciju politiku. Šī stratēģija arī rada ilgtermiņa vadlīnijas par inovāciju attīstību, par finansēšanas sistēmu fundamentālai un lietišķai zinātnei un par atbalstu produktu komercializācijai. Krievijas Federācijas Ekoloģiskā doktrīna nosaka mērķus, virzienus, uzdevumus un principus vides aizsardzības politikas jomā ilgtermiņā. Krievijas Federācijas transporta stratēģijas līdz 2020.gadam mērķis ir izveidot apstākļus sociālajai un ekonomiskajai attīstībai, uzlabojot transporta pakalpojumu kvalitāti, palielinot Krievijas transporta sistēmas konkurētspēju, nostiprinot inovatīvu, sociālo un ekoloģisko orientāciju transporta nozares attīstībai. Krievijas Federācijas stratēģijas tūrisma attīstībai līdz 2020.gadam mērķis ir attīstīt Krievijas tūrismu, piesaistīt ārvalstu tūristus, panākt Krievijas patērētāju pārorientāciju uz pieprasījumu uz iekšzemes tūrismu, realizēt stratēģisko tūrisma nozīmi garīgajā attīstībā, patriotisma audzināšanā un apgaismībā. Krievijas Federācijas koncepcija par sadarbības attīstību kultūrā starp pārrobežu apgabaliem un kaimiņvalstīm līdz 2020.gadam - ir pamats konstruktīvai sadarbībai starp valsts iestādēm, Krievijas un tās reģionu, organizāciju un uzņēmēju aprindām, valsts asociācijām un citiem. Tās mērķis ir nodrošināt kompleksu problēmu risināšanu kultūras sfērā Krievijas pārrobežu apgabalos.

Turklāt izvēlētās Programmas TM saskan ar valsts un reģionālā līmeņa stratēģijām un ir finansiāli atbalstīti no valsts programmām.

## 3.4. Pieredze, kas gūta no iepriekšējām pārrobežu sadarbības programmām

Pārrobežu sadarbība Programmas darbības teritorijā ir kļuvusi teju par ikdienas realitāti, jo tajā ir arvien vairāk vietējo un reģionālo pārvaldes iestāžu, kuras ir nodibinājušas sadarbības attiecības ārpus valsts robežām. Lai gan dažkārt pieejamie finanšu resursi ir ierobežoti, Latvijas un Krievijas pierobežas reģioni arvien augstāk vērtē vienotu risinājumu meklēšanu līdzīgām problēmām. Taču pārrobežu sadarbība ne vienmēr bijusi tikpat izplatīta kā šobrīd, it īpaši tādēļ, ka tā bijusi atkarīga no pieejamā finanšu atbalsta.

Igaunijas-Latvijas-Krievijas INTERREG IIIA prioritāte (“ziemeļi”) Baltijas jūras reģiona INTERREG IIIB kaimiņattiecību programmas ietvaros, kuru ieviesa laikā no 2004. līdz 2006.gadam, bija pirmais finanšu instruments, kas sniedza plašas iespējas sadarbībai starp tiešām starpvalstu robežas teritorijām. Igaunijas-Latvijas-Krievijas INTERREG IIIA prioritātes ieviešana ne vien pastiprināja sadarbību starp partneriem, kuri jau iepriekš bija iesaistījušies kopīgu darbību īstenošanā, bet arī paplašināja intensīvas pārrobežu sadarbības teritoriju līdz reģioniem, kuri neatrodas tieši uz robežas vai tiešā tās tuvumā. Prioritātes ietvaros tika sasniegti konkrēti rezultāti un radīti priekšnosacījumi jaunu un nākotnē īstenojamu projektu idejām 2007.–2013.gada plānošanas periodā, jo daudzu projektu ietvaros tika sagatavoti attīstības plāni gan vispārīgā, gan detalizētā līmenī. Līdztekus “mīkstām” sadarbības formām vairāki projekti ietvēra arī infrastruktūras sadaļu. Šīs investīcijas lielākoties bija vērstas uz pierobežā dzīvojošo cilvēku dzīves kvalitātes uzlabošanu. Turklāt tika rekonstruēti daudzi objekti ar tūrisma potenciālu. Prioritātes ieviešana sniedza vietējām ieinteresētajām pusēm vērtīgu mācību par sadarbību ar ES ārējās robežas reģioniem, kas palīdzēja izveidot stingru pamatu vietējām praktiskajām zināšanām un aktīvai partnerībai nākamajā plānošanas periodā.

Igaunijas-Latvijas-Krievijas EKPI pārrobežu sadarbības programma 2007.–2013.gadam sniedza iespēju finansēt kopīgus pārrobežu projektus no viena finanšu avota un ar vienotu pārvaldības kārtību. Papildus ES līdzfinansējumam, kas sastādīja 47 miljonus euro, trīspusējā Igaunijas-Latvijas-Krievijas programma 2007.-2013.gadam tika līdzfinansēta arī no Krievijas federāla budžeta. Līdzfinansējums sastādīja vairāk nekā 15 miljonus euro. Programmas pārvaldība bija balstīta uz vienlīdzību un partnerību starp iesaistītajām valstīm. Līdztekus attīstības projektiem ievērojams finansējums tika novirzīts lieliem investīciju projektiem, kas tieši saistīti ar robežšķērsošanas vietu kapacitātes uzlabošanu.

Definējot šīs Programmas stratēģiju, tika kritiski izvērtēta trīspusējās Igaunijas-Latvijas-Krievijas Programmas 2007.–2013.gadam pieredze. Šīs Programmas izstrādi ļoti ietekmēja 2007.–2013.gada Programmas rezultāti. Programmas sagatavošanā tika vērā ņemta pieredze, kas gūta no iepriekšējo gadu pārrobežu sadarbības. Programmā ir iespējams īstenot veiksmīgu sadarbību un aktivitātes kopīga mērķa vārdā, izmantojot iepriekšējo pieredzi, labāko praksi un sasniegumus. Projektu partneri jau ir pieraduši pie kopīga darba. Liels skaits Latvijas un Krievijas partneru tagad labāk pārzina EKI programmu un projektu ieviešanas prasības.

Kā norādīts EK gala ziņojumā “Starpposma novērtējums par pārrobežu sadarbības programmu Eiropas Kaimiņattiecību un partnerības instrumenta 2007.–2013.gadam ietvaros” (turpmāk – “Starpposma novērtējuma ziņojums”), EKPI pārrobežu sadarbības programmas prioritātes pilnībā sader ar EKPI pārrobežu sadarbības 1.mērķi “Veicināt ekonomisko un sociālo attīstību kopējās robežas abās pusēs”, 2.mērķi “Pievērsties kopējiem izaicinājumiem tādās nozarēs kā vides aizsardzība, sabiedrības veselība, organizētās noziedzības novēršana un apkarošana” un 4.mērķi “Veicināt vietējās pārrobežu “cilvēki-cilvēkiem” *(people-to-people)* aktivitātes”. EKPI pārrobežu sadarbības programmas prioritātes atbilda arī programmas teritorijas vajadzībām, vislielākā interese bija par 1.prioritāti, arī 2. un 4.prioritāti. Mazāka interese bija par 3.prioritāti “Nodrošināt efektīvas un drošas robežas”. Analizētas arī visu trīs Igaunijas-Latvijas-Krievijas Programmas 2007.–2013.gadam iesaistīto valstu kopīgās intereses kopīgi ieviesto projektu kontekstā, kā arī atsevišķi analizēti Latvijas-Krievijas divpusējie projekti. Galvenās sadarbības jomas trīspusējos projektos starp Latviju, Krieviju un Igauniju bija atbalsts biznesa un tūrisma attīstībai, kā arī kultūras mantojuma saglabāšana. Latvijas un Krievijas divpusējos projektos aktuālākās bija tēmas, kas saistītas ar sadarbību starp kopienām, kā arī atbalsts tādām nozarēm kā pārvadājumi, loģistika un vides aizsardzība. Starpposma novērtējuma ziņojumā sniegtās rekomendācijas un secinājumi tika ņemti vērā izstrādājot jauno Programmu, panākot atbilstību programmas teritorijas vajadzībām.

Attiecībā uz trīspusējās Igaunijas-Latvijas-Krievijas Programmas 2007.–2013.gadam ieviešanu galvenais secinājums par projektu atlasi (kura tika organizēta divos posmos: atklātie uzaicinājumi iesniegt priekšlikumus, kuru ietvaros tika iesniegti koncepcijas apraksti, un ierobežotie uzaicinājumi iesniegt priekšlikumus, kuru ietvaros iepriekš atlasīti projekti varēja iesniegt pilnu pieteikuma formu) ir, ka Atlases komitejai, kurā bija deleģēti pārstāvji no AUK, pieteikumu izvērtēšanai jāvelta daudz laika un šis process noris lēni, taču tas ir draudzīgāks pieteikumu iesniedzējiem. Koncepcijas aprakstu izmantošana sniedza daudz priekšrocību projektu iesniedzējiem un padarīja trīspusējo Igaunijas-Latvijas-Krievijas Programmu 2007.–2013.gadam vieglāk pieejamu plašākam projektu pieteicēju lokam. Ievērojot Starpposma novērtējuma ziņojuma sniegto rekomendāciju, tiks veikts tālāks izvērtējums, lai paaugstinātu Programmas ieviešanas procesa efektivitāti un projektu atlase un līgumslēgšana noritētu pēc iespējas ātrāk, atvēlot pietiekami daudz laika projektu īstenošanai un saglabājot draudzīgus apstākļus pieteikumu iesniedzējiem.

## 3.5. Risku analīze un to mazināšanas pasākumi

3. tabula

**Programmas risku izvērtējums**

|  |  |  |  |  |
| --- | --- | --- | --- | --- |
| **Riska apraksts** | **Iespējamība[[19]](#footnote-19)** | **Ietekme[[20]](#footnote-20)** | **Riska novērtējums** | **Mazināšanas pasākumi** |
| **Kavēšanās uzsākt Programmas ieviešanu**  Kavēšanās savlaicīgi parakstīt finansēšanas līgumu starp trīs pusēm var kavēt Programmas ieviešanu | Iespējams | Liela | Augsts risks | Programmas nacionālajām atbildīgajām iestādēm un VI cieši jāsadarbojas ar iesaistītajām institūcijām un savlaicīgi jāvienojas par finansēšanas līguma nosacījumiem, kas attiecas uz Programmu jau Programmas izstrādes laikā/ kamēr EK sniedz apstiprinājumu Programmai. |
| **Izmaiņas normatīvajos aktos valstī, kurā atrodas VI, vai partnervalstī**  Tiek pieņemti tādi normatīvie akti, kas ietekmē VI darbību un apdraud Programmas ieviešanu. | Mazticams | Vidēja | Zems risks | VI sadarbībā ar Apvienoto tehnisko sekretariātu (turpmāk – ATS) uzraudzīs izmaiņas normatīvajos aktos, kas ietekmē Programmu.  Ja VI veiks institucionālas izmaiņas, visas saistības tiks pārņemtas, pārnesot funkcijas uz līdzīgām institūcijām atbilstoši kompetencei. |
| **Zema mērķa grupu iesaiste**  VI/ ATS nepietiekama komunikācija ar izvēlētajām mērķa grupām liegs potenciālajiem pieteicējiem iesniegt kvalitatīvus projektu iesniegumus un kvalitatīvi īstenot projektus. | Mazticams | Vidēja | Zems risks | Programmas ieviešanas laikā periodiski vai pēc nepieciešamības tiks organizēti Programmas informatīvie pasākumi/ konsultācijas un sanāksmes ar mērķa grupu piedalīšanos, lai sniegtu visām ieinteresētajām pusēm nepieciešamo informāciju  Projektu iesniedzēji/partneri varēs uzdot jautājumus VI/ATS skaidrot programmas prasības.  Projektiem tiks veiktas klātienes pārbaudes, izvērtēti pārskati, kā arī veiktas projektu revīzijas. |
| **Programmas rezultātu un iznākuma rādītāju nesasniegšana**  Programmas rezultātu un iznākuma rādītāji netiktu sasniegti, ja projekta pieteicēji nespētu īstenot projekta līgumā definētos rezultātus vai prioritātes ietvaros netiktu saņemts pietiekams skaits projektu pieteikumu. | Mazticams | Vidēja | Zems risks | VI/ ATS uzraudzīs projektus un rādītāju izpildi.  Turklāt tiks izstrādāti projektu novērtēšanas kritēriji, lai nodrošinātu Programmas rezultātu un iznākuma rādītāju sasniegšanu. |
| **Nepietiekama finanšu plūsma**  Starpposma maksājumi no EK netiek veikti saskaņā ar plānu. Finanšu resursu trūkums apdraud Programmas ieviešanu un projekti netiks īstenoti noteiktajā laikā. | Mazticams | Vidēja | Zems risks | Tiks nodrošināta uzraudzība savlaicīgai projekta pārskatu iesniegšanai. Tiks nodrošināts savlaicīgs pieprasījums ieplānot nepieciešamos finanšu resursus valsts budžetā.  Tiks uzraudzīts arī Programmas finansējuma izlietojums. |

## 3.6. Izvēlēto prioritāšu un objektīvi pārbaudāmo rādītāju apraksts

### 

### “Uzņēmējdarbības un mazo un vidējo uzņēmumu attīstība” (TM1)

### Prioritāte 1.1. “Uzņēmējdarbības veicināšana un atbalsts”

***Sagaidāmie rezultāti***

Sagaidāms, ka aktivitātes prioritātes ietvaros kopumā veicinās uzņēmējdarbību, uzlabos pieeju uzņēmējdarbības uzsākšanai un attīstībai nepieciešamajiem resursiem, palielinās Programmas teritorijā mazo un vidējo uzņēmumu skaitu uz 1 000 iedzīvotājiem un radīs vienotas pārrobežu iniciatīvas uzņēmējdarbības veicināšanai.

***Sagaidāmie kopējie rezultāti:*** *uzlabojumi esošo uzņēmumu darbībai un iespējām; vairāk jaundibinātu uzņēmumu.*

***Programmas rezultātu rādītāji[[21]](#footnote-21)***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Darbojošos mazo uzņēmumu skaita pieaugums | Skaita pieaugums | 40 894\* | 2012 | 42 939 (par 2045 (5%) vairāk) | Oficiālie statistikas dati |

\* Ekonomiski aktīvie mikro un mazie uzņēmumi Programmas pamatteritorijā.

***Prioritātes ietvaros atbalstāmās aktivitātes***

Aktivitātes šīs prioritātes ietvaros būs vērstas uz uzņēmējdarbības attīstību un atbalsta mehānismiem uzņēmējdarbības sākšanai un veicināšanai, kā arī uz kopīgu uzņēmējdarbības iespēju veicināšanu, kopīgiem produktiem un kapacitātes stiprināšanu uzņēmējdarbības veicināšanai.

Indikatīvs saraksts ar atbalstāmajām aktivitātēm:

* biznesa atbalsta infrastruktūras attīstība;
* biznesa atbalsta struktūru kapacitātes stiprināšana;
* aktivitātes uzņēmējdarbības prasmju veicināšanai dažādās mērķa grupās;
* biznesa iespēju veicināšana.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvienība** | **Mērķa vērtība** | **Datu avots** |
| Atbalstīto uzņēmējdarbības attīstības organizāciju skaits  (ENI/CBC 1) | Organizācijas | 7 | Projektu pārskati |
| Uzņēmumu skaits, kas ir iesaistīti projektos  (ENI/CBC 2) | Uzņēmumi | 100 | Projektu pārskati |

***Potenciālo atbalsta saņēmēju piemēri:***

* uzņēmējdarbības attīstības organizācijas (ieskaitot nevalstiskās organizācijas, biznesa inkubatorus, tirdzniecības kameras, reģionālās un vietējās attīstības aģentūras u.c.), kuras darbojas ar mērķi attīstīt vietējo uzņēmējdarbību.
* nacionālā, reģionālā un vietējā līmeņa institūcijas, kas sniedz atbalstu uzņēmējdarbībai.

### Prioritāte 1.2. “Jaunu produktu un pakalpojumu izstrāde un veicināšana, izmantojot vietējos resursus”

***Sagaidāmie rezultāti***

Sagaidāms, ka, atbalstot kopīgu tūrisma produktu un pakalpojumu attīstību, Programma palīdzēs palielināt to tūristu skaitu, kas izvēlas uz vietējiem resursiem balstītus tūrisma produktus un pakalpojumus. Investīcijas tūrisma veicināšanas infrastruktūrā palielinās Programmas teritorijā piedāvāto tūrisma produktu un pakalpojumu popularitāti. Tāpat jāņem vērā, ka liela daļa mazo un vidējo uzņēmumu Programmas lauku teritorijā strādā tūrisma nozarē, tādēļ atbalsts aktivitātēm, kas saistītas ar tūrismu, nāks par labu vietējās uzņēmējdarbības attīstībai un uzlabos kopējo ekonomisko situāciju.

***Sagaidāmie kopējie rezultāti:*** *tūristu skaita pieaugums un uzņēmējdarbības veicināšana Programmas teritorijā, sniedzot jaunus uz vietējiem resursiem balstītus pārrobežu tūrisma produktus un pakalpojumus.*

***Programmas rezultātu rādītāji***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Jauni uz vietējiem resursiem balstīti pārrobežu produkti un pakalpojumi | Produkts/pakalpojums | 0 | 2014 | 5 | Programmas datubāze (Projektu pārskati) |
| Vietējo pakalpojumu un produktu attīstīšana, lai piesaistītu reģionam tūristus | Aptaujas rezultātu kvantitatīvā analīze | Aptaujas rezultāti par reģiona pievilcību un tūristiem piedāvātajiem pakalpojumiem un produktiem | 2014 | Mērķis tiks definēts pēc pētījuma datu apkopošanas | Aptaujas anketas  Novērtējums Programmas starpposmā un pēc Programmas noslēgšanas |

***Prioritātes ietvaros atbalstāmās aktivitātes***

Kopumā šīs prioritātes ietvaros tiek atbalstītas aktivitātes, kas vērstas uz kopīgu tūrisma produktu un pakalpojumu attīstību un veicināšanu.

Indikatīvs saraksts ar atbalstāmajām aktivitātēm:

* kultūras/vēsturiskās infrastruktūras attīstība tūrisma veicināšanai;
* ilgtspējīgu tūrisma produktu attīstība (kopīgi maršruti, pasākumi, kas piesaista tūristus/apmeklētājus noteiktai teritorijai);
* kopīgs Programmas darbības teritorijas tūrisma iespēju/produktu mārketings.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvienība** | **Mērķa vērtība** | **Datu avots** |
| Attīstītu kultūras vai vēsturisko vietu skaits kā tiešs rezultāts Programmas atbalstam  vietējas uzņēmējdarbības veicināšanai | Kultūras un vēsturiskās vietas | 6 | Projektu pārskati |
| Institūciju skaits, kas izmanto Programmas atbalstu vietējās kultūras veicināšanai un vēsturiskā mantojuma saglabāšanai  (ENI/CBC 6) | Institūcijas | 15 | Projektu pārskati |

***Potenciālo atbalsta saņēmēju piemēri:***

* nacionālās, reģionālās un vietējās pārvaldes iestādes;
* institūcijas, kas iesaistītas vietējā kultūras un vēsturiskā mantojuma veicināšanā (arī izglītības iestādes, muzeji, nevalstiskās organizācijas).

**Liels infrastruktūras projekts (LIP) “Kultūras un vēstures mantojuma saglabāšana un popularizēšana Latvijā un Krievijā” 1.2. prioritātes ietvaros**

|  |  |
| --- | --- |
| **Projekta nosaukums** | ***Kultūras un vēstures mantojuma saglabāšana un popularizēšana Latvijā un Krievijā*** |
| **Partneri** | Latvija: Daugavpils pilsētas dome, Cesvaines novada dome, VAS “Valsts nekustamie īpašumi”  Krievija: Pleskavas apgabala Ekonomiskas attīstības un investīciju politikas komiteja |
| **Galvenās aktivitātes un sagaidāmie rezultāti** | *Aktivitātes*:  • Pulvertorņa restaurācija Daugavpils cietoksnī un tā turpmāka pārveidošana par Keramikas mākslas galeriju Daugavpils Marka Rotko mākslas centrā; blakus infrastruktūras uzlabošana (Latgales reģions, Latvija); • Cesvaines pils interjera restaurācija un jumta rekonstrukcija (Vidzemes reģions, Latvija); • Jaunu pārrobežu maršruta izveide (Latvija-Krievija); • Jauno tūrisma materiālu izstrāde un publicēšana (Latvija-Krievija); • Tūrisma loģistikas uzlabošana: jaunu ceļu / maršrutu/virzienu norādes, informācijas dēļi utt.; • Pieredzes apmaiņa kultūras mantojumu un tūrismu attīstības jomā.  *Rezultāti un iznākumi:*  • vismaz divi kultūras mantojuma objekti atjaunoti un pielāgoti jaunām funkcijām; • tūrisma loģistika uzlabota vismaz divās vietās; • vismaz viens jauns pārrobežu tūrisma maršruts izstrādāts un popularizēts; • vismaz divi jauni tūrisma materiāli izstrādāti un publicēti; • vismaz divas starptautiskās konferences / forumi organizēti par mantojuma saglabāšanu un tūrisma attīstības |
| **Pamatojums tiešā piešķīruma saņemšanai** | Projekta ietvaros izvēlētie vēsturiskā mantojuma objekti ir nozīmīgi kultūras objekti, kas atrodas Programmas teritorijā un kuriem piemīt vislielākais potenciāls pozitīvi ietekmēt tūristu plūsmu reģionos. Abi kultūras objekti varētu veidot daļu no „Pils tūrisma takas”. Programmas finansējums veicinātu papildus ieguldījumus šiem objektiem arī no citiem finanšu avotiem. |
| **Plānotais budžets (MEUR)** | Latvijai – 2.5 MEUR+ 10% partnera līdzfinansējums  Krievijai – 0,62 MEUR + 10% partnera līdzfinansējums |

### “Vides aizsardzība, klimata izmaiņu mazināšana un pielāgošanās” (TM6)

### Prioritāte 2.1. “Efektīva dabas objektu apsaimniekošana”

***Sagaidāmie rezultāti***

Programmas teritorijā ir daudz aizsargājamo dabas teritoriju, un to raksturo liela bioloģiskā daudzveidība un ūdens resursu bagātība (ezeri, upes, Baltijas jūra), kā arī meži un senatnīga ainava. Lai ļautu apmeklētājiem izbaudīt teritorijas skaistumu un tajā pašā laikā saglabātu dabas objektus, Programma atbalsta investīcijas maza mēroga infrastruktūras objektu attīstībā, kas paredzēti dabas objektu uzturēšanai. Tā rezultātā Programmas darbības teritorija gūs ekonomisku labumu no potenciāla tūristu skaita pieauguma, piedāvājot dažādus dabas objektus, taču tajā pašā laikā saglabās dabu neskartu.

***Sagaidāmie kopējie rezultāti:*** *infrastruktūras objektu attīstība dabas objektu uzturēšanai, veicot neliela apjoma investīcijas, lai padarītu Programmas teritoriju pievilcīgāku vietējiem iedzīvotājiem un tūristiem.*

***Programmas rezultātu rādītāji***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Apmeklētāju skaita pieaugums atjaunotajos vai jaunizveidotajos dabas objektos | Cilvēki |  | 2014 |  | Projektu pārskati |
| Dabas ilgtspēja Programmas darbības teritorijas pievilcības uzlabošanai | Stāvokļa kvalitatīva analīze | Kvalitatīvs apraksts par situāciju Programmas ieviešanas sākumā | 2014 | Mērķis tiks definēts pēc darba grupas/paneļa diskusijas ar nozares ekspertiem | Secinājumi pēc darba grupas/paneļa diskusijas ar nozares ekspertiem |

***Prioritātes ietvaros atbalstāmās aktivitātes***

Aktivitātes šīs prioritātes ietvaros lielākoties būs vērstas uz dabas objektu aizsardzību un ilgtspējīgu izmantošanu; starp tām būs investīcijas maza mēroga infrastruktūras objektos, ilgtspējīgu tūrisma objektu attīstība un jauni risinājumi tūrisma veicināšanai Programmas teritorijā.

Indikatīvs saraksts ar atbalstāmajām aktivitātēm:

* infrastruktūras attīstība dabas aizsardzībai (arī īpaši aizsargājamās teritorijas, pašvaldību dabas teritorijas un citas);
* ilgtspējīgu tūrisma produktu un pakalpojumu veicināšana;
* vienota dabas objektu pārvaldība;
* dabas teritoriju (parku un skvēru) infrastruktūras uzlabošana un degradēto teritoriju revitalizācija.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvienība** | **Mērķa vērtība** | **Datu avots** |
| Dabas objektu skaits, kam ir uzlabots stāvoklis vai stiprināta ilgtspēja | Objekti | 7 | Projekta ziņojumi |

***Potenciālo atbalsta saņēmēju piemēri:***

* nacionālās, reģionālās vai vietējās pārvaldes iestādes;
* institūcijas un organizācijas, kas strādā tūrisma, vides aizsardzības un dabas aizsardzības jomā.

### Prioritāte 2.2. “Kopīgas darbības vides pārvaldībā”

***Prioritātes sagaidāmie rezultāti***

Programmas mērķis ir palielināt atbilstošo organizāciju un arī sabiedrības informētību par dabas resursu ilgtspējīgu izmantošanu iesaistot dažādas mērķa grupas vairākās aktivitātēs. Tāpat sagaidāms, ka izglītības programmu izstrāde un vides izglītības centru dibināšana ievērojami palielinās izpratni par jautājumiem, kas saistīti ar vidi un enerģiju. Ir sagaidāms, ka aktivitāšu īstenošana šīs prioritātes ietvaros mudinās vietējās un reģionālās pārvaldes iestādes un vietējos iedzīvotājus izturēties pret dabu ar atbildību, aktualizējot jautājumus par energoefektivitāti un atjaunojamo enerģiju, un ka šāda attieksme pārtaps arī reālā rīcībā.

Šī prioritātes mērķis ir palielināt vietējā, reģionālā un arī nacionālā līmeņa iestāžu kapacitāti, reaģējot uz ārkārtas situācijām. Attīstot vienotas uzraudzības un agrās brīdināšanas sistēmas, sagaidāms, ka pārvaldes iestādes un vietējā sabiedrība būs labāk sagatavota ārkārtas situācijām. Tādējādi tiks novērsti potenciāli zaudējumi videi Programmas teritorijā.

Prioritātes mērķis ir iedrošināt uzlūkot vides pārvaldību no pārrobežu skatupunkta. Sagaidāms, ka Programmas teritorijā tiks izstrādāti vienoti dabas resursu attīstības plāni, kuros piedalīsies vairākas pārrobežu reģionu pašvaldības, piemēram, ezeru un upju pārvaldības plāni, mežu pārvaldības plāni u.c. Nozīmīga vides pārvaldības daļa ir arī attiecīgo organizāciju kapacitāte un zināšanas par praktisku sagatavošanos un attiecīgo plānu ieviešanu, tādēļ sagaidāms, ka kopīgi semināri, darba grupas un līdzīgi pasākumi ievērojami uzlabos ar vides pārvaldību saistītu aktivitāšu ieviešanu. Programma paredz, ka zināšanu un labās prakses piemēru apmaiņa ilgtermiņā pārtaps uzlabotā vides pārvaldībā pārrobežu teritorijā.

***Sagaidāmie kopējie rezultāti:*** *uzlabotas attiecīgo organizāciju un plašākas sabiedrības zināšanas par jautājumiem, kas saistīti ar ilgtspējīgu dabas resursu izmantošanu. Sagaidāms, ka Programmas teritorijā tiks izstrādāti vienoti dabas resursu attīstības plāni, kuros piedalīsies vairākas pārrobežu reģionu pašvaldības*.

***Programmas rezultātu rādītāji***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Attiecīgo organizāciju un sabiedrības zināšanas ilgtspējīgai dabas resursu izmantošanai | Stāvokļa kvalitatīva analīze | Kvalitatīvs apraksts par situāciju Programmas ieviešanas sākumā | 2014 | Mērķis tiks definēts pēc darba grupas/paneļa diskusijas ar nozares ekspertiem | Secinājumi pēc darba grupas/paneļa diskusijas ar nozares ekspertiem |

***Prioritātes ietvaros atbalstāmās aktivitātes***

Sagaidāms, ka šīs prioritātes ietvaros tiks atbalstīti trīs galvenie aktivitāšu virzieni. Pirmkārt, tās būs aktivitātes, kas uzlabos informētību par vidi, vairojot zināšanas par ilgtspējīgu dabas resursu izmantošanu un energoefektivitātes jautājumiem. Šīs prioritātes ietvaros tiks atbalstītas arī aktivitātes, kurās skarti ar vides izglītību saistīti jautājumi, piemēram, vides izglītības centru dibināšana, attiecīgu izglītības programmu izstrāde un citas. Otrkārt, Programma atbalstīs aktivitātes, kas uzlabo gatavību ārkārtas situācijām un reaģēšanas spējas, attīstot vienotas uzraudzības un agrās brīdinājuma sistēmas un instrumentus. Treškārt, sagaidāms, ka prioritātes ietvaros tiks atbalstītas aktivitātes vides pārvaldības uzlabošanai, tostarp arī aktivitātes, kas saistītas ar dabas resursu pārvaldības plānu attīstību un pieredzes un labāko prakses piemēru apmaiņu saistībā ar vides pārvaldības jautājumiem.

Indikatīvs saraksts ar atbalstāmajām aktivitātēm:

* aktivitātes vienotai dabas resursu pārvaldībai;
* informētības veicināšana par ilgtspējīgu dzīvesveidu;
* dabas aizsardzības un dabas resursu pārvaldības kapacitātes paaugstināšana.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvi*e*nība** | **Mērķa vērtība** | **Datu avots** |
| Pārrobežu iniciatīvas, lai veicinātu ilgtspējīgu dabas resursu izmantošanu | Iniciatīva | 7 | Projektu pārskati |
| Cilvēku skaits, kas aktīvi piedalās aktivitātēs, kas saistītas ar vides aizsardzību un sabiedrības informēšanu  (ENI/CBC 17) | Cilvēki | 200 | Projektu pārskati |

***Potenciālo atbalsta saņēmēju piemēri:***

* nacionālās, reģionālās un vietējās pārvaldes iestādes;
* institūcijas un organizācijas (arī nevalstiskās organizācijas, izglītības iestādes), kas piedalās, organizē un veicina aktivitātes vides aizsardzībai, ilgtspējīgam dzīvesveidam, dabas resursu pārvaldībai un aizsardzībai.

### Prioritāte 2.3. “Atbalsts ilgtspējīgām atkritumu un notekūdeņu pārvaldības sistēmām”

***Prioritātes sagaidāmie rezultāti***

Vietējā un/vai reģionālā līmenī jāveicina un jāievieš labākie risinājumi, kas saistīti ar atkritumu pārvaldību, izstrādājot jaunas vai uzlabotas atkritumu pārvaldības sistēmas. Sagaidāms, ka prioritātes ietvaros īstenotie projekti paaugstinās pašvaldību, kā arī citu atbilstošo organizāciju kapacitāti, daloties ar pieredzi un praksi. Lai sasniegtu rezultātus, svarīgi ir ne tikai izplatīt informāciju starp tiem, kas tieši atbildīgi par atkritumiem un to pārvaldību, bet arī paaugstināt plašākas sabiedrības informētību. Parādot vietējiem iedzīvotājiem, kā tie var iesaistīties un palīdzēt aizsargāt vidi, atkritumu pārvaldība kļūs efektīvāka. Programmas mērķis ir ilgtermiņā palielināt vietējo iestāžu kapacitāti darbā ar jautājumiem, kas saistīti ar atkritumiem, uzlabot atkritumu un notekūdeņu pārvaldības sistēmas Programmas teritorijā, kā arī atbalstīt tādas sabiedrības veidošanos, kas pret vidi izturas ar atbildību.

***Sagaidāmie kopējie rezultāti:*** *lielāka vietējo un reģionālo iestāžu, kā arī citu attiecīgo organizāciju kapacitāte jautājumos par atkritumu un notekūdeņu pārvaldības sistēmām.*

***Programmas rezultātu rādītāji***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Attiecīgo organizāciju kapacitāte ilgtspējīgai atkritumu un notekūdeņu pārvaldības sistēmu izmantošanai | Stāvokļa kvalitatīva analīze | Kvalitatīvs apraksts par situāciju Programmas ieviešanas sākumā | 2014 | Mērķis tiks definēts pēc darba grupas/paneļa diskusijas ar nozares ekspertiem | Secinājumi pēc darba grupas/paneļa diskusijas ar nozares ekspertiem |

***Prioritātes ietvaros atbalstāmās aktivitātes***

Šīs prioritātes ietvaros atbalstāmās aktivitātes ir vērstas uz vietējo un reģionālo iestāžu, kā arī citu attiecīgo organizāciju izpratnes un kapacitātes paaugstināšanu saistībā ar atkritumu un notekūdeņu pārvaldību.

Indikatīvs saraksts ar atbalstāmajām aktivitātēm:

* valsts iestāžu un nodibinājumu kapacitātes paaugstināšana attiecībā uz notekūdeņu pārvaldību, daloties ar labākajiem prakses piemēriem;
* reģionāla un vietēja līmeņa organizāciju kapacitātes stiprināšana, daloties ar labākajiem prakses piemēriem saistībā ar atkritumu apjoma samazināšanu, pārstrādāšanu un resursu reģenerāciju.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvienība** | **Mērķa vērtība** | **Datu avots** |
| Institūciju skaits, kuras izmanto Programmas finansējumu kapacitātes stiprināšanai | Institūcijas | 13 | Projektu pārskati |

***Potenciālo atbalsta saņēmēju piemēri:***

* nacionālās, reģionālās un vietējās pārvaldes iestādes;
* organizācijas, kas strādā ar ūdens apgādi un notekūdeņu pārvaldi;
* nevalstiskās organizācijas.

**Liels infrastruktūras projekts (LIP) “Tīrs ūdens reģionu pārrobežu centros” 2.3. prioritātes ietvaros**

|  |  |
| --- | --- |
| **Projekta nosaukums** | ***Tīrs ūdens reģionu pārrobežu centros*** |
| **Partneri** | Latvija: Latgales plānošanas reģions  Krievija: Pleskavas apgabala Ekonomiskas attīstības un investīciju politikas komiteja; Pleskavas pilsētas uzņēmums “*Gorvodokanal*” |
| **Galvenās aktivitātes un sagaidāmie rezultāti** | *Aktivitātes*:  • Būvniecības darbi ūdens ņemšanas kompleksā: - akas urbumi; - iekārtu iegāde un uzstādīšana, savienojot ar elektroapgādes tīklu; - iekšējo ceļu sakārtojums; - elektrotehniskie darbi; - teritorijas labiekārtošana. • Pieredzes apmaiņas pasākumi par ilgtspējīgu atkritumu un notekūdeņu apsaimniekošanas sistēmu.  *Rezultāti un iznākumi:*  • Izbūvēts alternatīvs avots dzeramā ūdens piegādei Pleskavas pilsētai; • Samazināts piegādātā ūdens apjoms neapdzīvotajā sektorā un Pleskavas pilsētas infrastruktūras objektiem atbilstoši Krievijas Federācijas standartiem; • Paaugstināta pieredze par ilgtspējīgu atkritumu un notekūdeņu apsaimniekošanas sistēmu. |
| **Pamatojums tiešā piešķīruma saņemšanai** | Ūdensapgāde Pleskavas reģionā centrā – Pleskavas pilsētā – tiek nodrošināta no upes *Velikaya*. Nav nekāda cita alternatīva risinājuma pilsētas ūdens apgādei. Ņemot vērā, ka *Velikaya* upe tek galvenokārt mitrāju vietās, dzeramais ūdens satur skābi un dzelzi. Turklāt plūdu laikā un „ziedēšanas” laikā vasaras periodos ūdens kvalitāte pasliktinās attiecībā uz organoleptiskiem, ķīmiskiem un bakterioloģiskiem rādītājiem un datiem. Tādējādi, *Velikaya* upes ūdens kvalitāte neatbilst apstiprināto standartu prasībām, veicinot dažādu baktēriju izplatīšanās risku pierobežas reģionā un potenciāli apdraudējot iedzīvotāju veselību. Pleskavai ir nepieciešams alternatīvs atbilstošs dzeramā ūdens piegādes avots - no pazemes horizonta, kas ļaus saņemt dzeramo ūdeni atbilstoši Krievijas Federācijas standartiem. |
| **Plānotais budžets (MEUR)** | Latvijai – 0,1 MEUR + 10% partnera līdzfinansējums  Krievijai – 3,4 MEUR + 10% partnera līdzfinansējums |

### “Robežu pārvaldības un drošības veicināšana” (TM10)

### Prioritāte 3.1. “Robežšķērsošanas efektivitātes un drošības uzlabošana”

***Prioritātes sagaidāmie rezultāti***

Sagaidāms, ka Programma, investējot infrastruktūrā un ieviešot kapacitātes celšanas aktivitātes, veicinās attiecināmo robežšķērsošanas vietu caurlaidību.

Investīcijām transporta infrastruktūrā tiešā robežšķērsošanas vietas tuvumā un tās teritorijā jābūt tieši vērstām uz to šķēršļu novēršanu, kas kavē efektīvu un drošu robežas šķērsošanu, palielinot robežas caurlaidības kapacitāti. Savukārt, investīcijām robežšķērsošanas vietu pamata infrastruktūrā un aprīkojumā jānodrošina efektīvāku kontroli un/vai labākus darba apstākļus darbiniekiem un apmeklētājiem.

Kapacitātes celšanas aktivitātēm jābūt vērstām uz sadarbības nostiprināšanu starp tām valsts pārvaldes iestādēm, kas atbildīgas par efektīvu robežas šķērsošanu, labāku koordināciju robežšķērsošanas procesos, kā arī jābūt vērstām uz kontroles procedūras efektivitātes paaugstināšanu.

***Sagaidāmie kopējie rezultāti:*** *efektīvāka robežšķērsošana.*

***Programmas rezultātu rādītāji***

|  |  |  |  |  |  |
| --- | --- | --- | --- | --- | --- |
| **Rādītājs** | **Mērvienība** | **Sākotnējā vērtība** | **Sākuma gads** | **Mērķa vērtība (2023. gadā)** | **Datu avots** |
| Uzlabota sauszemes robežšķērsošanas personāla kompetence un prasmes | caurlaidības kapacitātes koeficients (automašīnas / personāls) | Pēdējo divu gadu vidējie dati | 2014 | caurlaidības kapacitātes koeficienta pieaugums par 5 % | Statistikas dati no robežšķērsošanas vietām |
| caurlaidības kapacitātes koeficients (smago automašīnas/ personāls) |

***Prioritātes ietvaros atbalstāmās aktivitātes***

Aktivitātes šīs prioritātes ietvaros lielākoties būs vērstas uz robežšķērsošanas infrastruktūras attīstību un robežšķērsošanas procedūru uzlabošanu.

Indikatīvs saraksts ar atbalstāmajām aktivitātēm:

* robežšķērsošanas infrastruktūras attīstība (ēku un transporta infrastruktūra, pievedošo ceļu rekonstrukcija, ceļa sašaurinājumu novēršana un likvidēšana robežšķērsošanas vietās);
* robežšķērsošanas vietām nepieciešamā aprīkojuma iegāde;
* robežšķērsošanas procedūru racionalizēšana;
* robežšķērsošanas teritorijas tehniskā stāvokļa uzlabošana;
* personāla darba apstākļu uzlabošana;
* robežšķērsošanas vietu kompetento iestāžu amatpersonu kapacitātes celšana (apmācības, pieredzes apmaiņa, profesionālā pilnveide);
* citas.

***Programmas iznākuma rādītāji***

|  |  |  |  |
| --- | --- | --- | --- |
| **Rādītājs** | **Mērvienība** | **Mērķa vērtība** | **Datu avots** |
| Robežšķērsošanas vietu ar palielinātu caurlaidības kapacitāti skaits  (ENI/CBC 35) | Robežšķērsošanas vieta | 2 | Projekta pārskati |

***Potenciālo atbalsta saņēmēju piemēri:***

-nacionālās, reģionālās un vietējās pārvaldes iestādes, kas atbildīgas par robežšķērsošanas infrastruktūras pārvaldību un attīstību.

**Liels infrastruktūras projekts (LIP) “Robežu šķērsošanas pieejas ceļa Lavri – robežu šķērsošanas punkta “Bruņiševa” uzlabošana” 3.1. prioritātes ietvaros**

|  |  |
| --- | --- |
| **Projekta nosaukums** | **“Robežu šķērsošanas pieejas ceļa posma Lavri – robežšķērsošanas vieta “Bruņiševa” uzlabošana”** |
| **Partneri** | Latvija: VAS “Valsts nekustamie īpašumi”  Krievija: Pleskavas reģiona Ekonomiskās attīstības un investīciju politikas Valsts komiteja; Pleskavas reģiona Ceļu pārvaldes Valsts komiteja. |
| **Plānotās aktivitātes un rezultāti** | *Aktivitātes*   * Sociālās kampaņas abās valstīs par drošības un praktiskiem jautājumiem personām, kuras vēlas šķērsot robežu; * Tehniskie projekti transporta infrastruktūras modernizācijas aktivitātēm Krievijā; * Pieejas ceļu Pečorskas rajonā Krievijā rekonstrukcija piekļuvei robežšķērsošanas vietai „Pededze – Bruņiševa”, nodrošinot savienojumus ar nacionālajiem ceļiem.   *Rezultāti un iznākumi:*   * Uzlabots viens tehniskais projekts; * Pabeigta tehniskā projekta ekspertīze; * Reģionālā ceļa rekonstrukcija, nodrošinot robežu šķērsošanas vietas “Pededze – Bruņiševa” savienojumu ar nacionālajiem ceļiem; * Veikta sociālā kampaņa. |
| **Pamatojums tiešai piešķīruma saņemšanai** | Projekta vispārējais mērķis ir mazināt sastrēgumus efektīvai personu un preču mobilitātei pāri Latvijas-Krievijas robežai, uzlabot robežu šķērsošanas un tālākas ceļošanas drošību, efektivitāti un ērtību. Projekts risina robežu šķērsošanas vietas „Pededze-Bruņiševa” zemās caurlaidspējas jautājumu Krievijā. Projekts veicinās reģiona savienojamību un integrāciju, palielinot attālāko Latvijas un Krievijas reģionu pieejamību un mazinot esošos šķēršļus robežu šķērsošanai efektīvā veidā (īsāks laiks, ērti un droši). |
| **Plānotais budžets (MEUR)** | Latvijai – 0,05 + 10% partnera līdzfinansējums  Krievijai – 1,80 + 10% partnera līdzfinansējums |

**Liels infrastruktūras projekts (LIP) *„*Robežšķērsošanas vietas “Terehova-Burački” attīstība” 3.1. prioritātes ietvaros**

|  |  |
| --- | --- |
| **Projekta nosaukums** | **Robežšķērsošanas vietas “Terehova-Burački” attīstība** |
| **Partneri** | LV: VAS “Valsts nekustamie īpašumi”  RU: Pleskavas reģiona Ekonomiskās attīstības un investīciju politikas Valsts komiteja. |
| **Plānotās aktivitātes un rezultāti** | *Aktivitātes:*   * Tehniskais projekts infrastruktūras modernizācijas aktivitātēm Latvijā; * 6 kontroles paviljonu rekonstrukcija robežšķērsošanas vietā “Terehova”; * Jaunu pārbaudes angāru būvniecība ar palielinātu muitas pakalpojumu kapacitāti, tai skaitā nepieciešamo aprīkojumu pārbaužu veikšanai iegāde, piemēram, rampas, videokameras utt.; * Komunikāciju, inženiertīklu robežšķērsošanas vietā “Terehova” uzlabošana (tiks precizēts tehniskā projekta izstrādes laikā); * Sociālās kampaņas par drošību un praktiskiem jautājumiem personām, kuras vēlas šķērsot robežu.   *Rezultāti un iznākumi:*   * Izstrādāts viens tehniskais projekts; * Uzbūvēta jauna ēka muitas pārbaudēm (~1378 m2, precīzs apjoms tiks noskaidrots tehniskā projekta izstrādes laikā); * Rekonstruēti inženiertīkli (apjoms tiks precizēts tehniskā projektas izstrādes laikā); * Rekonstruēti 6 kontroles paviljoni; * Nojaukts esošais pārbaudes angārs un labiekārtota teritorija. |
| **Pamatojums tiešai piešķīruma saņemšanai** | Projekta vispārējais mērķis ir mazināt šķēršļus efektīvai personu un preču mobilitātei pāri Latvijas-Krievijas robežai, uzlabojot robežu šķērsošanas un tālākas ceļošanas drošību, efektivitāti un ērtību. |
| **Plānotais budžets (MEUR)** | Latvijai – 2,80 + 10% partnera līdzfinansējums  Krievijai – 0,05 + 10% partnera līdzfinansējums |

# 4. NODAĻA. Starpnozaru izaicinājumi

Līdztekus jau definētajiem izaicinājumiem, kuru ieviešana būs galvenais Programmas mērķis, ir definēti arī citi jautājumi, kuriem jābūt integrētiem visās Programmas prioritātēs un ievērotiem atbalstītajos projektos.

## Vides ilgtspēja

Visas Programmas prioritātes būs vērstas uz ilgtspējīgu attīstību. Sagaidāms, ka tās risinās ekonomikas, vides un sociālas ilgtspējas jautājumus. Turklāt, kā aprakstīts iepriekš, Programmā izmantota starpnozaru pieeja vides ilgtspējai, panākot, ka aktivitātes atbilst attiecīgās nozares politiskajam regulējumam.

Komisijas ziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par ilgtspējīgas attīstības integrēšanu ES politikas jomās (COM (2009.) 400) izskata ES Ilgtspējīgas attīstības stratēģiju un uzsver veiksmīgu ilgtspējas dimensiju integrāciju daudzās politikas jomās. Šīs jomas, kas saistītas galvenokārt ar vides ilgtspēju, ir klimata pārmaiņas un tīra enerģija, ilgtspējīgs transports, ilgtspējīgs patēriņš un ražošana, kā arī dabas resursu saglabāšana un pārvaldība. Saskaņā ar prioritāti 2.1.Programma atbalsta dabas objektu pasargāšanu un ilgtspējīgu izmantošanu; prioritātē 2.2. vietējās, reģionālās un valsts iestādes veiks kopīgas darbības vides pārvaldībā, lai risinātu kopīgas vides problēmas; turklāt prioritātē 2.3. paredzēts paaugstināt vietējo un reģionālo pašvaldību un citu ieinteresēto pušu izpratni un kapacitāti attiecībā uz jautājumiem, kas skar atkritumu un notekūdeņu apsaimniekošanas sistēmas.

Katrs Programmas ietvaros finansētais projekts jāīsteno atbilstoši valsts tiesību aktiem. Vides tiesību sistēmas Latvijā ir balstītas uz ES direktīvām, kuras tika integrētas valsts tiesību aktos. ES politikas un projekti, kuru nolūks ir ilgtspējīgu vides dimensiju veicināšana, balstās galvenokārt uz direktīvām, piemēram, Eiropas Padomes 1992.gada 21.maija Direktīvu [92/43/EEK](http://eur-lex.europa.eu/eli/dir/1992/43?locale=LV) par dabisko dzīvotņu, savvaļas faunas un floras aizsardzību un Eiropas Parlamenta un Padomes 2009.gada 30.novembra direktīvu [2009/147/EK](http://eur-lex.europa.eu/eli/dir/2009/147?locale=LV) par savvaļas putnu aizsardzību (kuras nosaka prasības Natura 2000 ietvaros aizsargājamās dabas teritorijas apdraudēto dzīvotņu un sugu saglabāšanai Eiropas Savienībā), Eiropas Parlamenta un Padomes 2008.gada 19. novembra Direktīvu 2008/98/EK par atkritumiem, Eiropas Parlamenta un Padomes 2000. gada 23. oktobra Direktīvu 2000/60/EC ar ko izveido struktūru Kopienas rīcībai ūdens resursu politikas jomā, Eiropas Parlamenta un Padomes 2007.gada 23.oktobra Direktīvu 2007/60/EK par plūdu riska novērtējumu un pārvaldību, Eiropas Parlamenta un Padomes 2006.gada 12.decembra Direktīvu [2006/118/EK](http://eur-lex.europa.eu/eli/dir/2006/118?locale=LV) par gruntsūdeņu aizsardzību pret piesārņojumu un pasliktināšanos, kā arī Eiropas Parlamenta un Padomes 2008.gada 15.janvāra Direktīvu 2008/1/EK par piesārņojuma integrētu novēršanu un kontroli.

Krievijā vides likumdošanu nosaka Federālie normatīvie akti. Galvenie likumi ir: 2002.gada 10.janvāra Federālais likums Nr. 7-FZ “Par vides aizsardzību”, 1999.gada 4.maija Federālais likums Nr. 96-FZ “Par atmosfēras gaisa aizsardzību”, 19995.gada 14.marta Federālais likums Nr. 33-FZ “Par īpaši aizsargājamām dabas saglabāšanas teritorijām”, 1998.gada 24.jūnija Federālais likums Nr. 89-FZ “Par ražošanas un patēriņa atkritumiem”. Ilgtspējīgu dabas resursu apsaimniekošanu regulē: 1992.gada 21.februāra Krievijas Federācijas likums Nr. 2395-1 “Par augsni”; 2006.gada 3.jūnija Krievijas Federācijas Ūdens Kodekss Nr. 74-FZ, 2001.gada 25.oktobra Krievijas Federācijas Zemes Kodekss Nr. 136-FZ — Federālais Likums, 2006.gada 4.decembra Krievijas Federācijas Mežu Kodekss Nr. 200-FZ — Federālais Likums. Plānošanas mērķi vides kvalitātes jomā ir iekļauti Krievijas Federācijas Valsts programmā “Vides aizsardzība periodam no 2012. līdz 2020. gadam”.

Projektu īstenotājiem vides ilgtspējas aspekts jāņem vērā projektu sagatavošanas procesā. Plašāka informācija par vides ilgtspēju un prasībām tās īstenošanā, kas tiks izvirzītas projektiem, būs sniegta Programmas rokasgrāmatā.

# 5. NODAĻA. Kompetento institūciju un pārvaldes iestāžu struktūras un izraudzīšana


## 5.1. Attiecīgās iestādes un institūcijas

4. tabula

Programmas iestādes

|  |  |  |
| --- | --- | --- |
| **Iestāde/ institūcija** | **Iestādes/ institūcijas nosaukums** | **Iestādes/ institūcijas vadītājs** |
| Vadošā iestāde | Latvijas Republikas Vides aizsardzības un reģionālās attīstības ministrijas Attīstības instrumentu departaments. | Latvijas Republikas Vides aizsardzības un reģionālās attīstības ministrijas *Valsts sekretāra vietnieks.* |
| Nacionālās atbildīgās iestādes | *Latvija:* Latvijas Republikas Vides aizsardzības un reģionālās attīstības ministrijas Attīstības instrumentu departaments. | Attīstības instrumentu departamenta direktors. |
| *Krievija:* Krievijas Federācijas Ekonomiskās attīstības ministrijas Reģionālais un pārrobežu sadarbības departaments. | Reģionālā un pārrobežu sadarbības departamenta direktors. |
| Revīzijas iestāde | Latvijas Republikas Vides aizsardzības un reģionālās attīstības ministrijas Iekšējā audita departaments.  Atbalsta Revidentu grupa. | Iekšējā audita departamenta direktors. |
| 5. tabula  Institūcija vai institūcijas, kas veic ar kontroli un revīziju saistītos uzdevumus | | |
| **Iestāde/ institūcija** | **Iestādes/ institūcijas nosaukums** | **Iestādes/ institūcijas vadītājs** |
| Kontroles kontaktpunkti | *Latvija:* Latvijas Republikas Vides aizsardzības un reģionālās attīstības ministrijas Investīciju uzraudzības departaments. | Investīciju uzraudzības departamenta direktors |
| *Krievija:* Krievijas Federācijas Ekonomiskās attīstības ministrijas Reģionālais un pārrobežu sadarbības attīstības departaments, Reģionālās un pārrobežu sadarbības koordinācijas un juridiskā atbalsta nodaļa | Reģionālās un pārrobežu sadarbības koordinācijas un juridiskā atbalsta nodaļas vadītājs |
| Institūcija vai institūcijas, kas izraudzītas ar kontroli saistīto uzdevumu veikšanai | *Latvija: Kontroles kontaktpunkts* | *Kontroles kontaktpunkta vadītājs* |
| *Krievija:* darbojas decentralizēta kontroles sistēma. Izdevumus, kas radušies Krievijas atbalsta saņēmējiem, pārbaudīs katram projekta partnerim atsevišķi izraudzīti revidenti. |  |
| Institūcija vai institūcijas, kas izraudzītas ar revīziju saistīto uzdevumu veikšanai | *Latvija:* Revīzijas iestādes pārstāvji tiek izraudzīti kā Latvijas pārstāvji Revidentu grupā. | Revīzijas iestādes vadītājs |
| *Krievija:* |  |
| RI izraugās neatkarīgu ārējo revīzijas institūciju, kas veic izlases projekta pārbaudes. |  |

## 

****

3. attēls. **VI, NAI, KKP un RI funkcionālā padotība Vides aizsardzības un reģionālās attīstības ministrijas struktūras ietvaros**

### 

### 5.1.1. Apvienotā uzraudzības komiteja

Pēc Programmas apstiprināšanas Latvijas un Krievijas valdībās un trīs mēnešu laikā, sākot no dienas, kad EK ir apstiprinājusi Programmu, tiek izveidota AUK. AUK sastāvā ietilpst 14 pārstāvji (7 pārstāvji no katras iesaistītās valsts), kas ir valsts, reģionālo un nepieciešamības gadījumā vietējo iestāžu pārstāvji, kurus izraugās iesaistītās valstis. AUK tiek vadīta ikgadējā rotācijas kārtībā. EK tiks iesaistīta AUK darbā novērotāja statusā un tiks uzaicināta uz katru AUK sanāksmi vienlaicīgi ar abu valstu pārstāvjiem. AUK visi lēmumi tiek pieņemti vienbalsīgi, katrai valstij esot tiesīgai uz vienu balsi neatkarīgi no tās izraudzīto pārstāvju skaita. AUK tās pirmajā sapulcē apstiprina Reglamentu, kurā ir detalizēti izklāstīta informācija par tās darbības principiem – it īpaši saistībā ar objektivitātes un konfidencialitātes ievērošanu un atsevišķu locekļu neatkarību no AUK. Lēmums par AUK reglamentu tiek pieņemts vienbalsīgi.

AUK galvenais uzdevums ir pārraudzīt Programmas īstenošanu. AUKseko līdzi Programmas īstenošanas gaitai un virzībai uz prioritāšu izpildi, izmantojot Programmā definētos objektīvi pārbaudāmos rādītājus un attiecīgās mērķa vērtības. Turklāt tā izskata visus jautājumus, kas ietekmē Programmas izpildi, un var sniegt ieteikumus VI saistībā ar Programmas īstenošanu un tās novērtēšanu. Sekojoši AUK pārrauga darbības, kas veiktas tās sniegto ieteikumu rezultātā. Turklāt AUK piedalās projekta atlases procesā, ieskaitot gala lēmuma pieņemšanu par atlasītiem projektiem un tiem piešķirto finansējuma apjomu. AUK satiekas vismaz reizi gadā; laikā starp sanāksmēm AUK lēmumus var pieņemt arī izmantojot rakstisko procedūru.

AUK veic šādas funkcijas:

* pārbauda un apstiprina:
* VI darba programmu un finanšu plānu (ieskaitot tehniskās palīdzības (turpmāk - TP) plānoto izmantošanu);
* Programmas ietvaros finansēto projektu atlases kritērijus;
* projekta pieteikuma dokumentu kopumu, ieskatot Programmas rokasgrāmatu;
* atbild par vērtēšanas un atlases procedūru, ko piemēro projektiem, kurus finansēs saskaņā ar programmu;
* pieņem galīgo lēmumu par projektu pieteikumu apstiprināšanu vai noraidīšanu, kā arī par tiem piešķirtā finansējuma apjomu;
* pārrauga:
* to, kā VI īsteno darba programmu un finanšu plānu;
* ikgadējā informācijas un saziņas plāna īstenošanu;
* ikgadējā uzraudzības un novērtēšanas gada plāna īstenošanu;
* pārbauda VI iesniegtās atskaites un nepieciešamības gadījumā veic atbilstošus pasākumus;
* pārbauda un apstiprina Programmas ikgadējos un nobeiguma īstenošanas ziņojumus, ieskaitot ikgadējos informācijas un saziņas plānus, kā arī ikgadējos uzraudzības un novērtēšanas plānus;
* izskata jebkurus strīdīgus gadījumus, uz kuriem tās uzmanību vērsusi VI;
* apspriež un apstiprina jebkuru priekšlikumu, lai pārskatītu Programmu;
* ir konfliktu risināšanas galīgā instance.

AUK ir tiesības izveidot apakškomitejas.

### 

### 5.1.2. Vadošā iestāde

VI darbosies saskaņā ar piemērojamajām ES regulām un nosacījumiem, par ko vienojušās Programmas iesaistītās valstis finansēšanas līgumā starp ES un Krieviju, ko līdzparakstījusi Latvija. VI tiks finansēta no TP budžeta no Programmas apstiprināšanas brīža EK.

VI galvenais uzdevums ir Programmas pārvaldība saskaņā ar pareizas finanšu pārvaldības principu.

VARAM, kas pildīja trīspusējās Igaunijas-Latvijas-Krievijas Programma 2007.–2013.gadam Apvienotās vadošās iestādes funkcijas, pildīs VI funkcijas 2014.-2020.gada plānošanas perioda Programmai. Tādēļ tās rīcībā jau ir uzkrātas zināšanas, administratīvā kompetence un pieredzējis personāls.

VI galvenie uzdevumi:

1. Ar Programmas pārvaldību saistītie uzdevumi:

* nodrošināt (ar ATS atbalstu), ka AUK:
* rīcībā ir dati par programmas virzību plānoto rezultātu un mērķu sasniegšanā;
* tiek sniegts atbalsts, tai pildot tās uzdevumus;
* nodrošināt, ka tiek sagatavoti ikgadējie un noslēguma ziņojumi par Programmas īstenošanu, ieskaitot ikgadējos informācijas un saziņas plānus, kā arī ikgadējos uzraudzības un novērtēšanas plānus, un pēc AUK apstiprināšanas, iesniegti EK un abām NAI;
* izveidot un uzturēt datorizētu sistēmu, lai reģistrētu un uzglabātu datus par katru projektu, kas nepieciešami pārraudzības, novērtēšanas, finanšu pārvaldības, kontroles un revīzijas īstenošanai (ar ATS atbalstu);
* īstenot uzraudzības un novērtēšanas plānus (ar ATS atbalstu);
* grozīt Programmu, saņemot AUK apstiprinājumu pielāgojumu gadījumos un saņemot AUK un EK apstiprinājumu pārskatīšanas gadījumos, un informēt Komisiju un abas NAI par jebkurām šīm izmaiņām, sniedzot visu nepieciešamo informāciju;
* pēc pieprasījuma, sazināties ar abām NAI un sniegt visu nepieciešamo informāciju par projektiem un Programmu;
* sniegt informāciju RI un finansējuma saņēmējiem, un, ja nepieciešams, Programmas valstu audita iestādēm, kas ir nepieciešama to funkciju nodrošināšanai vai projektu īstenošanai;

2. Ar projektu atlasi un uzraudzību saistītie uzdevumi:

* nodrošināt, projektu atlases procedūru un Programmas Rokasgrāmatas izstrādi un pēc to apstiprināšanas AUK, izsludināt uzaicinājumu iesniegt priekšlikumus (ar ATS atbalstu);
* nodrošināt efektīvu projektu atlases procedūru pārvaldību (ar ATS atbalstu);
* izskatīt pretendentu sūdzības (ar ATS atbalstu) un secinājumus paziņot AUK;
* parakstīt finansēšanas līgumus ar galvenajiem atbalsta saņēmējiem;
* nodrošināt ikvienu galveno atbalsta saņēmēju ar dokumentu, kurā izklāstīti nosacījumi katra projekta atbalstam, ieskaitot finanšu plānu un izpildes termiņu (ar ATS atbalstu);
* pārliecināties par to, ka atbalsta saņēmējiem tiek nodrošināta projektu īstenošanai nepieciešamā informācija (ar ATS atbalstu);
* pārliecināties par to, ka tiek īstenota projekta ieviešana (ar ATS palīdzību);
* pieņemt lēmumus saistībā ar pieprasītajām projekta izmaiņām. Apstiprinot pieprasījumu projekta izmaiņām VI vērtēs izmaiņu raksturu un piemērojamo procedūru. Sīkāka informācija tiks sniegta programmas rokasgrāmatā;
* sniegt metodoloģisku atbalstu Krievijas partneriem, lai iegūtu tiesības saņemt atbrīvojumu no muitas nodevām un nodokļiem;

3. Ar finanšu pārvaldību un kontroli saistītie uzdevumi:

* pārliecināties (ar ATS atbalstu) par to, ka institūcijas, kas tikušas izraudzītas ar kontroli saistīto uzdevumu veikšanai, lai pārbaudītu, vai pakalpojumi ir sniegti, piegādes veiktas vai būvdarbi ir izpildīti un vai atbalsta saņēmēji ir samaksājuši deklarētos izdevumus, un vai tas atbilst piemērojamiem tiesību aktiem, programmas noteikumiem un nosacījumiem projektu atbalsta saņemšanai, ir pārbaudījušas katra atbalsta saņēmēja izdevumus. Šīs pārbaudes ietver projektu administratīvās pārbaudes un pārbaudes uz vietas;
* pārliecināties par to, ka projektu īstenošanā iesaistītie atbalsta saņēmēji uztur atsevišķu grāmatvedības sistēmu vai piemērotu grāmatvedības kodu sistēmu, lai reģistrētu visus ar projektu saistītos darījumus (ar ATS atbalstu);
* pārliecināties, ka ir piemēroti efektīvi un samērīgi krāpšanas apkarošanas pasākumi;
* nodrošināt, ka tiek izstrādātas procedūras, lai pārvaldītu ar izdevumiem un revīziju saistītos dokumentus, tādējādi nodrošinot atbilstošu revīzijas izsekojamību (ar ATS atbalstu);
* sagatavot Programmas gada pārskatus;
* sagatavot un iesniegt EK maksājuma pieprasījumus, ņemot vērā visu to revīziju rezultātus, kurus veikusi vai par kuriem atbildīga ir RI;
* pēc iespējas ātrāk veikt maksājumus atbalsta saņēmējiem saskaņā ar noslēgtajiem līgumiem;
* uzraudzīt programmas līdzekļu piešķīrumus un maksājumus programmas līmenī atbilstoši intervenciju kategorijām;
* elektroniskā formātā uzturēt EK deklarēto izdevumu un atbalsta saņēmējiem izmaksāto summu uzskaiti;
* reģistrēt atgūstamās naudas summas un summas, par kurām ir samazināts vai atcelts piešķirtā finansējuma apjoms;
* nodrošināt, ka tiek sagatavota vadības deklarācija un gada kopsavilkums; pēc AUK apstiprinājuma saņemšanas tiek iesniegts EK;
* saglabāt visus ar Programmu vai projektu saistītos dokumentus (piemēram, ziņojumus, atbalsta dokumentus, uzskaiti, uzskaites dokumentus, līguma dokumentus u.c.) piecus gadus pēc tam, kad ticis samaksāts galīgā atlikuma maksājums par Programmu vai projektu.

4. Lai nodrošinātu to, ka VI, sākot ar programmēšanas periodu , ir izstrādājusi nepieciešamo un atbilstošo pārvaldības un kontroles sistēmu, tādējādi pārliecinoties par to, ka tā spēj izpildīt tai noteiktos pienākumus, VI izraudzīšanu saskaņā ar nodrošina RI, kas izvērtē pārvaldības un kontroles sistēmu atbilstību, ieskaitot ATS lomu, ņemot vērā atlases kritērijus, kas ietverti *Regulas (ES) Nr.897/2014 1.Pielikumā*. RI veic tās darbu saskaņā ar starptautiskajiem revīzijas standartiem. Paziņojumu par iestādes izraudzīšanu, balstoties uz RI ziņojumu un atzinumu, VARAM iesniedz EK un NAI pēc iespējas ātrāk pēc tam, kad EK ir apstiprinājusi Programmu.

### 5.1.3. Nacionālās atbildīgās iestādes

Ikviena Programmas dalībvalsts izraugās NAI. NAI nodrošina efektīvu pārvaldības un kontroles sistēmu izveidi un darbību valsts līmenī un atbalsta VI, lai pārliecinātos par to, Programmas pārvaldības un kontroles sistēma ir izstrādāta un ka tā darbojas efektīvi.

NAI funkcijas:

* nodrošināt to, ka valsts līmenī ir tikusi izstrādāta pārvaldības un kontroles sistēma un ka tā darbojas efektīvi;
* Nodrošināt koordināciju starp institūcijām, iesaistītām programmas ieviešanā nacionālajā līmenī, tai skaitā institūcijām, kuras darbojas kā KKP un revīzijas grupas locekļi;
* nodrošināt to, ka valsts sistēma pārkāpumu novēršanai, atklāšanai un seku labošanai darbojas efektīvi;
* novērst un atklāt pārkāpumus un labot sekas tās attiecīgajās teritorijās un nekavējoties par tiem ziņot VI un EK; informēt par administratīvā un juridiskā rakstura aktivitātēm;
* uzņemties atbildību par līdzekļu atgūšanu tās teritorijā saskaņā ar finansēšanas līgumu starp ES un Krieviju, ko līdzparakstījusi Latvija;
* attiecībā uz Krieviju NAI ir atbildīga par finansēšanas līgumā starp ES un Krieviju, ko līdzparakstījusi Latvija atrunāto noteikumu izpildi;
* pēc ATS vai VI pieprasījuma pārbaudīt to projektu dubultas finansēšanas risku, kurus atbalsta saņēmēji ir īstenojuši, darbojoties tās teritorijā;
* uzņemties atbildību par valsts iemaksām TP budžetā un programmas budžetā;
* pārstāv tās valsti AUK un darbojas kā nacionālās delegācijas koordinators.

### 

### 5.1.4. Apvienotais tehniskais sekretariāts

Saskaņā ar iesaistīto valstu vienošanos, tiks izveidots ATS, bet līdz tā darbības nolikuma apstiprināšanai tā funkcijas aprobežosies ar AUK pirmās sanāksmes organizēšanu.

ATS atradīsies Rīgā, VARAM, tas darbosies saskaņā ar nolikumu un tiks finansēts no Programmas TP no brīža, kad Programma tiks apstiprināta EK. ATS darbinieki tiek nodarbināti saskaņā ar Latvijas Republikas Darba likumu. ATS personāls pārvaldīs visas attiecīgās valodas – latviešu, krievu un angļu valodu. Personāla skaitam un kvalifikācijai jāatbilst ATS veicamajām funkcijām.

Saskaņā ar iesaistīto valstu vienošanos, tiks izveidotas divas ATS filiāles Krievijā – Pleskavā un Sanktpēterburgā. To uzdevumi ietvers saziņu, informēšanu, palīdzību VI un ATS projektu novērtēšanā un īstenošanas uzraudzībā, kā arī atbalstu projektu partneriem, NAI un AUK. Filiāles nekādā gadījumā neveiks uzdevumus, kas saistīti ar valsts iestādes uzdevumiem vai lēmumu par projektiem pieņemšanu pēc saviem ieskatiem. Detalizētāks ATS filiāļu uzdevumu un funkciju apraksts tiks sniegts ATS nolikumā. Lēmumu par ATS filiāļu uzņemošo institūciju pieņems AUK tās pirmajā sanāksmē, ņemot vērā Krievijas delegācijas rekomendācijas. ATS filiāļu darbinieki tiks nodarbināti saskaņā ar Krievijas likumdošanu.Informācija par ATS filiāļu darbību tiks ietverta uzturēšanas līgumā starp VARAM kā VI un uzņemošo institūciju. Uzturēšanas līgums tiks saskaņots ar Krievijas NAI un tajā tiks nodrošināta Krievijas likumdošanas ievērošana.

ATS galvenais uzdevums ir palīdzēt VI, AUK, NAI un nepieciešamības gadījumā RI veikt to attiecīgās funkcijas. Tas it īpaši informē potenciālos atbalsta saņēmējus par finansēšanas iespējām Programmas ietvaros un palīdz atbalsta saņēmējiem projekta īstenošanas laikā.

Dažas VI funkcijas tiks nodotas ATS, ņemot vērā nosacījumu, kair tikuši izstrādāti pamatnoteikumi, ar kuriem tiek nodrošināta attiecīgo ATS pienākumu un saistību noteikšana un tā kompetences pārbaude, pildot tam noteiktos uzdevumus, un ka ir tikušas noteiktas atskaitīšanas procedūras. Nodotie uzdevumi formāli tiek reģistrēti rakstveidā.

ATS pilda šādas funkcijas:

1. Ar Programmas uzraudzību saistītie uzdevumi:

* izstrādāt un īstenot informācijas un saziņas plānus, t.i.:
* sniegt informāciju un konsultācijas pretendentiem;
* sniegt atbalsta saņēmējiem informāciju, kas nepieciešama projektu īstenošanai;
* izplatīt informāciju par Programmu un tās projektiem, t.sk., nodrošināt Programmas tīmekļa vietnes uzturēšanu;
* organizēt Programmas popularizēšanas aktivitātes;
* organizēt partnerības veidošanas pasākumus Programmas teritorijā;
* palīdzēt VI sniegt atbalstu AUK – it īpaši, veicot AUK sekretariāta ierasto darbu, t.i., organizējot sanāksmes, sagatavojot dokumentus un protokolus u.c.;
* palīdzēt VI izveidot datorizētu sistēmu, lai reģistrētu un uzglabātu datus par katru projektu, kas nepieciešami uzraudzības, novērtēšanas, finanšu pārvaldības, kontroles un revīzijas, kā arī šīs sistēmas pārvaldības īstenošanai;
* palīdzēt VI īstenot ar uzraudzību un novērtēšanu saistītās darbības, it īpaši:
* pārraudzīt projektu progresu, saņemot un pārbaudot ziņojumus, uzraugot projektu sasniegumus un finanšu apguves rezultātus, kā arī sekot līdzi projektu uzstādīto mērķu sasniegšanai;
* nodrošināt VI ar informāciju, nepieciešamu Programmas sasniegto mērķu un rezultātu progresa izsekošanai;
* veikt pārbaudes projektu īstenošanas vietās;
* sniegt VI informāciju, kas nepieciešama, lai uzraudzītu projektu naudas līdzekļu saistības un maksājumus atbilstoši intervences kategorijām;

1. Ar projektu atlasi un pārvaldību saistītie uzdevumi:

* palīdzēt VI izstrādāt projektu atlases procedūras un Programmas Rokasgrāmatu;
* izsludināt uzaicinājumu iesniegt priekšlikumus;
* reģistrēt iesniegtos projekta pieteikumus;
* veikt projektu pieteikumu administratīvās atbilstības, tehniskās piemērotības, un, sadarbībā ar VI, kvalitātes izvērtējumu un sniedz ieteikumiem AUK;
* atbalstīt VI attiecībā uz pretendentu sūdzību izskatīšanu;
* saņemot AUK lēmumu par atlasītajiem projektiem, informēt vadošos partnerus par lēmumu;
* sagatavot finansēšanas līgumus;
* sniegt atbalstu saistībā ar projektu īstenošanu, t.i.:
* iesniegt atbalsta saņēmējiem dokumentu kopu, kurā ietverti katra projekta atbalsta noteikumi, ieskaitot, finansēšanas plānu un izpildes termiņu;
* sekot līdzi projektu īstenošanas gaitai, tai skaitā uzraudzīt uz rezultātu orientētas aktivitātes un veikt pārbaudes uz vietas;
* veikt projekta partneru ziņojumu un maksājuma pieprasījumu pārbaudi un iesniegt secinājumus VI;
* veikt pasākumus, lai izvairītos no projektu dubultas finansēšanas;
* pārbaudīt pieprasījumus par projekta izmaiņām un iesniedz VI ATS atzinumu;
* nodrošināt, ka katra atbalsta saņēmēja izdevumi ir pārbaudīti;
* pārliecināties par to, ka no attiecīgajām iestādēm tiek saņemti izdevumu un revīzijas pārbaudes dokumenti;
* sarežģītos gadījumos kontaktēties ar visiem projektu partneriem (ne tikai vadošajiem partneriem un veicināt problēmsituāciju atrisināšanu.

3. Ar finanšu pārvaldību un kontroli saistītie uzdevumi:

* pārliecināties par to, ka institūcijas, kas tikušas izraudzītas ar kontroli saistīto uzdevumu veikšanai, lai pārbaudītu, vai pakalpojumi ir sniegti, piegādes veiktas vai būvdarbi ir izpildīti un vai atbalsta saņēmēji ir samaksājuši deklarētos izdevumus, un vai tas atbilst piemērojamiem tiesību aktiem, programmas noteikumiem un nosacījumiem projektu atbalsta saņemšana, ir pārbaudījušas katra atbalsta saņēmēja izdevumus, it īpaši veicot sevī projektu administratīvo pārbaudi un pārbaudi uz vietas;
* pārliecināties par to, ka projektu īstenošanā iesaistītie atbalsta saņēmēji uztur vai nu atsevišķu uzskaites grāmatvedības sistēmu vai kādu atbilstošu uzskaites piemērotu grāmatvedības kodu sistēmu, lai reģistrētu visus ar projektu saistītos darījumus;
* izstrādāt procedūras, lai pārvaldītu ar izdevumiem un revīziju saistītos dokumentus, tādējādi nodrošinot atbilstošu revīzijas izsekojamību;
* saglabāt visus ar Programmu vai projektu saistītos dokumentus (piemēram, ziņojumus, atbalsta dokumentus, uzskaiti, uzskaites dokumentus, līguma dokumentus u.c.) piecus gadus pēc tam, kad ticis samaksāts galīgā atlikuma maksājums par Programmu vai projektu;

Detalizētāks ATS un tā filiāļu uzdevumu un funkciju apraksts tiks nodrošināts ATS nolikumā.

### 5.1.5. Revīzijas iestāde

Tiks izveidota RI, kas atrodas ES dalībvalstī Latvijā, kurā darbojas VI, un ir funkcionāli neatkarīga no VI. Tai palīdz Revidentu grupa, kas izstrādā pati savu reglamentu un kuras priekšsēdētāja funkcijas ir RI. EK sadarbojas ar RI, lai koordinētu tās revīzijas plānus un metodes. Visi RI ziņojumi, kas tiks nosūtīti EK, tiks nosūtīti arī NAs.

VARAM veiks Programmas RI funkcijas.

RI ar Revidentu grupas atbalstu veicamās funkcijas:

* 9 mēnešu laikā pēc tam, kad parakstīts finansēšanas līgums starp ES un Krieviju, ko līdzparakstījusi Latvija, RI iesniegs revīzijas stratēģiju EK un NAI*;*
* nodrošināt to, ka revīzijas tiek veiktas saskaņā ar atbilstošu projektu izlasi;
* nodrošināt to, ka revīzijas tiek veiktas attiecībā uz Programmas pārvaldības un kontroles sistēmām;
* nodrošināt to, ka revīzijas tiek veiktas attiecībā uz Programmas gada pārskatiem;
* nodrošināt to, ka veiktā revīzija atbilst starptautiskajiem revīzijas standartiem;
* sagatavot slēdzienu par iepriekšējo grāmatvedības gada pārskatu*;*
* sagatavot gada revīzijas pārskatu*.*

VI izraudzīšanas mērķiem RI sagatavo ziņojumu un pauž viedokli.

### 5.1.6. Kontroles kontaktpunkti

VARAM Investīciju uzraudzības departaments, veicot KKP funkcijas, veic ar kontroli saistītos uzdevumus. KKP valsts amatpersonas veiks arī kontroles uzdevumus - pārbaudīt, vai atbalsta saņēmēja deklarētās izmaksas un projekta ieņēmumi ir reāli, precīzi reģistrēti un attiecināmi saskaņā ar līgumu.

Krievijas iepriekš minētos kontroles uzdevumusveic audita kompānijas. Krievijas Federācijas Ekonomiskās attīstības ministrijas Reģionālais un pārrobežu sadarbības departaments, Reģionālās un pārrobežu sadarbības koordinācijas un juridiskā atbalsta nodaļa, kas darbojas kā KKP, galvenokārt palīdz VI veikt pārbaudes Krievijas teritorijā, sniedzot informāciju un skaidrojumus par nacionālajiem nosacījumiem, kas nepieciešami projektu auditu vai pārbaužu veikšanai, atbalsta VI projektu auditoru apmācību organizēšanā un saņem informāciju no VI par projektu izdevumu kontroles kvalitāti. Vēlākā Programmas ieviešanas posmā iespējama KKP uzdevumu paplašināšana.

### 5.1.7. Programmas pārvaldībai paredzēto darba resursu apraksts

Plānotais darbinieku skaits katrā Programmas pārvaldībā iesaistītajā struktūrvienībā (VI, RI, ATS, filiāles) turpmāk jāapstiprina AUK.

Programmas pārvaldībai un ieviešanai VI, piešķirtā TP budžeta ietvaros, nodrošinās kvalificēta un profesionāla personāla piesaisti, nepieciešamo datorsistēmu pieejamību un grāmatvedības un finanšu sistēmu esamību, saskaņā ar attiecīgajām ES prasībām.

# 6. NODAĻA. Programmas īstenošana

## 

## 6.1. Ar pārvaldību un kontroli saistīto pasākumu apraksts

Programma tiek īstenota dalītā pārvaldībā. Pārvaldības un kontroles sistēmas sistēmas ietver:

* *Katras pārvaldē un kontrolē iesaistītās institūcijas funkcijas, ieskaitot funkciju sadalījumu katrā institūcijā, to iekšējo organizāciju atbilstoši funkciju nošķiršanas principam gan starp šādām institūcijām, gan to iekšienē.*

Detalizētāku aprakstu var apskatīt 5.sadaļā.

* *Procedūras deklarēto izdevumu pareizības un precizitātes nodrošināšanai.*

VI izstrādās procedūras, lai nodrošinātu Programmas ietvaros deklarēto izdevumu īstumu un pamatotību, kā arī izveidos uzticamas datorizētas grāmatvedības, uzraudzības un finanšu informācijas sistēmas.

VI, piemērojot atbilstošas procedūras, pārbaudīs, vai pakalpojumi, piegādes un būvdarbi ir veikti, piegādāti un/vai uzstādīti un vai atbalsta saņēmēju deklarētie izdevumi atbilst spēkā esošajiem tiesību aktu un Programmas noteikumiem, kā arī atbalsta saņemšanas nosacījumiem. Pārbaude projekta izdevumiem jāveic 100% apmērā, un pārbaudes rezultātus nepieciešams atspoguļot izdevumu pārbaudes ziņojumā. VI izstrādā pamatnostādnes revidentiem, nosakot pārbaužu saturu un apjomu.

Programmas iesaistītās valstis ir vienojušās par kontroles sistēmu, kas ļauj pārbaudīt deklarēto izdevumu attiecināmību projektiem vai tām projektu daļām, kas tiek īstenotas iesaistīto dalībvalstu atbilstošajās teritorijās, kā arī šo izdevumu atbilstību ES un nacionālo likumdošanu nosacījumiem. Šīs pārbaudes veiks revidenti.

Latvijā centralizēto kontroles sistēmu ieviesīs un tā funkcijas veiks VARAM Investīciju uzraudzības departaments. Atbalsta saņēmēju deklarētos izdevumus, kas pamato maksājuma pieprasījumu, izskatīs no atbalsta saņēmēja neatkarīga kompetenta valsts amatpersona. Amatpersonai būs pārbaudes veikšanai nepieciešamās zināšanas.

Krievijā darbosies decentralizēta kontroles sistēma. Izdevumus, kas radušies atbalsta saņēmējiem no Krievijas, katram atbalsta saņēmējam atsevišķi pārbaudīs publiska iepirkuma procedūrā izraudzīts revidents. Revidents atbildīs vismaz vienai no šīm prasībām:

* ir biedrs nacionālā grāmatvedības vai revīzijas organizācijā vai iestādē, kas, savukārt, ir Starptautiskās Grāmatvežu Federācijas (turpmāk - SGF) biedrs;
* ir biedrs nacionālā grāmatvedības vai revīzijas organizācijā vai iestādē. Ja tā nav SGF biedrs, revidents apņemsies veikt darbu atbilstoši SGF standartiem un ētikas normām;
* ir reģistrējies kā revidents ar likumdošanu noteiktā publiskā uzraudzības reģistrā pārrobežu sadarbības partnervalstī ar nosacījumu, ka šis reģistrs ir pakļauts publiskās uzraudzības principiem, kā noteikts attiecīgās valsts likumdošanā.

Atbalsta saņēmējiem no Krievijas izdevumu pārbaudes izmaksas tiks segtas no projektu budžeta.

Revidents pārbaudīs, vai atbalsta saņēmēja deklarētie izdevumi un ienākumi no projekta ir patiesi, precīzi reģistrēti un attiecināmi saskaņā ar līgumu.

Pārbaude tiks veikta balstoties uz saskaņotu procedūru, saskaņā ar:

* SGF izsludināto Saistīto pakalpojumu starptautisko standartu 4400 *Vienošanās veikt iepriekš saskaņotas procedūras attiecībā uz finanšu informāciju*;
* *SGF Ētikas kodu profesionāliem grāmatvežiem*, ko izdevusi SGF Starptautiskās ētikas standartu padome grāmatvežiem.

Valsts amatpersonām šīs procedūras un standartus noteiks nacionālā līmenī, ņemot vērā starptautiskos standartus.

Pārbaudītās atskaites un maksājumu pieprasījumus atbalsta saņēmēji iesniegs ATS. Pēc atskaišu apstiprināšanas ATS un VI maksājuma pieprasījumi tiks nodoti tālākai apstrādei no Programmas puses.

* *Elektroniskas datu sistēmas uzskaite, uzglabāšana, uzraudzīšana un ziņošana.*

Galvenās funkcionālās prasības minētas 6.7.sadaļā.

* *Sistēmas uzraudzīšanai un ziņošanai, ja atbildīgā institūcija tās uzdevumu izpildi uztic kādai citai institūcijai.*

Dažas VI funkcijas tiks deleģētas ATS. Gan VI, gan ATS būs VARAM Attīstības instrumentu departamenta struktūrvienības, pakļautas departamenta direktora vietniekam (skat. 3.attēlu), tādā veidā nodrošinot uzticēto uzdevumu atbilstošu kontroli. Attiecīgiem ATS pienākumiem un atbildībai, kā arī atskaitīšanās prasībām jābūt definētām Attīstības instrumentu departamenta nolikumā.

* *Kārtība, kādā tiek veikta pārvaldības un kontroles sistēmu darbības revīzija.*

RI ar Revidentu grupas atbalstu ik gadu izpildīs revīzijas programmu, lai pārbaudītu iekšējās darbības un nodrošinātu, ka Programmas iestādes atbilstoši piemēro procedūras.

RI sastādīs ikgadējo audita ziņojumu, kas ietver veikto revīziju kopsavilkumu, kurā iekļauta atklāto neatbilstību un trūkumu analīze gan sistēmas līmenī, gan projektiem, kā arī informācija par veiktajiem un plānotajiem korektīvajiem pasākumiem, un nosūtīs to AUK un EK kā Programmas ieviešanas ikgadējā ziņojuma daļu.

AUK izvērtēs atklātos trūkumus un piedāvās korektīvus pasākumus sistēmai un projektiem, VI kopā ar ATS izstrādās un ieviesīs nepieciešamās darbības.

* *Sistēmas un procedūras, kas nodrošina atbilstošu revīzijas izsekojamību.*

Katras Programmas iestādes iekšējās procedūrās tiks plānota un aprakstīta atbilstoša revīzijas izsekojamības un dokumentu arhivēšanas sistēma, piemēram, projektu vērtēšanas un atlases dokumentācijai, veiktajām pārbaudēm un revīzijām utt.

Visi grāmatvedības uzskaites un maksājumus pamatojošie dokumenti par programmas finansējumu galvenajiem atbalsta saņēmējiem un summām, kas apstiprinātas EK, tiks glabāti 6.7.sadaļā minētajā Programmas vadības sistēmā. Detalizētākas prasības savās procedūrās sniegts VI.

Visa saistītā informācija tiks glabāta Programmas vadības un informācijas sistēmā (Programmas kopējā sistēmā), un visām Programmas iestādēm būs jāizstrādā dokumentu arhivēšanas procedūras, lai nodrošinātu atbilstošu revīzijas izsekojamību.

Prasības galvenajiem atbalsta saņēmējiem par pamatojošo dokumentu oriģinālu saglabāšanu, lai ļautu veikt programmas finansējuma maksājuma pārbaudi, tiks sniegtas Programmas rokasgrāmatā un projekta finansēšanas līgumā.

* *procedūra par pārkāpumu, tostarp krāpšanas novēršanu, atklāšanu un seku labošanu un nepamatoti izmaksāto summu atgūšanu, ieskaitot procentus.*

Katras valsts NAI nodrošinās nacionālas sistēmas izveidi neatbilstību novēršanai, atklāšanai un labošanai un šīs sistēmas efektīvu darbību. NAI ar citu institūciju, kas iesaistītas Programmas ieviešanā nacionālā līmenī (citu starpā, institūcijas, kas darbojas kā KKP un Revidentu grupas), atbalstu savā teritorijā novērsīs, atklās un labos neatbilstības, tai skaitā krāpšanos. NAI nekavējoties ziņos par neatbilstībām VI un EK, kā arī turpmāk informēs par saistīto administratīvo procedūru un tiesvedības gaitu. VI izstrādās un AUK apstiprinās procedūru par pārkāpumu, tostarp krāpšanas novēršanu, atklāšanu un seku labošanu un nepamatoti izmaksāto summu atgūšanu.

VI būs atbildīga par nepamatoti samaksāto līdzekļu atgūšanu, kā noteikts 6.8.sadaļā

* *līgumu slēgšanas procedūra TP un projektu atlases procedūras.*

TP līgumu slēgšanai piemērojamo procedūru apraksts sniegts sadaļā 6.9.

Projektu atlases procedūras aprakstītas 6.3.5.sadaļā.

* *NAI loma un iesaistīto valstu atbildība.*

Informācija pieejama 5.1.3.sadaļā.

## 6.2. Programmas izpildes periods

Programmas īstenošanas periods sākas ne agrāk kā dienā, kad EK ir apstiprinājusi Programmu, un beidzas ne vēlāk kā 2024.gada 31.decembrī.

Līgumiem par liela mēroga infrastruktūras projektu īstenošanu, kas atlasīti tiešās atlases procedūrā, jābūt noslēgtiem līdz 2019.gada 30.jūnijam. Līgumiem par pārējo projektu īstenošanu jābūt noslēgtiem līdz 2021.gada 31.decembrim.

Visas Programmas ietvaros finansējamās projektu aktivitātes beidzas ne vēlāk kā 2022. gada 31.decembrī.

## 

## 6.3. Pamatprincipi saistībā ar projektiem un atbalsta saņēmējiem

### 6.3.1. Atbalsta būtība

Projekti, kas tiek atbalstīti visu Programmas tematisko mērķu ietvaros, tiek atlasīti, izmantojot uzaicinājumu iesniegt projektu iesniegumus.

Uzaicinājumu skaitu nosaka AUK atkarībā no Programmas īstenošanas gaitas. Attiecībā uz katru uzaicinājumu iesniegt priekšlikumus ATS nodrošinās pretendentiem Programmas Rokasgrāmatu, kurā ietverti noteikumi par dalību uzaicinājumā iesniegt projektu iesniegumus, kā arī projekta atlasi un īstenošanu, ieskaitot īpašas prasības saistībā ar projekta ietvaros iesniedzamajiem dokumentiem, finansēšanas plānu un īstenošanas termiņu.

Līdz 30% no ES finansējuma Programmai drīkst tikt piešķirti lieliem infrastruktūras projektiem, kuru budžeta daļa vismaz 2,5 miljonu euro apmērā ir piešķirta infrastruktūras iegūšanai.

AUK var izlemt atlasīt projektus, kas nav lielie infrastruktūras projekti, izmantojot tiešu piešķīrumu pēc Programmas apstiprināšanas.

### 

### 6.3.2. Atbalsta saņēmēji

Ikvienu Programmas ietvaros atbalstīto projektu īsteno vismaz divi projekta partneri (vismaz viens no katras Programmā iesaistītās valsts). Visi atbalsta saņēmēji aktīvi sadarbojas attiecībā uz projektu izstrādi un īstenošanu, kā arī personāla izraudzīšanos un/ vai projektu finansēšanu*.*

Galvenais atbalsta saņēmējs un/ vai partneris var būt:

* pārvaldes iestādes (valsts institūcijas, reģionālās un vietējās iestādes);
* institūcijas un organizācijas (arī nevalstiskās organizācijas, izglītības iestādes), kas ir jebkura publisko vai privāto tiesību juridiskā persona:
* izveidota noteiktajam mērķim, proti, galveno interešu īstenošanai, un tam nav rūpnieciska vai komerciāla rakstura;
* juridiska persona un
* lielākoties finansēta no valsts, reģionālo vai vietējo iestāžu līdzekļiem;
* vai jebkuras citas institūcijas, kas pakļautas publiskajām tiesībām, vai ko šīs institūcijas pārrauga;
* vai kurai ir administratīva, vadības vai pārvaldības valde, kurā vairāk nekā pusi locekļu izraugās valsts, reģionālās vai vietējās iestādes vai citas publiskajām tiesībām pakļautas institūcijas;
* nevalstiskas organizācijas (turpmāk - NVO), kas veido juridiskas personas, kuras izveidotas kādam īpašam mērķim, proti, galveno interešu īstenošanai, kuras nav rūpnieciska vai komerciāla rakstura organizācijas un kam ir juridiskās personas statuss.

Pirms projekta iesnieguma iesniegšanas katram projektam tiek norīkots viens Galvenais atbalsta saņēmējs, kas ir atbildīgs par visa projekta pārvaldību un koordinēšanu un kurš tieši atskaitās VI par visu projekta aktivitāšu operatīvo un finansiālo norisi. Galvenais atbalsta saņēmējs, pirms finansēšanas līguma parakstīšanas, atrunā attiecības ar tā partneriem kopīgajā partnerības līgumā, kas ietver sevī noteikumus par piešķirta finansējuma garantētu sadali Galvenajam atbalsta saņēmējam un projekta partneriem, kopīgu projekta īstenošanu, personāla izraudzīšanos, ziņošanu, finansēšanu un projektam piešķirto naudas līdzekļu pienācīgu finanšu pārvaldību, ieskaitot nepamatoti izmaksāto līdzekļu atgūšanas kārtību. Galvenais atbalsta saņēmējs iesniedz projekta pieteikumu un ziņojumus par projekta īstenošanu ATS.

### 6.3.3. Finansējuma nosacījumi

Projekti var saņemt Programmas finansējumu, ja tie tiek īstenoti Programmas darbības teritorijā, tie rada skaidru pārrobežu sadarbības ietekmi un ieguvumus un liecina par ES stratēģiju un programmas pievienoto vērtību un atbilst kādai no šīm kategorijām:

* integrēti projekti, kuros katrs atbalsta saņēmējs īsteno daļu no projekta darbībām pats savā teritorijā;
* simetriski projekti, kuros līdzīgas darbības paralēli tiek veiktas iesaistītajās valstīs;
* vienas valsts projekti, kuros projektus galvenokārt vai pilnībā īsteno vienā no iesaistītajām valstīm, bet visu vai vairāku iesaistīto valstu labā, un kuros ir norādīta pārrobežu sadarbības ietekme un ieguvumi.

Noteiktās Projekta aktivitātes, kas atbilst iepriekšminētajiem kritērijiem, iespējams īstenot daļēji ārpus Programmas darbības teritorijas, ja projekti ir nepieciešami Programmas mērķu sasniegšanai, un tie dod labumu Programmas darbības teritorijai;

Visi izvēlētie projekti efektīvi sniegs labumu Programmas mērķiem, sasniedzot vismaz vienu iznākuma rādītāju un sniedzot ieguldījumu attiecībā uz vismaz vienu attiecīgās Prioritātes rezultatīvu rādītāju, kā norādīts Programmas dokumentā.

### 6.3.4. Noteikumi par izmaksu attiecināmību

Programmas izmaksu attiecināmību regulē *Regulas (ES) Nr.897/2014 48. un 49.panta noteikumi,* finansēšanas līgums starp ES un Krieviju, ko līdzparakstījusi Latvijaun attiecīgo Programmā iesaistīto valstu tiesību akti.

Programmas finansējums nepārsniedz vispārējo maksimālo apjomu, kas izteikts procentuāli un absolūtā vērtībā un ko nosaka, pamatojoties uz plānotām attiecināmām izmaksām. Programmas finansējums nepārsniedz attiecināmās izmaksas. Turpmāk norādītās tiešās izmaksas, kas radušās atbalsta saņēmējam, ir attiecināmas:

* darbinieku izmaksas, kas nozīmēti projektam, ja tiek ievēroti šādi nosacījumi:
* tās attiecas uz tādu darbību izmaksām, kuras atbalsta saņēmējs nebūtu veicis, ja nebūtu projekta;
* tās nepārsniedz izmaksas, kas parasti rodas atbalsta saņēmējam, ja vien netiek pierādīts, ka tām ir ļoti liela nozīme projekta īstenošanā;
* tās attiecas uz faktiskajām bruto algām, ieskaitot sociālās apdrošināšanas iemaksas un citas ar atlīdzību saistītās izmaksas;
* ceļa izdevumu un uzturēšanas izmaksas darbiniekiem un citām personām, kuras piedalās projektā, ja šīs izmaksas nepārsniedz izmaksas, ko parasti atbalsta saņēmējs sedz saskaņā ar saviem noteikumiem un nosacījumiem, un likmes, ko publicējusi EK laikā, kad noticis brauciens, ja šīs izmaksas tiek atlīdzinātas kā vienreizējs maksājums, vienības izmaksas vai vienotas likmes finansējums;
* īpaši projekta mērķa īstenošanai nepieciešamā aprīkojuma un piederumu (jauna vai lietota) iegādes vai nomas izmaksas, ievērojot priekšnoteikumu, ka tās atbilst tirgus cenām;
* īpaši projektam iegādāto patēriņa preču izmaksas;
* izmaksas, kas saistītas ar līgumiem, kuru slēgšanas tiesības projekta mērķiem piešķīruši atbalsta saņēmēji;
* izmaksas, kas tieši izriet no prasībām, kas izpildāmas saskaņā ar *Regulas (ES) Nr.897/2014* noteikumiem un projektu (piemēram, ar informāciju un atpazīstamības vecināšanu saistītie pasākumi, novērtējumi, ārējās revīzijas, tulkojumi), ieskaitot finanšu pakalpojumu izmaksas (piemēram, bankas pārskaitījumu un finanšu garantiju izmaksas).

Turpmāk norādītās ar projekta īstenošanu saistītas izmaksas netiek uzskatītas par attiecināmām izmaksām:

* parādi un ar parādu atmaksu saistītie izdevumi (procenti);
* rezerves zaudējumiem vai saistībām;
* atbalsta saņēmēja deklarētās izmaksas, kas jau tiek finansētas no Eiropas Savienības budžeta;
* zemes vai ēku iegāde par sumu, kas pārsniedz 10% no attiecīgā projekta attiecināmajiem izdevumiem;
* zaudējumi, kas rodas valūtas maiņas rezultātā;
* nodevas, nodokļi un maksas, ieskaitot PVN, izņemot gadījumus, kad tie saskaņā ar attiecīgās valsts tiesību aktiem nav atgūstami, ja vien attiecīgajos noteikumos, par ko panākta vienošanās ar pārrobežu sadarbības partnervalstīm, nav noteikts citādi;
* kredīti trešajām personām;
* soda naudas, naudas sodi un tiesvedības izdevumi;
* ieguldījumi natūrā atbilstoši.

Detalizētāki noteikumi par izmaksu attiecināmību, ieskaitot Programmas finansējuma atpakaļejošo spēku, neattiecināmo izmaksu papildu kategorijām, kā arī vienreizēja maksājuma, vienības izmaksu un vienotas likmes finansējumu, un noteikumi par netiešo izmaksu izmantošanu, atbalstīto, no Programmas līdzekļiem finansēto projektu ietvaros tiks ietverti Programmas Rokasgrāmatā atbilstošam uzaicinājumam iesniegt priekšlikumus.

### 6.3.5. Projektu novērtēšanas un atlases procedūras apraksts

Projektus iespējams atlasīt, organizējot atklātus vai ierobežotus uzaicinājumus iesniegt projektu iesniegumus, kā arī izmantojot tiešu piešķīrumu. Atlases veidu izvēlās AUK un tā tiek aprakstīta Programmas Rokasgrāmatā.

**Ierobežoti uzaicinājumi iesniegt priekšlikumus**

Novērtēšanas procesu, organizējot **ierobežotu uzaicinājumu iesniegt priekšlikumus,** veido divi etapi – koncepcijas apraksta novērtēšanas etaps un pilna pieteikuma novērtēšanas etaps.

* **Koncepcijas apraksta novērtēšanas etaps**

ATS reģistrē iesniegtos koncepcijas aprakstus. Pēc tam tiek vērtēta administratīvā atbilstība un kvalitāte.

*Administratīvā atbilstība:* ATS novērtē koncepcijas apraksta administratīvo atbilstību (balstoties uz administratīviem kritērijiem, kas aprakstīti Programmas Rokasgrāmatā attiecībā uz atbilstošā uzaicinājuma iesniegt priekšlikumus dokumentu, kurā ietverti noteikumi par sniedzamo atbalstu). Kvalitātes novērtēšanu veic tikai tiem projektiem, kuri ir izturējuši administratīvo atbilstības vērtēšanu.

*Kvalitātes novērtēšana:* VI/ ATS kopā ar AUK pārstāvētajām reģionālajām (un nepieciešamības gadījumā nacionālajām) iestādēm veic koncepcijas apraksta kvalitātes novērtēšanu, balstoties uz kvalitātes kritērijiem (piemēram, projekta atbilstību un tā plānojumu). Kvalitātes kritēriju saraksts un to raksturojums tiks publicēts Programmas rokasgrāmatā konkrētajam uzaicinājumam iesniegt projektus. AUK locekļi var piedalīties kvalitātes vērtēšanā kopā ar VI/ ATS.

Pēc kvalitātes novērtēšanas ATS izstrādā novērtējuma ziņojumu un koncepcijas aprakstu sarakstu, kuri var tikt aicināti turpināt pilnās pieteikuma veidlapas izstrādi un koncepcijas aprakstu sarakstu, kuri būtu noraidāmi pēc kvalitātes pārbaudes veikšanas.

Sarakstu apstiprina AUK.

ATS nekavējoties informē Galvenos pretendentus par koncepcijas aprakstu novērtējumu un uzsāk pilna pieteikuma novērtēšanas etapu. Tikai Vadošie pieteicēji, kas ir atlasīti Koncepcijas apraksta novērtēšanas etapā ir jāaicina iesniegt pilna pieteikuma forma.

* **Pilna pieteikuma novērtēšanas etaps**

ATS reģistrē iesniegtos projekta pieteikumus. Pēc tam tiek izvērtēti šo pieteikumu trīs aspekti, proti, administratīvā atbilstība, tehniskā piemērotība un kvalitāte. Attiecīgi tiek pieņemts lēmums saistībā ar projektu atlasi.

*Novērtēšana:*

*Administratīvā atbilstība:* ATS novērtē pieteikumu administratīvo atbilstību (balstoties uz administratīviem kritērijiem, kas aprakstīti Programmas Rokasgrāmatā attiecībā uz atbilstošā uzaicinājuma iesniegt priekšlikumus). Tehnisko piemērotību vērtē tikai tiem projektiem, kuri ir izturējuši administratīvo atbilstības vērtēšanu.

*Tehniskā piemērotība:* ATS novērtē pretendentu, partneru, izdevumu un aktivitāšu tehnisko piemērotību (balstoties uz attiecināmības kritērijiem, kas aprakstīti Programmas Rokasgrāmatā attiecībā uz atbilstošo uzaicinājumu iesniegt priekšlikumus).

*Kvalitātes novērtēšana:* VI/ ATS kopā ar AUK pārstāvētajām reģionālajām (un nepieciešamības gadījumā nacionālajām) iestādēm veic pieteikumu kvalitātes novērtēšanu, balstoties uz kvalitātes kritērijiem (piem. pieteicēja un partneru finanšu un operacionālo stāvokli, atbilstību, metodoloģiju, ilgtspēju, budžetu izdevumu efektivitāti). Kvalitātes kritēriju saraksts un to raksturojums tiks publicēts Programmas rokasgrāmatā konkrētajām uzaicinājumam iesniegt projektus. AUK locekļi var piedalīties kvalitātes vērtēšanā kopā ar VI/ ATS (AUK interešu konflikta novēršanas pasākumi tiks norādīti AUK nolikumā).

Pēc tam tiek sagatavots kvalitātes novērtējuma ziņojums, iekļaujot katra pieteikuma novērtējuma ziņojuma kopsavilkumu, ieskaitot novērtējuma tabulas, punktu skaitu, novērtētāju un AUK komentārus, kā arī neatbilstošo pieteikumu sarakstu, norādot to neatbilstības pamatojumus.

*Atlase:*

Balstoties uz pieteikumu sarindošanu novērtējuma ziņojumā, ko iesniedz VI/ ATS, AUK pieņem galīgo lēmumu par pieteikumiem, kuriem jāpiešķir programmas finansējums un par katram apstiprinātam projektam piešķirtā finansējuma maksimālo apjomu. AUK var apstiprināt pieteikumu ar nosacījumiem, norādot veicamos precizējumus. Tomēr šiem precizējumiem jāaptver vienīgi tehniskie aspekti, un ar tiem nedrīkst mainīt ierosinātā projekta saturu, mērķus, galvenos sasniegumus vai aktivitātes. Pēc projektu atlases ATS nekavējoties informē Galvenos pretendentus par rezultātiem saistībā ar to projektu iesniegumiem un sagatavo finansēšanas līgumus. VI paraksta finansēšanas līgumu ar Galveno atbalsta saņēmēju.

*Sūdzības iesniegšanas procedūra:*

Galvenie pretendenti drīkst Vadošajai iestādei iesniegt sūdzību, skaidri norādot argumentus, kādēļ pieteikuma noraidīšana nav pieņemama. Sūdzības izskata VI ar ATS un tā filiāļuu palīdzību. VI izskatīs sūdzību un nepieciešamības gadījumā lūgs AUK izteikt tās viedokli. Balstoties uz AUK sniegto informāciju, VI atbildēs uz sūdzību. Sūdzību iesniegšanas un izskatīšanas procedūra tiks aprakstīta Programmas Rokasgrāmatā.

* **Atklāts uzaicinājumus iesniegt priekšlikumus**

Atklātais uzaicinājums iesniegt projektu iesniegumus sastāv tikai no otrās fāzes – pilna pieteikuma novērtēšanas etapa.

**Finansējuma tiešās piešķiršanas procedūra**

Finansējuma tiešās piešķiršanas procedūra piemērojama tikai šajos gadījumos un ar nosacījumu, ka lēmumam sniegts pietiekams pamatojums:

* iestādei/organizācijai, kuras projekta pieteikumiem piešķirts finansējums, ir *de jure* vai *de facto* monopols;
* projekts ir saistīts ar specifiskām aktivitātēm, kuru īstenošanai nepieciešama īpaša veida iestāde/organizācija tās tehniskās kompetences, augstās specializācijas pakāpes vai administratīvo pilnvaru dēļ.

Pēc Programmas apstiprināšanas, VI iesniegs EK projektu pieteikumus kopā ar pamatojumu tiešās piešķiršanas procedūras piemērošanai.

Projektus, kuriem ierosināts piešķirt finansējumu bez projektu pieteikumu uzaicinājuma, divu etapu procedūrā, kas sastāv no projekta kopsavilkuma un tam sekojoša pilna projekta pieteikuma, apstiprinās EK. Katram etapam EK informēs par lēmumu VI divu mēnešu laikā pēc dokumentu iesniegšanas datuma. Nepieciešamības gadījumā termiņš var tikt pagarināts. Projekta pieteikuma noraidīšanas gadījumā EK informēs VI par apsvērumiem lēmuma pieņemšanā.

* Projekta kopsavilkuma etapā:
* NAI identificēs atbalsta saņēmējus un AUK pieņems lēmumu par finansējuma apjomu katram projektam;
* Saņemot uzaicinājumu, atbalsta saņēmēji sagatavos projekta kopsavilkumu un iesniegs to ATS;
* ATS/VI veiks projekta kopsavilkuma un, ja nepieciešams, papildus skaidrojumu pārbaudi, lai nodrošinātu projekta kopsavilkuma pienācīgu kvalitāti;
* AUK apstiprinās projekta kopsavilkumu;
* VI apstiprinātos projektu kopsavilkumus iesniegs EK apstiprināšanai;
* Pēc EK apstiprināšanas saņemšanas VI uzaicinās atbalsta saņēmējus sagatavot un iesniegt pilnu projekta pieteikuma.
* Pilna pieteikuma novērtēšanas etaps:
* Atbalsta saņēmēji sagatavos pilnu projekta pieteikumu;
* Galvenais atbalsta saņēmējs iesniegs projekta pilnu pieteikumu ATS;
* ATS/VI veiks pārbaudi pilna pieteikuma atbilstībai EK apstiprinātā projekta kopsavilkumam, kā arī formālajām prasībām, nepieciešamības gadījumā arī papildus skaidrojumiem, lai nodrošinātu pilna pieteikuma atbilstību formālajām prasībām;
* AUK apstiprinās pilno pieteikumu;
* VI apstiprinātos projektu pilnos pieteikumus iesniegs EK apstiprināšanai.

## 6.4. Pārraudzības un novērtēšanas sistēmas apraksts

Programmas pārraudzības un novērtēšanas mērķis ir uzlabot tās struktūras un īstenošanas kvalitāti, kā arī novērtēt un uzlabot tās samērīgumu, efektivitāti, lietderību un ietekmi. Turklāt pārraudzības un novērtēšanas rezultāti tiek ņemti vērā programmas izstrādes un īstenošanas ciklā.

Programmas pārraudzība un novērtēšanas sistēma ietver sevī ikdienas pārraudzību, ikgadējās uz rezultātiem orientētas pārraudzības īstenošanu, sākot no pirmā projektu īstenošanas gada, un starpposma novērtēšanu, kas veicama ap 2018.gadu.

VI izstrādā ikgadējo pārraudzības un novērtēšanas plānu un katru gadu iesniedz to EK līdz 15. februārim.

VI ar ATS palīdzību īsteno uz rezultātiem orientētu Programmas un projektu pārraudzību. Pārraudzība ir balstīta uz:

* Finansēšanas līgumiem ar atbalsta saņēmējiem, nosakot saskaitāmus ieguvumus un rezultātus, kā arī to sasniegumu rādītājus attiecībā uz katru projektu;
* projekta progresa ziņojumiem, kurus atbalsta saņēmēji regulāri iesniedz ATS;
* pārbaudēm uz vietas un vizītēm pie Galvenajiem atbalsta saņēmējiem, savukārt attiecībā uz identificētajiem paaugstinātā riska projektiem – pie visiem projekta partneriem, ko ATS īsteno, lai novērtētu projektu norisi attiecībā pret Programmas mērķiem un sniegtu atbalstu projektiem, palīdzot racionalizēt saziņu un risinot ar partnerību saistītos jautājumus.

Programmas starpposma novērtējumu (ap 2018.gadu) veic ārējie novērtētāji. Šajā novērtēšanā rezultātā iegūtie rezultāti tiek paziņoti AUK, un atbilstoši tiem iespējams veikt Programmas stratēģijas pielāgojumus – it īpaši attiecībā uz uzaicinājumu veikt noteikto programmas rādītāju un to mērķu pārskatīšanu.

Turklāt EK un NAI tiek nodrošināta piekļuve visiem pārraudzības un novērtēšanas ziņojumiem, un tās drīkst veikt Programmas vai kādas tās daļas *ad hoc* novērtējumus (jebkurā laikā). Iegūtie rezultāti paziņojami AUK un VI, un atbilstoši tiem iespējams veikt Programmas pielāgojumus. Turklāt AUK un VI var apsvērt nepieciešamību veikt pašām savus Programmas *ad hoc* novērtējumus jebkuros tās etapos.

## 6.5. Saziņas stratēģija

ATS un atbalsta saņēmēji ir atbildīgi par to, lai Eiropas Savienības ieguldījums Programmā un tās projektos, kā arī iesaistīto valstu, t.i., Latvijas un Krievijas ieguldījums būtu atbilstoši pārskatāms, tādējādi sekmējot sabiedrības izpratni par veiktajām darbībām un radot konsekventu Latvijas, Krievijas un ES atbalsta tēlu visos projektos. ATS nodrošina arī to, ka saziņas stratēģija un projekta atbalsta saņēmēju veiktie pasākumi saistībā ar pārskatāmību atbilst EK, kā arī NAI ieteikumiem.

Ierastajā kārtībā veicamie uzdevumi, lai nodrošinātu savlaicīgu un efektīvu ar saziņu saistīto pasākumu īstenošanu, nododami ATS. Filiāles palīdz ATS veikt ar saziņu saistītās aktivitātes.

Programmai ir pašai sava vizuālā identitāte, ko veido šādi galvenie elementi: Latvijas, Krievijas un Eiropas Savienības karogi, Programmas logo un informācija par Programmas finansējumu. Šie elementi tiks izmantoti visā Programmas zīmola identitātes stila grāmatā.

Veicami daudzi ar saziņu saistīti pasākumi ar mērķi nodrošināt atbilstošu informācijas sniegšanu šīm mērķa grupām:

* sabiedrībai;
* potenciālajiem un faktiskajiem pretendentiem;
* projekta atbalsta saņēmējiem;
* Programmas ieinteresētajām pusēm;
* valsts iestādēm un nevalstiskām organizācijām;
* ekonomiskajiem un sociālajiem partneriem;
* Eiropas Savienības iestādēm;
* citām programmām, kas darbojas tajā pašā teritorijā.

Plānots izmantot šos saziņas kanālus:

* Programmas tīmekļa vietni;
* elektroniskos saziņas līdzekļus;
* pasākumus;
* plašsaziņas līdzekļus;
* reklāmas un informācijas līdzekļus un publikācijas;
* sociālos plašsaziņas līdzekļus.

Programmas saziņas stratēģija tiks īstenota šādos etapos:

* efektīvas komunikācijas nodrošināšana Programmu īstenojošo institūciju, sociālo un ekonomisko partneru, EK, kā arī Latvijas un Krievijas valdību starpā;
* sabiedrības un visu potenciālo pretendentu informēšana par Programmu un tās uzaicinājumiem iesniegt priekšlikumus;
* informācijas sniegšana par pieteikšanos un atbalstu, veidojot partnerattiecības ar visiem potenciālajiem pretendentiem;
* palīdzības sniegšana visiem atbalsta saņēmējiem, sagatavojoties līgumu slēgšanai un projekta īstenošanai, ieskaitot skaidras vadlīnijas par projekta publicitāti un prasībām saistībā ar Programmas pārskatāmību;
* Programmas sasniegumu publicitāte sabiedrībā.

Lai nodrošinātu Programmas naudas līdzekļu izmantošanas pārskatāmību, Programmas tīmekļa vietnē tiks uzturēts Programmas ietvaros atbalstu saņēmušo projektu saraksts, tādējādi ļaujot datus šķirot, meklēt, salīdzināt. Saraksts tiks aktualizēts vismaz ik pēc sešiem mēnešiem. Projektu saraksts EK tiek iesniegts ne vēlāk kā 30.jūnijā gadā, kas seko pēc gada, kurā projekti tika atlasīti.

Kapitalizācija tiks izmantota, lai Programmas rezultātu publicitāte būtu efektīva.

## 

## 6.6. Vides novērtējums

SIVN veikts atbilstoši *Eiropas Parlamenta un Padomes 2001.gada 27.jūnija direktīvai 2001/42/EC* par noteiktu plānu un programmu ietekmes uz vidi novērtējumu. SIVN procesā un Vides pārskata veidošanā tika izmantota metodika, kas balstīta uz Programmas atbilstības izvērtējumu vides aizsardzības un ilgtspējīgas attīstības principiem un mērķiem, kā arī Programmas sagaidāmo ietekmju vērtējumu.

SIVN veica akciju SIA “Grupa 93” sadarbībā ar SIVN ekspertu no Krievijas. SIVN tika veikts saskaņā ar 2014.gada 14.novembrī noslēgto līgumu starp VARAM un SIA „Grupa 93”. SVN eksperti ir piedalījušies Programmas sagatavošanas sanāksmēs, kā arī sazinājušies ar attiecīgo vides institūciju pārstāvjiem.

SVN mērķis ir likt pamatu augsta līmeņa vides aizsardzībai un nodrošināt vides apsvērumu iekļaušanu plānu un Programmu sagatavošanā un pieņemšanā, lai veicinātu ilgtspējīgu attīstību. Saskaņā ar *Eiropas Parlamenta un Padomes 2001.gada 27.jūnija direktīvas 2001/42/EC* par noteiktu plānu un programmu ietekmes uz vidi novērtējumu 1. pielikumu, pieprasītā un būtiskā informācija un SVN rezultāti ir sniegti Vides pārskatā.

Vides pārskatā ir novērtēts, ka Programmas iespējamā ietekme uz vidi ir saistīta ar trim aspektiem: vides kvalitāte, ilgtspējīga dabas un kultūrvēsturiskā mantojuma attīstība un sociāli ekonomiskā ietekme.

Vērtējumā, ņemot vērā Programmas detalizācijas pakāpi, būtiskās ietekmes raksturotas reģionālajā līmenī, kas aptver visu Programmas teritoriju. Programmas ieviešanai kopumā ir sagaidāma pozitīva, ilgtermiņa ietekme uz vides kvalitāti, ilgtspējīgu dabas un kultūrvēsturiskā mantojuma attīstību un sociāli ekonomiskā ietekme. Programmas ieviešanas laikā, īstenojot konkrētus projektus, Programmas ietekme tieši izpaudīsies vietējā līmenī jeb lokāli. Summārās un kumulatīvās ietekmes ir sagaidāmas reģionālā līmenī, mijiedarbojoties vairāku Programmas projektu ietekmēm, Programmas ietekmēm no iepriekšējā plānošanas perioda un/vai citu abu valsts, reģionālā un vietējā (pašvaldību) līmenī īstenotu programmu, investīciju projektu un nozaru plānu ietekmēm.

Programmas ieviešanai nav sagaidāma būtiska negatīva ietekme uz vidi. Tādēļ risinājumi negatīvās ietekmes mazināšanai un kompensējošie pasākumi nav nepieciešami. Taču tā kā Programmas ieviešanas laikā tiks izstrādāti projekti, kas ietvers precīzus pasākumus un risinājumus, tad iespējamu vides risku novēršanai ir ieteikti piesardzības pasākumi. Tie ir: projektu ietekmes uz vidi aspektu izvērtēšana un vides risku novēršana projektu ieviešanas stadijā, ietekmes uz vidi procedūras, vides un dabas aizsardzības jomas tematisko plānu ievērošana, vietējo pašvaldību teritorijas izmantošanas un apbūves noteikumu ievērošana, kā arī vides monitorings.

Vides pārskata projekta sabiedriskās konsultācijas tika veiktas 2015.gadā no 6.marta līdz 16.aprīlīm (paralēli konsultācijām par Programmu). Vides pārskata projekta tulkojums latviešu valodā bija publiski pieejami VARAM interneta vietnē: <http://www.varam.gov.lv> un Plānošanas reģionu administrāciju mājas lapās. Paziņojums par minēto dokumenta sabiedrisko apspriedi tika publicēts laikrakstā „Latvijas Vēstnesis” 2015.gada 6.martā, ievietots Vides pārraudzības valsts biroja interneta vietnē: <http://www.vpvb.gov.lv>. Kā arī uzaicinājumi sniegt komentārus par Vides pārskata projektu tika nosūtīti Veselības ministrijai, Valsts vides dienestam, Dabas aizsardzības pārvaldei un Vides konsultatīvajai padomei. Komentāri par Vides pārskata projektu tika saņemti no 6 Latvijas institūcijām (Latgales plānošanas reģions, Vidzemes plānošanas reģions, Veselības ministrija, Iekšlietu ministrija, Valsts Vides dienests, Dabas aizsardzības pārvalde). Daļa no tiem bija saistīti ar nepareizi izmantoto terminoloģiju, Vides pārskata tulkojumiem latviešu valodā vai redakcionāliem precizējumiem. Būtiskie komentāri par saturu ir tikuši integrēti, vai ir tikusi sniegta papildu informācija.

Pēc sabiedrisko konsultāciju procesa, pārskatītais Vides pārskats tika nosūtīts novērtējuma veikšanai Vides pārraudzības valsts birojam - Latvijā, kas ir ieceltā nacionālā SVN uzraudzības institūcija. Birojs izdeva Paziņojumu, kurā bija iekļauti ieteikumi par uzraudzības ziņojumu un prasības par gala Vides pārskata un Programmēšanas dokumenta publicēšanu. Rezultātā uzraudzības ziņojums jāiesniedz 2019. gadā.

## 6.7. Datorizētās Programmas pārvaldības sistēmas apraksts

Lai nodrošinātu atbilstošu Programmas un projektu datu uzglabāšanu un apstrādi, VI un ATS izmanto drošu datorizētu Programmas pārvaldības sistēmu ar ierobežotu piekļuvi – Programmas datu bāzi. Datu bāze nodrošina informācijas ievietošanu un uzglabāšanu par projektu pieteikumiem, novērtēšanu un atlasi, kā arī informāciju par katru projektu, kas nepieciešama, lai nodrošināt to uzraudzību, pārbaudi, finanšu vadību, kontroles un revīziju, ieskaitot informāciju par individuāliem projekta dalībniekiem, ja nepieciešams. Tur glabājas informācija par katra projekta tehniskām un finanšu atskaitēm. Sistēmai jānodrošina visa nepieciešamā informācija, lai sagatavotu maksājuma pieprasījumus un gada naudas plūsmu, ieskaitot summas, kas ir jāatgūst, jau atgūtās summas un summas, par kurām tika samazināts piešķirtais finansējums.

Papildus jāizmanto platforma datorizētās informācijas apmaiņai starp VI un EK, kas ir atrunāta *Regulas (EK) Nr. 897/2014 4.panta 5m daļā.*

## 

## 6.8. Saistību sadale starp iesaistītajām valstīm

Attiecīgās iesaistīto valstu institūcijas, kas iesaistītas Programmas īstenošanā valsts līmenī (NAI, institūcijas, kas darbojas kā KKP un kā Revidentu grupas loceklis), veic preventīvos pasākumus, lai atklātu un labotu pārkāpumus, tostarp krāpšanas gadījumus, kā arī gadījumus kad ir nepieciešams atgūt līdzekļus, kas to teritorijās tikuši izmaksāti nepamatoti. Tās nekavējoties informē VI, Komisiju un NAI par šiem pārkāpumiem un turpina tās informēt par attiecīgo administratīvo un tiesvedības procesu norisi.

VI ir atbildīga par nepamatoti izmaksāto līdzekļu atgūšanu.

Ja līdzekļu atgūšanas rezultātā VI pārkāpj juridiskos pienākumus, VI ir atbildīga par attiecīgo līdzekļu atmaksu EK vai NAI.

Ja līdzekļu atgūšana ir saistīta ar sistemātiskām nepilnībām Programmas pārvaldības un kontroles sistēmās, Programmā iesaistītās valstis kopā uzņemas finansiālās saistības, katrai iesaistītajai valstij esot atbildīgai apmērā, kādā Programmas līdzekļi tiek izmaksāti projekta partneriem uz attiecīgo iesaistīto valsti. Metodoloģija iesaistīto valstu finanšu atbildības sadalei tiks izvēlēta atbilstoši kļūdas veidam, kā noteikts finansēšanas līgumā starp ES un Krieviju, ko līdzparakstījusi Latvija.

VI atgūst no Galvenā atbalsta saņēmēja nepamatoti izmaksātos līdzekļus kopā ar jebkuriem nokavējuma procentiem. Projekta partneri atmaksā Galvenajam atbalsta saņēmējam nepamatoti izmaksātos līdzekļus saskaņā ar starp tiem noslēgtās vienošanās noteikumiem. VI tieši var atgūt no atbalsta saņēmējiem nepamatoti izmaksātos līdzekļus kopā ar jebkuriem nokavējuma procentiem.

Ja līdzekļu atgūšana ir saistīta ar prasību, kas iesniegta pret Latvijā esošu atbalsta saņēmēju, un VI nespēj atgūt parādu 9 mēnešu laikā pēc tam, kad ticis izdots rīkojums par līdzekļu atgūšanu, Latvija atmaksā attiecīgos līdzekļus VI un atprasa tos no atbalsta saņēmēja.

Ja VI 9 mēnešu laikā pēc tam, kad ticis izdots rīkojums par līdzekļu atgūšanu, nespēj atgūt parādu no Krievijā esoša atbalsta saņēmēja, Krievijas atbildības līmenis ir tāds, kā tas noteikts finansēšanas līgumā starp ES un Krieviju, ko līdzparakstījusi Latvija.

## 6.9. Plānotās tehniskās palīdzības un piemērojamo līgumu slēgšanas tiesību piešķiršanas procedūru apraksts

TP tiks izmantota, lai finansētu aktivitātes, kas nepieciešamas efektīvai un kvalitatīvai Programmas īstenošanai. Tas attiecas uz sagatavošanu, pārvaldību, uzraudzību, novērtēšanu, informāciju, saziņu, tīklošanu, sūdzību izskatīšanu, kontroli un revīziju.

Pamatojoties uz Programmas patiesām vajadzībām, kas aprēķinātas balstoties uz trīspusējās Igaunijas-Latvijas-Krievijas pārrobežu sadarbības programmas 2007.-2013.gadam izdevumiem, Programmas aptuvenais TP budžets ir 4 380 334 EUR. Kaut arī Programmas budžets ir ievērojami mazāks nekā trīspusējai Igaunijas-Latvijas-Krievijas pārrobežu sadarbības programmas 2007.-2013.gadam, Programmas teritorijas samazinājums ir neliels un visas regulās noteiktās programmas ieviešanas funkcijas ir jānodrošina ir jānodrošina efektīvi un pilnā apmērā. Kā noteikts Programmas 5.1.4.sadaļā, Programmas iesaistītās valstis ir vienojušās arī par divu ATS filiāļu izveidi Krievijā, kas tiks finansētas no TP budžeta.

Ņemot vērā iepriekš minēto, Programmas iesaistītās valstis ir vienojušās ieguldīt TP ievērojamu līdzfinansējumu – 999 540 EUR no Latvijas un 999 540 EUR no Krievijas, jeb kopā 1 999 080 EUR. Atlikušo daļu 2 381 254 EUR apmērā plānots finansēt no ES finansējuma, kas sastādīs 15% no kopējā ES finansējuma programmai.

TP administrēs VI. TP iespējams izmantot gan attiecībā uz Programmas struktūrām, gan atbalsta saņēmējiem.

Produktu, preču un pakalpojumu iepirkumiem, kas ir finansēti no TP jāpiemēro sekojošie nosacījumi:

* Latvijas iestādēm, kuras gūst labumu no iepirkumiem, kas ir apmaksāti no TP, jāievēro nacionālā likumdošana iepirkumu jomā;
* Krievijas iestādēm, kuras gūst labumu no iepirkumiem, kas ir apmaksāti no TP, jāievēro nosacījumi, kas ir definēti Finansēšanas līgumā.

ATS filiāļu iepirkumiem atļauts segt ierastās tekošās izmaksas un izmaksas komunikācijas un vizuālās identitātes aktivitāšu nodrošināšanai.

## 

## 6.10. Finanšu plūsmas

*6.10.1 Indikatīvais finansēšanas plāns*

6. tabula

Kopējais piešķirto līdzekļu apjoms, kas paredzēts atbalstam no Eiropas Savienības un līdzfinansējuma visam programmas periodam

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ES finansējums | Partneru līdzfinansējums ES piešķirtam finansējumam | Partneru līdzfinansējuma likme ES piešķirtam finansējumam (%) | Latvijas līdzfinansējums | Krievijas finansējums | Partneru līdzfinansējums Krievijas piešķirtam finansējumam | Partneru līdzfinansējuma likme Krievijas piešķirtam finansējumam (%) | Kopējais finansējums |
| Tematiskais mērķis Nr. 1 | 4 907 410,69 | 545 267,85 | 10 | 0 | 2 523 199,83 | 280 355,54 | 10 | 8 256 233,91 |
| Tematiskais mērķis Nr. 6 | 5 482 334,15 | 609 148,24 | 10 | 0 | 2 818 803,13 | 313 200,35 | 10 | 9 223 485,87 |
| Tematiskais mērķis Nr. 10 | 3 104 028,96 | 344 892,11 | 10 | 0 | 1 595 971,04 | 177 330,12 | 10 | 5 222 222,22 |
| Tehniskā palīdzība | 2 381 254,20 | 0 | - | 999 540,00 | 999 540,00 | 0 | - | 4 380 334,20 |
| Kopā | 15 875 028,00 | 1 499 308,20 | - | 999 540,00 | 7 937 514,00 | 770 886,00 | - | 27 082 276,20 |

7. tabula

Ikgadējie provizoriskie piešķīrumi saistībām un maksājumiem, kas plānoti no ES atbalsta tematiskajiem mērķiem un TP

## 

## 6.11. Eiro izmantošana

Izdevumus, kas radušies valūtā, kas nav eiro, atbalsta saņēmēji konvertē eiro atbilstoši attiecīgā mēneša valūtas maiņas likmei, kuru EK ir noteikusi mēnesī, kurā šie izdevumi ir radušies.

## 6.12. Izmantotās valodas

Programmas darba valoda ir angļu valoda. Visi galvenie dokumenti (piemēram, pieteikumi, ziņojumi u.c.) tiek sagatavoti angļu valodā. Tomēr papildu dokumenti, kas nepieciešami laikā, kad tiek iesniegta pieteikuma veidlapa, atbalsta dokumenti ziņojumiem var būt iesniegti vadošā pieteicēja vai projekta partneru nacionālajās valodās.Svarīgākie Programmas dokumenti var tikt tulkoti iesaistīto valstu valsts valodās.

# 7. SAĪSINĀJUMU UN BIEŽI IZMANTOTO TEHNISKO TERMINU SARAKSTS

|  |  |
| --- | --- |
| APK | Apvienotā programmēšanas komiteja |
| ATS | Apvienotais tehniskais sekretariāts |
| AUK | Apvienotā uzraudzības komiteja |
| EK | Eiropas Komisija |
| EKI | Eiropas Kaimiņattiecību instruments |
| EKI programmēšanas dokuments | Eiropas Komisijas 2014.gada 8.oktobra īstenošanas lēmumu C(2014)7172 par programmēšanas dokumenta par Eiropas Savienības atbalstu Eiropas Kaimiņattiecību instrumenta pārrobežu sadarbībai laika posmā no 2014. līdz 2020.gadam apstiprināšanu |
| EKP | Eiropas kaimiņattiecību politika |
| EKPI | Eiropas Kaimiņattiecību un partnerības instruments |
| ES | Eiropas Savienība |
| IKP | Iekšzemes kopprodukts |
| MVU | Mazie un vidējie uzņēmumi |
| Natura 2000 | ES nozīmes aizsargājamo teritoriju tīkls |
| NAI | Nacionālā atbildīgā iestāde |
| NVO | Nevalstiska organizācija |
| Programma | Latvijas – Krievijas pārrobežu sadarbības programma 2014.–2020.gadam |
| Trīspusējā Igaunijas-Latvijas-Krievijas Programma 2007.–2013.gadam | Igaunijas – Latvijas – Krievijas Pārrobežu sadarbības programma 2007.–2013.gadam Eiropas Kaimiņattiecību un partnerības instrumenta ietvaros |
| Regula (ES) Nr.232/2014 | Eiropas Parlamenta un Padomes 2014.gada 11.marta *Regula (ES) Nr.232/2014*, ar ko izveido Eiropas Kaimiņattiecību instrumentu |
| Regula (ES) Nr.897/2014 | Eiropas Komisijas 2014.gada 18.augusta īstenošanas *Regula (ES) Nr.897/2014*, ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes regulu (ES) Nr.232/2014, ar ko izveido Eiropas Kaimiņattiecību instrumentu |
| RI | Revīzijas iestāde |
| RKP | Reģiona kopprodukts |
| SGF | Starptautiskā Grāmatvežu Federācija |
| SIVN | Stratēģiskais ietekmes uz vides novērtējums |
| Starpposma novērtējuma ziņojums | Starpposma novērtējums par pārrobežu sadarbības programmu Eiropas Kaimiņattiecību un partnerības instrumenta 2007.–2013.gadam ietvaros |
| TM | Tematiskais mērķis |
| TP | Tehniskā palīdzība |
| VARAM | Latvijas Republikas Vides aizsardzības un reģionālās attīstības ministrija |
| VI | Vadošā iestāde |

1. Tiem datiem, kuri netika iegūti no pieminētajiem galvenajiem avotiem, teksta piezīmēs pievienota papildu informācija par izcelsmes avotu. [↑](#footnote-ref-1)
2. Sanktpēterburgas teritorijas avots: Sanktpēterburgas pārvaldes oficiālā mājaslapa <http://gov.spb.ru/helper/day/>.

   Ļeņingradas apgabala teritorijas avots: Ļeņingradas apgabala pārvaldes oficiālā mājaslapa <http://www.lenobl.ru/about>.

   Pleskavas apgabala teritorijas avots: Pleskavas apgabala pārvaldes oficiālā mājaslapa <http://www.pskov.ru/region/territoriya>. [↑](#footnote-ref-2)
3. Sanktpēterburgas Uzņēmējdarbības un tirgus attīstības komitejas priekšsēdētāja Elgiza Kačajeva ziņojums par mazo un vidējo uzņēmumu programmas ieviešanas rezultātiem Sanktpēterburgā 2013. gadā. Datums: 29.04.2014. [↑](#footnote-ref-3)
4. Ļeņingradas apgabala valsts programma “Ļeņingradas apgabala ekonomiskās aktivitātes veicināšana”, apakšprogramma “Mazo un vidējo uzņēmumu un tirgus attīstība”: <http://www.lenobl.ru/about/programms/CP/GP_14_16/GP_7>.

   Pleskavas apgabala valsts programma “Pleskavas apgabala ekonomiskā attīstība, investīcijas un ārvalstu ekonomiskā aktivitāte 2014.–2020. gadam”, apakšprogramma “Mazo un vidējo uzņēmumu attīstība un atbalsts”: <http://economics.pskov.ru/gosudarstvennaya-programma-pskovskoi-oblasti-%C2%ABsodeistvie-ekonomicheskomu-razvitiyu-investitsionnoi-i>. [↑](#footnote-ref-4)
5. Sanktpēterburgas pārvaldes oficiālā mājaslapa: http://gov.spb.ru/gov/otrasl/c\_tourism/news/45261/. [↑](#footnote-ref-5)
6. Ļeņingradas apgabala valsts programma “Ļeņingradas apgabala ekonomiskās aktivitātes veicināšana”: http://www.lenobl.ru/about/programms/CP/GP\_14\_16/GP\_7. [↑](#footnote-ref-6)
7. Pleskavas apgabala valsts programma “Kultūra, kultūras mantojuma nosargāšana un tūrisma attīstība apgabalā 2014.–2020. gadā”: http://docs.cntd.ru/document/462704329. [↑](#footnote-ref-7)
8. Vides politikas stratēģija 2014. –2020. gadam, Latvija, 2014. [↑](#footnote-ref-8)
9. Valsts iestādes “Sanktpēterburgas Aizsargājamo teritoriju direkcija” oficiālā mājaslapa: http://oopt.spb.ru/protected\_areas [↑](#footnote-ref-9)
10. Ļeņingradas apgabala dabas resursu komitejas oficiālā mājaslapa: <http://nature.lenobl.ru/programm/oopt>  
    http://oopt.aari.ru/. [↑](#footnote-ref-10)
11. Pleskavas apgabala Dabas resursu pārvaldes un vides aizsardzības komitejas oficiālā mājaslapa: http://www.priroda.pskov.ru/oopt-pskovskoi-oblasti. [↑](#footnote-ref-11)
12. Informācijas avots – attiecīgais reģionālās plānošanas dokuments. [↑](#footnote-ref-12)
13. Latvijas Dabas aizsardzības pārvaldes oficiālā mājaslapa: [www.daba.gov.lv](http://www.daba.gov.lv). [↑](#footnote-ref-13)
14. Vides politikas stratēģija 2014. –2020. gadam, Latvija, 2014. [↑](#footnote-ref-14)
15. Reģionālā ilgtermiņa programma “Rūpniecisko un pašvaldību atkritumu apsaimniekošana Pleskavas apgabalā 2011.–2015. gadam”: http://docs.cntd.ru/document/924024251. [↑](#footnote-ref-15)
16. Federālā dabas resursu uzraudzības dienesta oficiālā mājaslapa: <http://rpn.gov.ru/>. [↑](#footnote-ref-16)
17. Tehniskā stāvokļa dēļ atvērts transportlīdzekļiem, kas nepārsniedz 3,5 tonnas. [↑](#footnote-ref-17)
18. Tehniskā stāvokļa dēļ šobrīd atvērts tikai Latvijas Republikas un Krievijas Federācijas iedzīvotājiem. [↑](#footnote-ref-18)
19. Katra riska gadījumā jānorāda, vai tas rada risku: ļoti iespējams (67 līdz 99% iespējamība), iespējams (34 līdz 66% iespējamība) vai mazticams (1 līdz 33% iespējamība). [↑](#footnote-ref-19)
20. Riska ietekmes novērtējums: maza, vidēja vai liela ietekme. [↑](#footnote-ref-20)
21. Papildu rezultātu rādītāji, kas labāk raksturo projektu rezultātus, varētu tikt izmantoti [↑](#footnote-ref-21)